
KØBENHAVN    —    GRÆBES    BOGTRYKKER! 


PERSONERNE. 


Alda,  Hertuginde  af  Spoleto. 

Berengar,    Greve    af   Hispello,    Rigsforstander    i    hendes 

Mindreaarighed. 
HiLTRUD,  hans  Hustru. 
Alberik. 

Landulf,  Markgreve  af  Camerino. 
Grimvald,  Hærøverste. 
LiUTBRAND,  j    Adelsmænd. 

SiGAlUND,  ) 

GoTSKALK,  Afsending  fra  Benevent. 

Agilmund,  Høvding  for  Landulfs  Liv\-agt. 

Gisela,  Aldas  Amme. 

GoTFRiD,  hendes  Søstersøn. 

Lambert,  Tjener  hos  Berengar. 

Elias,  en  Armenier. 

En  Munk. 

To  Tjenere  hos  Alda. 

To  Terner  hos  Hiltrud. 

Hoffølge,  Adelsmænd,  Krigsfolk,  Tjenerskab. 

Handlingen    foregaaer    i    Spoleto    i    Begyndelsen    af    det 
tiende  Aarhundrede. 


FØRSTE  AKT. 


Hertugpaladset  i  Spoleto,  Sal  i  longobardisk  Stil,  af  stor 
Dybde,  rigt  udstyret.  I  Baggrunden  Hovedindgangen  gjen- 
nem  en  aaben  Bue,  bag  den  et  aabent  Galleri  med  Udsigt 
til  Bjerghøiden,  hvor  Byens  Borg  skimtes  øverstliggende. 
I  begge  Sidevægge,  der  springe  frem  foran  Hovedfagaden, 
forrest  Vinduer  (vendende  ud  mod  Haven),  tæt  bag  hvilke 
Fagaden.  tildels  bevoxet  med  Bregner  og  Slynggrønt,  skimtes. 
I  Mellemgrunden  tilhøire  et  forhøiet  Thronsæde;  endnu 
længere  tilbage  en  Dør  (til  Aldas  Privatgemakker);  tilvenstre, 
Thronen  modsat,  en  anden  Dør.  Langs  Væggene  faste  Bænke. 

FØRSTE  SCENE. 

Alda  fsidder  paa  Thronstolen) ;  Berengar  (i  Pilgrimskappe,  der  som  de  i 
Stykket  almindeligt  brugte  Krigs-  og  Reisekapper  er  forsynet  med  et  Hætte- 
slag, men  uden  Hat  og  Stav,  —  staaer  paa  Forhøiningen  ved  hendes  hoire 
Side);  Alberik  (nedenfor  denne,  nærmest  haml.  HofFølge,  Geistlige  og 
Adelsmænd,  hvoriblandt  Liutbrand,  Sigmund,  Grimvald,  (fyldende 
Salens  øvrige  Del);  Tjenerskab,  hvoriblandt  Gisela  (i  Baggrunden). 
Lambert  (strax  efter). 

Alda 

(efter  en  Pause,  til  Berengar). 

Vi  vente,  Greve. 

Berengar 

(tøvende,  en  Smule  forleg'en). 

Ja,  jeg  venter  selv: 
Min  Hustru,  har  jeg  ønsket  — 

Alda 

(bøjer  sig  frem  og  seer  sig'  om). 

Naa,  jeg  troe(de  — 
Godt:  ja  saa  — 

Berengar 

(til  Lambert,  som  træder  ind  fra  Baggrunden  til  venstre). 

Nu  — ? 


Lambert. 

Fru  Hiltrud  lader  sige, 
At  hun  er  uvel  og  maa  hvile  lidt. 

Berengar 

(trækker  uvillig  paa  Skuldrene,  vender  sig  derefter  mod  Forsamlingen). 

Mit  Budskab,  Herrer,  er  jer  alt  bekjendt, 
Naar  nu  for  sidste  Gang,  som  jeg  maa  vente, 
Jeg  samler  eder  her  i  denne  Sal, 
Hvor  jeg  i  aarviis  før  var  vant  at  byde. 
Men  altid  bød  jeg  paa  en  Andens  Vegne, 
Og  denne  Anden 

(Visende  paa  Alda.J 

bliver,  naar  jeg  gaaer. 
I  veed  —  de  Ældre  jo  af  jer  i  alt  Fald; 
Lad  nu  de  Yngre  høre  det  engang,  — 
Hvordan  vor  gjæve  Hertug,  hendes  Fader, 
Døende  lagde  Magten  i  min  Haand, 
I  trange  Tider,  som  det  dengang  var. 
Imens  Italien  om  os  stod  i  Flammer 
Af  Strid  imellem  Keisere  og  Fyrster, 
Og  Fremmede  som  Landets  egne  Børn, 
Kun  enige,  som  ofte  før,  i  dette, 
Bar  Ved  i  Mængde  til  det  samme  Baal. 
Selv  her  hos  os  var  Tvedragt  nok:  i  aarviis 
Havde  en  Kamp  alt  staaet  her,  hvor  Landulf 
Af  Camerino  — 

(Alberik    gjør    uvilkaarligt   en    Bevægelse    som    truffen;    Bereng-ar  vender  sig 
beroligende  imod  ham.) 

Nu,  godt  Ord  igjen. 


Il 

Min  Dreng!  men  det  staaer  ikke  til  at  dølge,  — 
Hvor  Landulf,  stor  ved  Vaabenmagt,  forsøgte 
At  skabe  sig  et  eget  Herredom,  — 
En  Strid,  der  slog  mig  Saar,  som  end  kan  værke. 
Men  hvori  jeg  tilsidst  dog  blev  den  Stærke. 

Alda 

(har  uvilkaarligt  reist  sig,  med  Varme,  idet  liun  griber  hans  Haand). 

Ja,  Kjære!  Tag  min  Tak  derfor  idag! 
Forsamlingen 

(uden  Alberik,  der  staaer  med   Hovedet  bøiet). 

Hil  Berengar! 

Berengar 

(afværgende). 

At  rose  mig  af  egen 
Fortjeneste  var  ikke  her  min  Agt. 
Kun  dette  vil  jeg  have  Lov  at  sige: 
Den  Magt,  som  Landets  rette  Herre  gav  mig, 
Den  har  jeg  vogtet  som  et  helligt  Pant; 
Og  Rigsklenodet  selv,  den  spæde  Blomme, 
Som  blev  betroet  til  min  Varetægt, 
Det  vil  I  vidne,  jeg  har  værget. 

Alle 

(Alda  medindbefattet,  med  et  stærkt  Udbrud). 

Ja! 
Berengar. 
Det  var  et  fagert  Barn,  I  dengang  saae; 
Nu  staaer  for  eder  her  en  fager  Jomfru, 
Som  efter  longobardisk  Lov  og  Ret 
Idag  har  naaet  det  Maal,  hvor  hun  er  myndig  : 
I  seer  jer  unge  Hertuginde  her. 

Alle. 
Hil  Hertuginden!  Leve  Hertuginden! 

Berengar. 
Mit  Hverv,  I  Herrer,  har  jeg  hermed  endt 
Og  lægger  Magten,  som  var  mig  betroet, 
I  hendes  Hænder,  hvem  den  hører  til. 
Jeg  er  fra  nu  kun  simpel  Undersaat, 
Kun  Adelsmand  som  I,  kun  eders  Lige 
Og,  hvad  jeg  altid  bliver:  hendes  Tjener. 
Vær  det  som  jeg!  det  er  mit  sidste  Bud 
Til  jer  fra  denne  Plads:  vær  hende  tro 
Og  hørige,  som  I  til  nu  har  været 
De  lange  Aar,  jeg  bød  i  hendes  Navn! 

Alle. 
Det  vil  vi!  — Ja!  —  Det  love  vi!  —  Det  vil  vi! 

Alda. 
Jeg  takker  eder  Alle!  Og  jeg  haaber. 
Min  Haand  — 

(Løfter  den  smilende.) 

I  seer  den  her  —  vil  ikke  hvile 
Paa  eder  tungere,  end  hans  har  gjort; 
Jeg  hørte  aldrig,  den  gav  Grund  til  Klage. 

Udbrud. 
Nei!  Nei! 

LlUTBRAND 

(ældre). 

Nei  visselig! 

(Til  Berengar.) 

Og  dig  skal  bringes 
En  Hyldest  her  som  Landets  bedste  Høvding, 
Som  gjævest  Styresmand  i  Storm  og  Stille, 
Som  sindig  Dommer,  der  gav  Høi  og  Lav 
Hans  Ret,  —  gav  ikke  Mer  og  ikke  Mindre. 

Alle. 
Ja!  Ja!  —  Vi  takke  dig! 

Sigmund 

(ligeledes  ældre). 

Og  du  skal  vide: 
Vi  adlød  dig,  vor  Ligemand  i  Byrd, 
Som  den,  du  er,  og  havde  ikke  gjort  det, 
Om  ikke  du  af  Evne  som  af  Sind 
Var  ypperst  mellem  os. 

Berengar. 

Jeg  kan  kun  sige: 
Min  Evne  var  vel  knap  min  Vilje  lig; 
Men  eders  Lov  er  mig  en  Glæde!  Tak! 

Alda. 
I  Herrer,  om  I  mener,  hvad  I  siger, 
Og  jeg  maa  troe,  I  gjør  det,  —  saa  forener 
Jer  Bøn  med  min  her:  bed  Grev  Berengar 
Forblive  i  sin  Stilling  ved  min  Side 
Som  Thronen  næst  og  som  min  første  Mand! 

Stemmer 

(efter  en  Pause,  rundtom,  stigende;. 

Vi  kjende  dig."  vi  finde  ingen  Bedre!  — 
Vi  ønske  det!  —  Som  Hertuginden! 

(Mangestemmigt). 

Ja! 
Berengar. 
Bedrøv  mig  ikke  nu.    Jeg  lod  mig  bede 
Gang  efter  Gang  i  mange,  lange  Aar 
Og  fandt  mig  nødt  at  efterkomme  Bønner, 
Som  hindred,  hvad  jeg  ønsked  for  mig  selv. 
Jeg  gjorde  i  min  Ungdomstid  et  Løfte 

At  gaae  til  Herrens  Grav,  —  et  uopfyldt; 

Thi  stadig  var  der  Pligter  imod  Andre, 

Som  bandt  mig  her,  —  min  fordums  Herres  Hverv, 

Sidst  nu  det  store,  som  jeg  fik  i  Arv: 

Min  unge  Myndlings  og  vort  Riges  Velfærd. 

Mit  Haar  er  bleven  graat  i  Mellemtiden; 

Jeg  flytter  Foden  mindre  let  end  før; 

Selv  om  jeg  ikke  staaer  paa  Gravens  Rand, 

Saa  finder  jeg  det  nu  dog  høit  paa  Tiden 

At  indfrie  Løftet,  jeg  har  gjort  til  Gud, 

Og  som  trods  Alt,  der  spredte  mine  Tanker, 

Var  stadig  min  Forlængsel  som  det  Ene, 

Der  kunde  læge  mange  gamle  Saar. 

Alt  synes  roligt  nu  i  dette  Land, 

Og  ingen  Fare  truer  paa  vor  Grænse. 

Vor  unge  Hertuginde,  som  vil  støttes 

Af  Landets  Stormænd,  — 

(Med  en  Haandbevægelse  ud  imod  de  Nævnte.) 

gamle  Liutbrand,  —  Grimvald  — - 
Og  mange  Flere,  —  vil  hun  ikke? 

Alle. 

Jo! 

Berengar. 
Af  Embedsmænd,  en  talrig,  øvet  Skare, 
Jeg  opdrog  til  at  agte  Hver  sin  Pligt, 
Et  Folk,  som  har  fra  Vuggen  hende  kjær,  — 
Er  i  sin  Ret  at  tage  Magtens  Tøiler 
Og  prøve  Færden  nu  paa  egen  Haand. 
Thi  beder  jeg  for  een  Gang  nu  om  Orlov. 

Alda. 
Som  ikke  jeg  med  Ret  vil  kunne  nægte, 

Om  end  med  Sorg  jeg  seer  dig  drage  bort. 
Har  altsaa,  gamle  Ven,  din  Vilje. 

Berengar 

(kysser  hendes  Haand). 

Tak! 
Alda. 
Men  som  der  gaaer  en  Vei  til  Herrens  Grav, 
Gaaer  der  vel  og  en  Vei  fra  den  tilbage? 

Berengar. 

Om  Herren  vil! 

Alda. 
Han  lede  dig  ad  begge! 

(Til  Forsamlingen). 

I   Herrer!  saa  har  hermed  vi  talt  ud; 
Forsamlingen  er  hævet.     Gud  befalet! 

Skaren. 
Hil  Hertuginden!  Leve  Hertuginden! 

Gisela 

(efter  en  Pause,  medens  Hovedmængden  forlader  Salen,  træder  hen  foran 

-Alda.) 

Gud  signe  dig,  mit  Barn!  nu  kan  du  raade 
For  Rigets  Vel  og  Ve;  jeg  ønsked  gjerne 
At  tale  med  dig. 

Alda. 
Tid  vil  findes  siden. 

(Nikker   til  Gisela,  som    nikker  igjen  og  trækker  sig  tilbage.     Alle  bort  uden 
Alda  og  Berengar). 

ANDEN  SCENE. 

Alda.    Berengar. 

Berengar 

(er  gaaet  frem  midt  i  Salen,  hvor  han  et  Øieblik  har  staaet  i  Tanker,  vender 
sig  med  et  Indfald). 

Alberik  —  ? 

Alda 

(stiger  ned  fra  Forhøiningen). 

Gik.     Du  kan  jo  kalde. 

Berengar. 

Nei. 
Vi  sees  jo  siden. 

(Pause.) 

Jeg  har  ondt  af  ham, 
Mest,  naar  jeg  selv  nu  maa  forlade  Landet. 
Saae  du  ham,  da  jeg  nævnte  Landulf? 

Alda. 

Nei: 
Jeg  saae  med  Forsæt  ikke  hen  paa  ham. 

Berengar. 
Her  gik  til  nu  han  om  som  En  af  os, 
Var  Barn  som  du  og  ænsed  lidt  sin  Stilling 
Som  Gissel,  given  af  en  gammel  Fjende, 
En  Stilling,  Ingen  lod  ham  føle. 

Alda. 

Nei! 
Du  selv,  hans  Faders  Uven  fremfor  Nogen, 
Var  helt  hans  Fosterfader. 

Berengar 

(smiler  tungsindigt). 

Det  er  sandt. 
Din  Fader  havde  her  en  Duehøg, 
Hvem  han  gav  Hønseæg  at  ruge  ud; 
Og  Høgen  elskede  de  sære  Unger 
Saa  høit,  som  om  de  var  dens  ægte  Blod. 
Det  Savn,  jeg  følte  af  et  eget  Barn, 
Et  Barn,  jeg  engang  haabed  paa  og  vented,  — 
Det  kastede  sig  paa  min  Fjendes  Ætling 
Som  —  ja:  det  blev  vel  Kjærlighed  tilsidst. 

Alda 

(smiler). 

Det  blev  det  vist. 

Berengar. 
Et  Barn,  et  hjelpeløst. 
Hvad  kunde  han  vel  for  sin  Faders  Slethed? 
Tilmed  var  Barnet  vænt  som  saare  faa 
Og  klogt  og  høvisk,  da  det  voxed  til. 
Og  jeg  fik  Hevn  for  saa  vidt  over  Landulf, 
Som  Alberik  vel  dog  har  mere  Hjerte 
For  mig  end  for  sin  Fader  efter  Kjødet  — 

Alda. 
Som  aldrig  siden  ænsed,  han  var  til! 

Berengar. 
Sandt  nok;  for  saa  vidt  blev  min  Hevn  kun  ringe. 

Alda. 
Nu  ja!  I  det  er  Feilen  ikke  din; 
Men  Et  er  sikkert:  at  din  Hevn  var  ædel. 

Ernst  V.  d.  Recke:  Spoletos  Blomst.  2 

Berengar. 
Han  har  en  anden  Søn,  —  har  Landulf,  —  ældre 
End  Alberik,  som  førstefødt  hans  Yndling, 
Thrasimund  kaldt;  den  yngre  har  han  ofFret 
Og,  synes  det,  betragtet  helt  som  tabt. 
Imidlertid,  Alt  gik  sin  jevne  Gang 
For  ham  til  nu,  saalænge  han  var  Barn; 
Men  engang  vaagner  Manden  op;  jeg  frygter, 
At  denne  Vaagnen  vil  han  føle  tungt. 
Og  mest,  naar  ikke  han  har  mig  at  tye  til; 
Jeg  saae  jo  nylig  her  et  Glimt  deraf. 
Derfor  — 

(Træder  et  Skridt  tilbage  og  seer  paa  hende.) 

du  er  jo  nu  dit  Lands  Fyrstinde, 

(Smilende.) 

Dets  Moder  —  sært  med  eder  unge  Piger! 
Man  seer  jer  ikke  voxe  til:  en  Dag 
Opdager  man  med  Et,  I  er  alt  voxne; 
Saa  gik  det  mig  med  dig.    Du  er,  som  sagt. 
Nu  dette  Riges  og  hver  Enkelts  Forsorg: 
Hold  Haanden  over  Alberik.   Jeg  venter. 
At  det  vil  lønne  sig;  jeg  skulde  mene, 
Han  har  dig  kjær  — 

Alda 

(lidt  forlegen). 

Det  har  han,  troer  jeg  selv. 
Berengar. 
Der  voxer  op  i  ham  for  dig  en  Ridder; 
Du  kan  faae  Brug  for  en;  bevar  ham  vel. 

Alda. 
Selv  om  det  ikke  stemmed  med  mit  Hjerte, 
Saa  var  dit  Ønske,  Greve,  mig  en  Lov. 

(Rækker  ham  Haanden.) 

Berengar 

(holdende  den). 

løvrigt  husk:  i  Byrd  er  han  dig  ikke 
Saa  ganske  ulig;  men  den  rette  Grænse 
For  Gunst,  du  viser,  vil  du  vide  selv. 


TREDIE  SCENE. 

De  Forrige.     Hiltrud  (fra  Baggrunden  tilvenstre,    fulgt  af  en  Terne,  som 
bærer  en  Kurv  med   Roser). 

Berengar 

(vender  sig). 

Jeg  havde  gjerne  seet  dig  her  tilstede  — 
Hiltrud 

(kort). 

Jeg  havde  ondt;  nu  er  det  gaaet  over. 

Berengar. 
Saa  hurtigt? 

Hiltrud. 
Ja,  det  kommer  og  det  gaaer. 

(Til  Alda.) 

Tillad,  at  jeg  idag  med  Blomster  feirer 
Din  Fødselsfest. 

(Vinker  ad  Ternen,  som  nærmer  sig  med  Kurven,    og    som    efter   at  have  af- 
givet den  gaaer  ud.) 

Alda. 
Malteserroser!  —  Tak! 

(Berengar,  idet  hun  vil  tage  Kurven,  holder  hendes  Haand    tilbage   og    tager 

en  selv;  han  drager  en  Kniv,  ryster  med  den  en  Gjenstand  ned  fra  den  og 

træder  paa  den.) 

Hiltrud. 
Hvad  er  paa  Færde? 

2* 

Berengar 

(med  et  bebreidende  Blik). 

Blot  en  Skorpion. 

(Til  Alda,  idet  han  rækker  hende  Kurven.) 

Forlad! 

HiLTRUD. 

Det  var  i  Sandhed  uforsætligt. 

Alda. 
Ih  ja!    Forstaaer  sig! 

Berengar 

(til  Hiltrud). 

Visse  Ting,  min  Kjære, 
Maa  ikke  skee,  end  ikke  uforsætligt. 

Alda. 
Nu,  nu!  Vær  ikke  vred!  Og  ikke  Mere 
Om  dette.    Tak  endnu  en  Gang,  Fru  Hiltrud! 
Din  gode  Vilje  misforstod  jeg!  ikke. 

(Stikker  Ansigtet  i  Kurven.) 

Hvor  stærkt  de  dufte,  mer  end  vore  her! 

Og  hvilken  Glød!    Hvis  Alberik  var  her, 

Vilde  han  kvæde  om  dem  flux,  —  det  kan  han! 

Hiltrud. 
Ja,  —  han  kan  drømme. 

Berengar. 

Han  kan  Mere,  troer  jeg, 
Den  Dag,  det  kræves.  —  Nu,  men  jeg  maa  bort; 
Jeg  har  til  Slutning  Mangt  at  tage  vare. 

(Gaaer  ud  i  Baggrunden  tilvenstre.) 

FJERDE  SCENE. 

Alda.     Hiltrud. 

Alda 

(efter  en  Pause). 

Jeg  kunde  ønsket,  —  for  din  egen  Skyld,  — 
At  du  var  kommen  hid  lidt  før.  Fru  Hiltrud. 

Hiltrud 

(en  Smule  skarpt). 

Hvi  saa? 

Alda. 
Du  vilde  have  hørt  og  seet 
Din  Husbond  feires  her  som  ingensinde. 
Enstemmigt  var  det;  Landets  bedste  Mænd 
Gav  alle  ham  det  Lov:  han  var  den  Første 
I  Raad  og  Daad,  i  Kløgt  og  Sindets  Adel, 
Hvormed  han  styred  Landet  indtil  nu; 
Og  Alle  yttred  kun  det  samme  Ønske: 
At  see  ham  blive  i  den  samme  Post, 
Hvor  han  for  mig  var  baade  Haand  og  Hoved. 

Hiltrud 

(som  har  røbet  vexlende  Sindsbevægelse,  udbryder  uvilkaarligt). 

Ja,  han  er  skabt  til  — 

(Standser  pludselig.) 

Alda. 

—  Til  -? 

Hiltrud. 

Til  Haand  og  Hoved 
—  Saa  synes  det  —  for  dig. 

Alda 

(seer  studsende  paa  hende). 

For  mig  — ? 

HiLTRUD. 


Hvad  Andet? 


Dig  er  jo  det  vel  Nok. 


Alda 

(uforstaaende). 

Det  er  det  sikkert; 
Gud  have  Lov,  om  han  har  skabt  ham  til  det; 
Dog  troede  jeg  forvist,  han  var  til  Andet 
Og  Mer  —  for  dig  vel  Noget,  tænkte  jeg. 

(Pause.) 

Er  selv  du  ikke  stolt,  fordi  du  eier 
En  Mand  som  ham? 

HiLTRUD 

(trækker  paa  Skuldrene). 

Hvormeget  eier  jeg  ham? 

Alda. 
Nu,  Hiltrud,  jeg  er  kun  mod  dig  et  Barn 
Af  Aar;  men  den  Ting  troer  jeg  at  forstaae: 
En  Mand,  saa  stor  af  Sind,  saa  rig  paa  Tanker, 
Saa  fyldt  af  Kræfter,  som  vil  røre  sig, 
Vil  skabe  og  vil  virke  efter  Evne,  — 
Kan  aldrig  eies  saadan  af  en  Kvinde, 
At  hun  til  alle  Tider  fylder  ham. 

(Pause.     Nærmer   sig    Hiltrud,  lægger  en  Haand    paa   hendes  Arm    og   løfter 
Blomsterkun-en,  —  smilende.) 

Den  Skorpion  — !  Ja,  vist  var  han  for  streng! 

(Hiltrud  vender  Hovedet  bort.) 

Du  skulde  vide  blot,  hvor  tidt  jeg  selv 
Er  bleven  strengt  tilretteviist  — 

Hiltrud 

(bort\'endt,  uhørligt  for  Alda,  med  sammenbidte  Tænder). 

Jeg  selv  — ! 

Alda. 
Og  har  ham  kjær  dog  af  mit  fulde  Hjerte! 
Tilstaa,  at  det  var  den,  som  stak  —  og  stikker! 

HiLTRUD 

(fatter  sig,  med  et  tvungent  Smil). 

Nu,  ja! 

Alda. 
Vær  ikke  længer  vred  derfor! 
Lad  ikke  nu  idag  de  sidste  Timer, 
Han  dvæler  her,  maaske  for  lange  Tider, 
Forbittres  af  saa  Lidet. 

HiLTRUD. 

Du  har  Ret: 
Imorgen  er  han  borte. 

Alda. 
For  os  begge. 
Viis  ham  nu  Omsorg  og  et  venligt  Ansigt, 
Imens  du  kan. 

HiLTRUD. 

Du  raader  vel;  —  jeg  gaaer. 

(Ud  i  Baggrunden  til  venstre.) 


FEMTE  SCENE. 

Alda  (et  Øieblik  ene).     Gisela  (lidt  efter,  fra  Døren  til  høire  . 

Alda 

(har  fulgt  Hiltrud  med  Øinene). 

Jeg  skulde  gjerne  som  Regent  forstaae 

Og  kjende  Mennesker;  —  jeg  mærker  stadig. 

Jeg  er  Begynder.  —  Hvad  er  hendes  Mening? 

Bestandigt  bliver  hun  mig  lige  fjern 

Og  hvad  hun  vil  og  tænker,  lige  dunkelt. 

(Har  nærmet  sig  Døren  tilhøire,  lofter  Kurven  og  taler  ind.) 

Gisela!  Sæt  mig  dem  i  Vand! 

(Idet  Gisela  viser  sig  i   Døren  og  tager  mod   Blomsterne.) 

For  Resten,  — 
Nu  har  jeg  Tid;  du  vilde  — ? 

Gisela 

(sætter  Kurven  ved  Døren  og  træder  indenfor). 

Ja,  min  Pige,  — 
Forlad!  Det  gaaer  jo  ikke  mere  an 

At  sige  saa  — 

Alda. 
Jo  vist!  Vi  er  jo  ene. 

Gisela. 
Aa  nei,  det  sømmer  sig  dog  ikke  mer; 
Alt  ændres;  jeg  faaer  ændre  mine  Vaner. 
Min  lille  Pige!    Nu  er  du  en  stor, 
Størst  her  i  Landet  — 

Alda 

(overgiven). 

Synes  mine  Hæle 
Idag  dig  høiere  end  som  igaar? 

Gisela. 
Ja,  ja:  det  gjorde  de,  da  før  jeg  saae  dig 
Staae  der 

(Viser  paa  Thronen.) 

for  første  Gang,  slaae  ud  med  Haanden 
Og  sige:  „Gud  befalt!"  Det  er  nu  saa. 
Og  det  skal  du  forstaae  saa  fuldt  som  Andre. 
Alda 

(alvorligere). 

Ja,  du  er  sund  Fornuft  som  altid,  Kjære; 

Men  Alt  gaaer  ikke  ind  i  mig  paa  eengang; 
Det  kommer  vel. 

Gisela. 
Som  sagt:  det  Maal  er  naaet, 
Som  al  vor  Færd  var  rettet  mod  til  nu. 
Jeg  havde  her  en  Pligt  at  varetage, 
Som  nu  er  opfyldt. 

Alda 

(klapper  hende  paa  Kinden). 

Ærligt,  skal  jeg  vidne! 

Gisela. 
Jeg  bar  dig  paa  min  Arm,  imens  jeg  endnu 
Var  stærk  og  rørig.    Det  er  omvendt  nu: 
Du  selv  staaer  i  din  Ungdoms  fulde  Blomst, 
Og  jeg  er  nu  den  Svage,  skjør  og  udslidt 
Og  overflødig  her.    Der  kræves  Andre 
Til  nu  at  varetage  dine  Sager. 

Alda. 

Andre  — ? 

Gisela. 
Jeg  hører  ikke  til  ved  Hove 
Som  nærmest  dig;  men  jeg  kan  Ingen  have 
Imellem  dig  og  mig.    Det  undgaaes  ikke. 
Alt  gik  helt  vel  den  Tid,  Grev  Berengar 
Var  Herre  her;  men  kommer  nu  en  Anden  — 

Alda. 
Hvem  Anden? 

Gisela. 
Om  Fru  Hiltrud  — 

(Alda  gør  en  uvillig  Bevægelse. I 

Ja,  hvad  veed  jeg? 

Alda. 
Her  kommer  ingen  Anden.   Jeg  er  myndig, 
Og  jeg  vil  være  Herre  selv. 

(Gisela  ryster  tvivlende  paa  Hovedet.) 

Jeg  troede, 
Du  holdt  af  mig  og  af  din  Stilling  her. 

Gisela. 
Vorherre  veed,  at  jeg  har  holdt  af  begge; 
Men  — 

(Gaaer  langsomt  tilbage  mod  Døren.) 

Alda 

(følger  efter). 

Du,  som  kjender  hver  en  Trevl,  jeg  eier, 
Hver  Ring,  hver  Ærmesnøre,  —  faaer  jeg  Nogen, 
Som  efter  dig  vil  passe  vel  paa  Alt 
Og  sørge  for,  hver  Ting  er  paa  sit  Sted? 

Gisela. 
Gud  veed,  jeg  elsker  hvert  et  Stykke  Tøi, 
Du  bar,  hver  Særk,  hvert  Flettebaand,  hvert  Belte, 
Hver  Søm,  jeg  syede  paa,  naar  den  løb  op. 
Og  seer  det  nødigt  i  en  Andens  Hænder  — 

Alda. 
Jeg  skulde  miste  nu  paa  denne  Dag 
Min  Pleiemoder  som  min  Pleiefader? 
Nok,  Gisela!    Nu  Intet  mer:  du  bliver! 

Gisela. 
Det  gaaer  vist  knap. 

Alda. 
Det  skal. 

Gisela 

(har  vendt  sig  for  at  gaae,  standser). 

Men  det  er  sandt! 

(Fremtager  et  beskrevet  Blad.) 

I  en  af  dine  Kjortler  laa  et  Blad, 
Som  du  maaske  har  savnet  — 

Alda 

(tager  det). 

Hvad  er  det? 
Ja  vist:  Jeg  har  jo  netop  søgt  derefter. 

(Seer  paa  det  og  læser  dæmpet.) 

„Der  voxer  i  Spoletos  By  en  Blomst  af  ny"  — 

Gisela. 
Helt  skjønne  Vers  om  dig!    Min  Søstersøn, 
Han  fra  Fulginio,  som  er  alt  det  Slægtskab, 
Jeg  har  igjen,  og  var  her  et  Par  Dage 
Og  boede  hos  mig,  —  han  fik  fat  deri,  — 
Du  veed,   han  læser  Skrift,  som  han  var  Præst, 
Og  husker  Alt,  han  læser,    -  jeg  har  bedt  dig, 
At  du  vil  tænke  paa  et  Hverv  til  ham; 
Slotsfogdens  Plads  er  netop  ledig  her  — 

Alda. 
Du  siger,  han  fik  fat  deri? 

Gisela. 

Tilfældigt, 
Og  læste  det  for  mig,  og  siden  efter 
Kunde  han  det  min  Sandten  udenad; 
Han  nemmer  hurtigt. 

Alda. 
Skam  dig,  Gisela! 
Du  lader  Mandfolk  gaae  i  mine  Sager! 
Røre  min  Kjortel! 

Gisela. 
Ja,  —  forlad!  du  var  jo 
Dog  ikke  selv  deri. 

Alda. 
Det  mangled  bare! 

Gisela. 
Skylden  var  ikke  min;  han  er  saa  nyttig. 
Men  hvad  er  der  for  Resten  skeet  for  Skade? 
De  Vers,  dem  burde  hele  Landet  kjende 
Og  synge  til  din  Ære! 

Alda. 

Skam  dig!   Gaa! 

Gisela 

(tager  Blomsterkun-en  op,  vender  sig  i  Døren). 

Har  jeg  min  Afsked? 

Alda. 

Skam  dig!  Men  du  bliver! 

Gisela. 
Slotsfogdens  Plads  — 

Alda 

(afvisende). 

Han  er  endnu  saa  ung! 
Gisela 

(idet  hun  gaaer). 

Det  Samme  siges  her  om  Hertuginden! 

(Ind  tilhøire.) 

Alda 

(seer  paa  Bladet,  som  hun  holder). 

„Der  voxer  i  Spoletos  By  en  Blomst"  — 

(Vender  sig  og  seer  Alberik,  som  er  traadt  ind  i  Baggrunden.) 

Alberik! 

SJETTE  SCENE. 

Alda.   Alberik. 

Alberik. 


Her! 


(Kommer  frem  i  Salen.) 

Alda 

(lægger  en  Haand  paa  hans  Skulder  og  seer  et  Øiehlik  paa  ham). 

Min  Ven!    Min  Barndoms  Fælle! 
Jeg  tænker  paa,  hvor  tidt  de  Ord  blev  sagt: 
„Naar  jeg  engang  kan  raade  selv,  ja,  saa  — !" 
Saa  skulde  Alting  naae  Fuldkommenheden: 
Citronen  skulde  bære  søde  Frugter, 
Og  Druer  modnes  baade  Vaar  og  Høst;  — 
Af  Børn  at  være  talte  vi  alvorligt 
Om  Alt,  vi  skulde  rette  paa  og  bedre; 
Jeg  venter  ikke  nu,  det  gaaer  saa  let. 
Men  hvad  der  skeer,  vil  du  dog  staae  mig  nær 
Som  det,  jeg  drømte  om:  min  bedste  Fælle. 

Alberik 

(nedslaaet). 

Aa,  Hertuginde  — 1 

Alda 

(studser). 

Hvad  er  det?  Du  ogsaa? 

Alberik. 
Jeg  ogsaa  —  ? 

Alda. 
Mig  vil  Alle  svigte,  troer  jeg. 

Alberik. 
Mit  Hjerte  svigter  aldrig  dig,  det  veed  du. 
Men  —  aa,  hvad  kan  jeg?  Tænk  dog,  hvem  jeg  er: 

En  Fremmed,  som  jert  Høimod  her  har  taalt, 
—  Ja,   mer  end  taalt:   har  overøst  med  Godhed 
Og  aldrig  ladet  føle,  hvem  jeg  var, 
Saa  jeg  først  sent  har  fattet  Sagen  rigtigt 
Og  stundom  fast  kan  glemme  det  endnu. 
Men  ændres  kan  det  ikke.   Jeg  gaaer  løs  om, 
Men  et  Slags  Fange  dog  paa  Æresord, 
Hvem  aldrig  noget  Alvorshverv  betroes  — 
Din  Sag  er  aldrig  min. 

Alda. 
Jeg  maa  dog  troe, 
Mands  Vilje  vælger  sig  den  Sag,  han  vil. 

Alberik. 
For  mig  er  valgt;  min  Frihed  er  mig  røvet; 
Usynligt  er  jeg  lænket  med  et  Halsjern, 
Som  tynger  meget  mer  end  et,  der  sees. 
En  Frimand  er  jeg  kun  i  mine  Tanker; 
Det  gjør  mig  til  den  Drømmer,  jeg  er  kaldt. 

Alda. 
Hold  op  engang  at  see  saa  sort  paa  Livet! 
Din  Stilling  er,  hvad  jeg  vil  see  deri, 
Om  blot  du  selv  vil  føie  dig  derefter. 
Nu  taler  Hertuginden  her  idag. 

Alberik 

(seer  et  Øieblik  overrasket  paa  hende;  saa  bøier  han  Knæ  for  hende  og 
griber  hendes  Haand  med  begge  sine). 

Aa,  Alda  —  Hertuginde!  Var  det  saa,  — 
Stod  det  i  din  Magt  blot  at  aabne  for  mig 
Den  lukte  Port  til  Livets  Land! 

Alda. 

Staa  op! 

Alberik 

(reiser  sig). 

Det  svæver  for  min  Hu  i  evig  Fjernhed, 
Det  virkelige  Liv,  —  som  Sagnets  Verden 
Et  Fabelland,  unærmeligt  som  hint, 
Hvor  Solen  fjæles  i  violblaa  Dis 
Bag  Kobbermure,  sat  med  gyldne  Tinder! 

Alda. 
Et  Aftenland  er  Livet  ikke. 

Alberik. 

Nei; 
Men  Aftentimen  er  jo  Længselsstunden, 
Hvor  Sjælen  spænder  Vingen  mod  det  Vide; 
Og  Lyset  i  sin  Flugt,  i  Afskedspragten, 
Det  drager,  kalder  ad  min  gjemte  Higen 
Efter  et  Land,  hvor  Alt,  hvad  Skjønt  og  Stort, 
Der  strøg  mig  kun  som  Glimt  forbi,  vil  samles, - 
Hvor  Livets  Æbler  groe,  hvor  Livets  Roser 
Tør  brydes,  og  hvor  Livets  Druer  krystes 
Af  Hænder,  som  tør  gribe  frit  og  fast! 
Og  har  du  Nøglen  til  det  i  din  Haand,  — 
Af  ingen  Andens  vil  jeg  tage  Gaven 
Med  saadan  Fryd! 

Alda 

(smiler). 

Du  digter,  Alberik! 

Alberik. 
Det  gjør  jeg,  ja.    En  Verden  maa  jeg  have 
At  aande  i;  og  Digtets  var  mig  hidtil 
Den  eneste,  jeg  fandt;  men  ogsaa  den  — 

(Standser.) 

Alda. 
Nu? 

Alberik 

(sænkende  Stemmen). 

Ogsaa  den  har  du  ladt  op  for  mig. 

Alda. 
Har  jeg? 

Alberik. 
Dens  Herskerinde  var  du  længe, 
Før  Loven  gjorde  dig  fuldmyndig  her. 

Alda 

(efter  en  Pause). 

Men  nu  til  Sagen.    Som  din  Faders  Søn, 
Søn  af  min  Lensmand,  —  en  opsætsig  engang; 
Det  Regnskab  er  gjort  op  forlængst  og  slettet 
Nu  efter  mange  Aar,  —  er  du  med  Rette 
Min  Undersaat,  hvis  Evner  je^  vil  bruge. 
Men  skal  du  nu  som  forhen  staae  mig  nær 
I  disse  for  os  begge  nye  Forhold, 
Saa  maa  det  hjemles  ved  et  Hverv,  du  har. 
Fuldmyndig  er  jeg  bleven,  som  du  siger, 
Maa  tænke,  tale  selv  og  skrive  Breve 
I  Mængde,  —  det  er  ikke  just  min  Styrke. 
Jeg  stikker  bedre  Guld  paa  Skind  end  du  — 

Alberik 

(smiler). 

Ja,  sikkert! 

Alda. 
Men  de  Kragetæer,  jeg  skriver, 
Som  jeg  fik  Skjænd  for,  —  dem  kan  Ingen  tyde 
Uden  jeg  selv,  og  det  endda  kun  møisomt, 
Naar  jeg  har  glemt,  hvad  der  skal  staae  deri. 

Du  derimod,  du  prenter  smukt  og  rigtigt, 
Og  Berengar  har  ofte  brugt  din  Haand. 

Alberik. 
Det  har  han  —  af  og  til. 

Alda. 

Min  Agt  var  derfor 
At  bede  dig:  vær  du  min  Haand,  som  skriver, 
—  „Canicular"  er  Navnet  i  Byzants;  — 
Siig  ikke  Nei!  Jeg  har  din  Hjelp  fornøden! 

Alberik. 
Jeg  frygter,  den  vil  kræve  mer  Erfaring  — 

Alda. 
Hovmestre  kan  jeg  finde  andensteds. 
Jeg  ønsker  en  Fortrolig  og  en  Ven; 
For  hvad  der  skrives,  staaer  jeg  selv  til  Ansvar. 
Altsaa  — ? 

Alberik. 
Jeg  lyder,  naar  du  vil  det. 

Alda. 

Godt. 
Fru  Hiltrud  var  dig  aldrig  særlig  god, 
Og  jeg  vil  daglig  have  dig  behov; 
Du  boer  paa  Slottet  her,  i  Sidefløien. 
Flyt  dine  Eiendele  hid  idag. 

(Alberik  boier  sig.) 

Og  saa  —  hold  ud!  Mit  sidste  Ord  er:  Mod! 
Husk,  huld  er  Lykken  helst  de  Kjække! 

(Trykker  hans  Haand.) 

Alberik. 

Tak! 

(Kysser  hendes  Haand  ;  Alda  ind  til  høire.) 
Ernst  V.  d.  Recke:  Spoletos  Blomst.  3 

SYVENDE  SCENE. 

Alberik  (et  Øieblik  alene).    Berengar  (fra  Baggrunden  tilvenstre). 

Alberik 

(alene). 

Det  er  et  Nu,  det  lysner,  naar  hun  taler. 
Og  fylder  mig  som  Sol,  der  bryder  Skyen; 
Saa  mørknes  Alt  igjen,  naar  hun  gaaer  bort. 
„Mod"!  Ja,  om  nogentid  den  Dag  oprandt, 
Da  det  for  Alvor  undtes  mig  at  vise, 
Om  jeg  har  Mod!  Det  kan  vel  ikke  fattes, 
Naar  Kampen  kalder,  —  kaldte  den  blot  mig 
Og  gjaldt  det  Maal,  som  fylder  mine  Tanker! 

Berengar 

(kommer  ind  ;  han  har  Hat  og  Stav  i   Haanden,  som  han  lægger  fra  sig). 

Jeg  søgte  dig.     Vor  Afsked  staaer  for  Døren; 

Mit  sidste  Maaltid  har  jeg  taget  her. 

Jeg  har  et  Ord  at  sige  til  Farvel, 

Et  Ord,  miin  Dreng,  som  stadigt  jeg  har  udsat. 

Du  veed,  jeg  saarede  dig  ingen  Tid 

Med  Bitterhed  imod  din  Fader  Landulf 

Og  fyldte  ikke  dig  med  Nag  til  ham. 

Alberik 

(varmt). 

Nei! 

Berengar. 
Jeg  har  derfor  aldrig  sagt  dig  Alt, 
Hvad  der  har  været  ham  og  mig  imellem. 
Men  naar  jeg  drager  bort  paa  langveis  Færd, 
—  Hvem  veed  vel,  naar  og  om  vi  atter  gjensees  - 

Alberik. 
Siig  ikke  det! 

Berengar. 
Nu,  ja:  der  hændes  Meget, 
Og  mig  kan  noget  Menneskeligt  hændes,  — 
Bedst,  at  du  da  er  underrettet  fuldt 
Af  mig,  —  det  skulde  nødigt  skee  ved  Andre. 

Alberik. 
Jeg  hører. 

Berengar. 
Nu,  du  veed,  hvordan  din  Fader, 
Skjøndt  i  sit  Markgrevskab  selvstændig  nok 
Og  Fyrsters  Lige,  —  ikke  vilde  nøies 
Med  dette,  men,  ærgjerrig,  som  han  var, 
Pønsed  paa  helt  at  blive  uafhængig. 
Han  greb  en  Leilighed,  der  syntes  gunstig: 
Vor  Hertug,  selv  en  Helt,  der  kunde  skræmme, 
Var  dengang  styrtet  med  sin  Hest  paa  Jagten, 
Og  vaabenfør  blev  aldrig  han  igjen ; 
Tre  Aar  derefter  døde  han,  kun  Uger 
Efter  vor  unge  Hertugindes  Fødsel. 
Mig  maatte  han  fra  første  Færd  betroe 
Sit  eget  Høvdingshverv,  at  tøile  Landulf, 
Som  var  os  farlig  nok,  en  øvet  Kriger, 
Hurtig  i  Vending  alt  som  Vinden  blæste. 
Og  smidig  i  at  holde  Ligevægten 
Imellem  dem,  som  større  var  end  han, 
Men  beiled  dog  til  ham  som  Forbundsfælle. 
Tiden  var  streng;  Magthavere  i  Mængde 
Reves  som  Ulve  om  Italiens  Jord; 
Svært  var  det  os  at  bjerge  her  vor  Skude. 
Hans  Frafald  kom  uventet,  og  han  havde 
I  første  Omgang  med  os  Overtaget. 


36 

Hispello,  hvor  jeg  ikke  var  ved  Haanden, 
Tog  han  i  hurtigt  Løb;  min  unge  Hustru 
Faldt  i  hans  Haand  — 

Alberik 

(aandeløst,  i  Spænding). 

Din  Hustru  — ? 

Berengar. 

Som  jeg  siger,  — 
Nedkom  for  tidligt;  hun  og  Barnet  døde 
I  Fangenskab  — 

Alberik 

(rv-stet). 

Det  hører  jeg  først  nu  — ! 

Berengar. 
At  Landulf  just  har  handlet  ilde  med  dem, 
Har  jeg  forøvrigt  ingen  Grund  at  troe; 
Imidlertid,  jeg  mistede  ved  ham, 
Hvad  der  for  mig  var  al  min  Livsens  Glæde. 
Jeg  tog  en  anden  Hustru,  —  sent,  —  du  veed;  - 
Men  Himlen  nægted  mig  en  Arving. 

Alberik 

(gribende  sig  med  begge  Hænder  om  Hovedet). 

Aa  -! 
Og  jeg  fik  ikke  Lov  at  fødes  — 

Berengar 

fryster  tungsindigt  paa  Hovedet). 

Nei.  — 
Naa,  —  Striden  stod  i  lange,  tunge  Aar, 
Mens  Kamp  med  Andre  splitted  vore  Kræfter, 
Og  Thronen  skifted  Eier  her,  som  sagt. 
Først  da  jeg  slutted  Fred  med  Benevent, 

Og  da  vor  Fjende  der  lod  Landulf  falde, 

Da  nødtes  han  at  bøie  sig  for  os, 

løvrigt,  som  du  veed,  paa  gode  Vilkaar: 

Sit  Markgrevskab  beholdt  han  som  tilforn. 

Blot  fordred  jeg  en  Borgen  for  hans  Troskab; 

Han  sendte  mig  som  Gissel  da  sin  Søn, 

En  Purk,  men  alt  et  Barn,  som  vandt  mit  Hjerte  - 

Alberik 

(i  stærk  Bevægelse). 

Aa,  Fosterfader! 

Berengar 

(med  et  vemodigt  Smil). 

Ja,  det  blev  jeg  jo. 
I  gammel,  hedensk  Tid,  da  var  det  Skik 
Hos  dette  Folk  og  hos  dets  Stammefrænder, 
Man  gav  en  Ringere  sin  Søn  at  fostre;  — 
Naa,  det  var  neppe  tænkt  med  dig,  og  neppe 
Blev  jeg  vel  mindre  ved  at  fostre  dig. 
Hvad  ikke  heller  jeg  til  nu  har  angret. 

Alberik 

I  oveirældet). 

For  Alt,  hvad  der  af  Godt  blev  mig  til  Del, 
Har  jeg  kun  dig  at  takke! 

Berengar. 

Om  du  gjør  det, 
Saa  tak  mig  blot  i  Gjerning  fra  idag: 
Forbliv  den  Tillid  værd,  som  jeg  har  viisi  dig 
Ved  kun  at  see  i  dig  et  Barn  af  Huset, 
Sindet  mod  os  saa  vel,  som  vi  mod  dig. 

Alberik. 
Du  veed,  mit  Hjerte  fuldt  tilhører  eder: 
Troskab  mod  jer  vil  være  mig  Natur. 

Berengar. 
Din  Haand  derpaa! 

(Trykker  den.) 

Lev  vel!   Gud  være  med  dig! 

(Vender  sig  og  seer  Grimvald  i  Baggrunden.) 

Her,  Grimvald!    Her! 

(Til  Alberlk.) 

Lad  Hertuginden  vide, 
Nu  gaaer  jeg. 

(Alberik  ud  i  Baggrunden  tilhøire.) 


OTTENDE  SCENE. 

Berengar.  Grimvald  (er  traadt  ind  noget  før  og  nærmer  sig  ved  Berengars 

Tilraab). 

Grimvald. 
Du  lod  sige  — 

Berengar. 

Jeg  har  gjort  dig 
Til  Høistbefalende  for  Landets  Stridsmagt, 
Fordi  jeg  fremfor  Alle  tiltroer  dig 
Den  Kraft  og  Raadsnarhed,  som  dertil  kræves. 
I  dette  fylder  du  fra  nu  min  Plads, 
Som  ellers  Hertuginden  selv  vil  fylde. 
Mit  sidste  Paalæg  er  til  dig  det  ene: 
Lyd  hende!  —  som  jeg  paa  den  anden  Side 
Har  bedet  hende  agte  paa  dit  Raad. 

Grimvald. 
Jeg  skylder  dig  min  høie  Stilling,  Greve; 
Og  Alt,  hvad  jeg  kan  gjøre  dig  til  Vilje, 
Det  maa  du  lide  paa,  skal  blive  gjort. 

Berengar. 
Vel. 

(Rækker  ham  Haanden.) 

Havde  ikke  du  min  fulde  Tillid, 
Saa  gik  jeg  ikke  roligt  nu  min  Gang. 
Du  har  en  Vilje,  saae  jeg  tidt,  som  viger 
For  Intet,  hvor  du  sætter  dig  et  Maal. 
Brug  den  som  før  til  Landets  Baade,  Grimvald, 
Jeg  stoler  paa  dig. 

Grimvald. 

Deri  gjør  du  vel. 


NIENDE  SCENE. 

De  Forrige.   Alda,  Hiltrud  (fra  forskjellige  Sider),  Alberik  (efter  dem), 
Liutbrand,  Sigmund,  Hoffolk,  Tjenerskab  (samles  eflerhaanden). 

Alda. 
Nu  altsaa?  Takket  være  du,  har  aldrig 
Til  denne  Stund  mit  Liv  havt  tunge  Timer; 
Denne  er  mig  den  tungeste  til  nu, 
Naar  du  forlader  mig,  min  Ven  og  Lærer! 

Berengar 

(kysser  hendes  Haand). 

For  hvad  jeg  stræbte,  er  jeg  lønnet  rigt 
Ved  dine  Ord. 

(Vender  sig  til  Hiltrud,  trædende  hende  nærmere,  —  dæmpet.) 

Nu,  Hiltrud,  vi  har  talt 
I  Enrum  om,  hvad  mest  laa  mig  paa  Sinde. 
Husk,  hvad  jeg  bad  dig!  Husk,  hvad  Lyst  og  Godt 
Der  blomstred  for  os,  mens  vi  vandred  sammen, 
Og  glem,  hvad  Torne  der  har  kunnet  saare! 

Vist  veed  jeg,  at  for  Hjemmet  var  jeg  mindre, 
End  tidt  en  fattig  Borger  vel  kan  være,  — 
Mindre  end  du,  som  end  er  ung  og  fager. 
Vel  kunde  ønsket  af  din  Ægteherre; 
Jeg  tilstaaer  det;  forlad  mig! 

HiLTRUD 

(køligt). 

Alt  forladt. 
Berengar 

(Seer  paa  hende.     Pause). 

Endnu  en  Gang:  handl  i  min  Aand  mod  dem, 
Hvem  jeg  har  kjær  og  lader  her  igjen. 

(Træder  et  Skridt  tilbage,  hævende  Stemmen.) 

Og  er  jeg  ikke  selv  paa  Treaarsdagen 

Fra  nu  tilbage  her  —  vær  Vidner  Alle 

Til  dette  Ord,  jeg  giver  her  min  Hustru,  — 

Og  fristes  du  endnu  af  Livets  Glæde, 

Lov,  om  du  vil,  den  Svend,  du  under  bedst. 

(Hiltrud  nikker  taus.    Pause.    Han  lader  Blikket  gjennemløbe  Salen  og  fæster 

det  tilsidst  paa  Thronen.) 

Staa  fast,  du  høie  Sæde,  i  din  Glans, 
Som  lyser  om  dig  fra  din  Fortids  Minder, 
Og  som  jeg  værged  med  min  bedste  Kraft! 
Gud  signe  dig  og  skjærme  dig  og  den, 
Hvem  nu  du  løfter  over  Folkets  Skare. 

(Vendt  mod  de  Omstaaende.) 

Hav  Tak,  Enhver  af  jer,  som  var  mig  god! 
Lev  Alle  vel! 

(Vinker  hilsende  og  gaaer  mod  Baggrunden.) 

Alda  med  Mange. 
Farvel!  Farvel!  —  Levvel! 
Gud  vogte  dig!  —  God  Reise! 

Alberik. 

Jeg  gaaer  med  dig 
Et  Stykke! 

Sigmund. 
Vi  gaaer  med  til  Byens  Port! 

Mange, 
Ja!   Ja! 

(Berengar  gaaer,  fulgt  af  en  stor  Skare    ud    i    Baggrunden    til    venstre.     Alda 

folger   ham    mod    Udgangen,    hvor   hun    bliver   staaende   og   vinker.     Hiltrud 

gaaer    langsomt    til    høire   hen   til  Vinduet   og   seer   ligegyldigt   op   i    Luften. 

Grimvald  er  alene  med  hende  bleven  tilbage  i  Forgrunden). 

Hiltrud 

(ved  sig  selv,  halvhøit). 

Ham  følge  Alle,  —  vilde  følge 
Saa  langt,  han  bød!  Men  han  vil  Ingen  høre,  — 
Hvad  er  vel  jeg? 

Grimvald 

(som  vedvarende  har  betragtet  hende,  opfangende  hendes  Ord). 

Hvad  du  er,  skjønne  Frue—? 
Hiltrud 

(sammenfarende,  maaler  ham  med  et  Blik  tilbage  over  Skulderen  —  skarpt). 

Hvor  skjøn  jeg  er,  —  hvad  angaaer  det  vel  dig? 

Grimvald. 
Hvad  angaaer  det  en  Urt,  at  Solen  skinner? 

Hiltrud 

(studsende,  vender  sig  langsomt  og  betragter  ham  med  et  gjennemtrængende 
Blik  ;  deres  Øine   mødes). 

Teppet    falder. 


ANDEN  AKT. 


Hertugpaladsets  Have.  Paa  begge  Sider  Træer,  der  ind- 
ramme en  aaben  Plads;  under  dem  Marmorbænke,  Statuer 
og  blomstrende  Buske.  Terrasser  med  brede  Marmortrapper 
og  blomstersmykkede  Balustrader  føre  op  til  Paladset,  af 
hvis  Fagade  en  Del  —  langt  tilbage  —  sees  til  høire.  Tjenere 
sees  gaae  og  komme  i  Beskjæftigelse. 


FØRSTE  SCENE. 

Lambert  og  en  anden  Tjener  (staae  i  Forgrunden  og  see  ud  til  venstre). 
Gisela  (staaer  paa  den  nederste  Terrasse  og  seer  ligeledes  ud). 

Lambert 

(vender  Hovedet  og  seer  mod  Baggrunden). 

Gisela!  Nei:  hun  gjør  sit  Arbeid  færdigt; 
Hun  gjør  vist  saa,  om  Himlen  falder  neder, 
Og  seer  først  efter  saa,  om  Jorden  staaer. 
Hun  saae  vist  Ingenting  af  Stadsen. 

Anden. 

Tænk! 
Lambert. 
Og  saadan  Fest  var  ikke  her  ved  Hove, 
Siden  vor  gamle  Hertug  vandred  heden, 
Neppe  vel,  siden  han  holdt  Bryllup. 

Anden. 

Tænk! 

Lambert. 
Men  Hertuginden  er  jo  ung  og  frisk 
Og  maae  jo  engang  rigtigt  slaae  sig  løs. 

(Idet  Gisela  stiger  ned  og  kommer  frem.) 

Kommer  du  nu  først,  Gisela? 

Gisela. 

Jeg  havde 
Saa  meget  for  min  Jomfru  før  at  skjøtte; 
Min  Dont,  den  maa  jeg  røgte  først. 

Anden 

(leer). 

Ja  vist! 
Det  gjør  du,  om  saa  Himlen  falder  neder, 
Tænker  jeg. 

Gisela. 
Naar  det  skeer,  saa  revner  mange 
Lergryder,  du,  af  den  Sort  som  dit  Hoved; 
Pas  godt  paa  det  til  den  Tid! 

Lambert. 

Det  var  Skade. 
Du  ikke  var  her  før! 

Gisela. 

Naa,  Noget  saae  jeg: 
Jeg  var  ved  Karussellet.    De  var  flinke, 
De  unge  Herrer. 

Lambert. 
Alberik  især! 

Gisela. 
Ja,  Alberik,  han  sidder  godt  paa  Hesten 
Og  bruger  Lansen  godt. 

Lambert. 

Og  han  er  ganske 
Som  en  af  vore  Bedstemænd. 

Anden. 

Af  vore.? 
Lambert. 
Ja,  du  var  ikke  her,  da  han  kom  hid, 
Sendt  af  sin  Fader  Landulf  som  en  Gissel, 
Vi  turde  slaae  ihjel,  hvis  atter  Landulf 
Blev  utro,  —  man  har  næsten  glemt  det. 

Anden. 

Tænk! 

Gisela. 
Han  blev  Grev  Berengar  jo  helt  som  Søn 
Og  Legebroder  med  vor  Hertuginde. 

Lambert. 
Kun  vi,  som  var  her  dengang,  og  som  mindes 
Den  Nød,  her  var,  vi  mindes  ogsaa  det: 
Han  er  dog  ikke  her  som  rigtig  hjemme. 

Gisela 

(peger  ud). 

Hvem  er  de  To  der  yderst? 

Lambert. 

Det  er  Folk, 
Som  kom  fra  Benevent,  og  man  vil  vide, 
De  har  et  Ærind  til  vor  Hertuginde. 

Gisela 

(forstaaende,  oprørt). 

Ja  saa!  Den  Skurk!    Den  Blodhund,  denne  Sico, 
Thronrøver  og  sin  rette  Herres  Morder,  — 

Anden. 
Tænk! 

Gisela. 
Han  tør  beile  til  min  jomfru?  Troer  han, 
At  hun  vil  eie  ham? 

Lambert. 
Det  gjør  han  sagtens; 
Kan  hænde,  det  var  klogt,  ifald  hun  tog  ham, 
Og  begge  Hertugdømmer  blev  lagt  sammen; 
Hans  er  det  største. 

Gisela. 
Det  skal  aldrig  skee! 

Anden 

(til  Lambert,  seer  ud  til  høire). 

Din  Frue  kommer. 

Lambert 

(ligeledes). 

Ja.    Saa  lad  os  gaae. 

(De  trække  sig  tilbage  og  gaae  til  forskjellige  Sider  ud  i   Baggrunden.) 


ANDEN   SCENE. 

Hiltrud,  Grimvald  (fra  hoire  i   Forgrunden). 

HiLTRUD 

(gaaer  med  heftige  Skridt  frem    paa  Scenen,  standser  saa  og  seer  over 
Skulderen    tilbage    paa    Grimvald,   som    følger   med    sindigere   Skridt). 

Besnakket  blev  jeg!  Jeg  var  dengang  ung. 

Grimvald. 
Det  er  du  endnu. 

Hiltrud 

(med  et  Skuldertræk). 

Ung? 

Grimvald. 

Saa  vist  som  Skjønhed, 
Den  feireste,  jeg  saae  med  mine  Øine, 
Er  Ungdoms  ubedragelige  Tegn! 

HiLTRUD 

(efter  en   Pause,  vender  sig  mod  ham). 

Ungdom  er  ogsaa  Mangel  paa  Erfaring,  — 
Om  Mennesker,  om  Verden  og  om  Alt, 
Hvad  dybest  gjemmes  i  Ens  eget  Hjerte. 
Den  Ungdom  har  jeg  tabt. 

Grimvald. 

Det  Tab  er  Vinding 
For  den,  som  eier  Kraften  til  at  leve 
Sit  Liv  i  Verden,  som  den  engang  er. 

HiLTRUD. 

Mon  ogsaa,  naar  man  vaagner  for  at  kjende, 
At  man  som  blind  blev  hildet  i  et  Garn, 
Hvis  Masker  ikke  mer  kan  sønderrives? 
Besnakket  blev  jeg,  som  jeg  siger  dig. 
Jeg  tog  en  Mand,  i  Byrd  vel  knap  min  Lige, 
—  Jeg  er  jo  selv  et  Skud  af  Fyrsteslægten, 
Der  syntes  Thronen  fast  saa  nær  som  — 

(Med  et  Kast  med   Hovedet  ud  mod  venstre.) 

hun. 
Men  han  stod  høiest  dog  blandt  Landets  Mænd 
I  Magt,  —  han  var  dets  virkelige  Herre  — 

Grimvald 

(med  et  forskende  Blik). 

Og  syntes  skabt  til  at  forblive  saa, 

Ifald  ham  lysted  — ?  Man  saae  op  til  ham 

Som  den,  der  støt  holdt  Ror  i  Farens  Timer 

Og  førte  Skibet  vel  forvart  i  Havn; 
Og  han  var  vennesæl,  som  han  var  myndig; 
Han  kunde  været  Hertug,  om  han  vilde, 
Og  du  — 

(Hiltrud  tier.) 

Men  han  var  tro,  —  var  tro  som  Guld 
Mod  den,  han  loved  — 

Hiltrud. 

Vil  du  prøve,  Grimvald, 
At  læse  i  min  Sjæl? 

Grimvald. 
Jeg  væntes  ikke 
Til  megen  Læsning;  men  om  nogen  Bog 
I  Verden  fristed  mig,  saa  var  det  den; 
Den  gad  jeg  granske  som  en  Præst  sin  Bibel. 

(Pause.) 

God  Vilje  skærper  selv  et  ulærd  Øie; 
Og  Noget  læste  jeg  vel  ret? 

Hiltrud 

(kort). 

Maaske. 
Grimvald. 
Jeg  maa  dog  troe,  han  var  dig  kjær  engang. 

Hiltrud. 
Kjær  var  han  mig  kun  som  et  Haab,  der  sveg  mig. 

Grimvald 

(prøvende). 

Han  skyldte  hende  — 

Hiltrud 

(uvilkaarligt  udbrydende). 

Skyldtes  ikke  mig  —  ? 

(Pause.) 

Du  led  jo  selv  min  Husbond  — ? 

Grimvald. 

Jeg  har  biet 
For  længe  paa  hver  Post,  som  tilkom  mig, 
Til  nu  at  vide  ham  stor  Tak  for  den, 
Jeg  fik,  naar  mine  bedste  Aar  er  rundne. 

HiLTRUD. 

Du  er  jo  ung! 

Grimvald. 
Saa  sagde  jeg  til  dig. 

HiLTRUD 

(efter  en  Pause). 

Vist  er  i  Noget  vi  hinandens  Lige. 
Men  nu,  —  du  vandt  dog  frem  engang. 

Grimvald. 

Hvor  langt? 
Din  Husbonds  Pleiebarn,  Forrædersønnen, 
Betyder,  troer  jeg.  Mere  her  end  jeg. 

(Stemmer  høres  til  venstre.) 
HiLTRUD 

(seer  ud). 

Nu  kommer  Skaren  hid. 

Grimvald. 

Og  jeg  har  Ordre 
At  give  Høvedsmændene  —  forlad! 

(Hilser  og  gaaer  ud  i   Baggrunden  til  høire.) 

HiLTRUD 

(et  Øieblik  alene,  trækker  sig  ud  i  Forgrunden  til  høire). 

Han  falder  mig  med  Døren  ind  i  Huset, 
Gaaer  lige  paa  som  en  lucanisk  Tyr! 
En  sleben  Hofmand  er  han  ikke  —  naa: 
Des  mer  er  han  maaske  at  lide  paa; 

En  Mand  som  ham  —   men,  aa!    hvad   kan  det 

hjelpe  — 
Nu?  Jeg  er  lænket  dog  om  Haand  og  Fod! 


TREDIE  SCENE. 

Hiltrud.  Alda  (kommer  fra  venstre)  med   Folge  af  Herrer  og  Damer,  hvor- 
iblandt Gotskalk,  Alberik,  Liutbrand,  Sigmund.  Elias  (noget  længere 
tilbage).      Tjenerskab,    hvoriblandt   Lambert.    Grimvald    (kommer    lidt 
efter  igjen). 

Alda 

(i  Samtale  med  Gotskalk,  der  følges  af  en  anden   Landsmand). 

Nei!  jeg  vil  have  Lov  at  være  glad 

Idag  og  lade  Alvorstanker  fare! 

Din  Herre  foreløbig  kun  min  Tak 

For  udsøgt  Selskab,  han  i  jer  har  sendt  mig! 

Gotskalk. 
Min  Herre  vilde  ikke  gjerne  svæve 
I  Uvished,  hvad  end  hans  Skjæbne  — 

Alda. 

Tilgiv! 
Men  naar  jeg  første  Gang  har  Landets  Stormænd 
Og,  hvad  det  har  af  ædelt  Blod,  til  Gjæster, 
Saa  tør  jeg  vide  kun  af  Pligt  mod  dem 
I  Øieblikket. 

(Vendt  mod  de  Andre.) 

I  skal  vende  hjem 
Med  en  Erindring  om  en  Dag,  som  straaled 
Af  Lys  og  Skjønhed,  —  vil  I  ikke? 

Følget. 

Jo! 

Ernst  V.  d.  Recke:  Spoletos  Blomst.  4 

Alda. 
Tro  ikke  derfor,  jeg  slaaer  Vrag  paa  Alvor: 
Den  skjænker  jeg  til  Hverdags,  tør  jeg  sige, 
Hvad  den  kan  kræve;  men  idag  er  Søndag. 
Hver  Ting  sin  Tid.  Til  Fest  behøver  Alvor 
Vel  knap  at  bydes;  den  er  ukaldt  rede; 
Og  Livets  Glæde  har  jo  og  en  Ret. 
Ung  er  jeg;  vær  nu  Alle  det  med  mig! 

LlUTBRAND. 

Vi  er  det,  troer  jeg. 

Alda. 

Ja,  jeg  klager  ikke. 

(Vender  sig  mod  Hiltrud.) 

Fru  Hiltrud!    Hid  er  kommen  en  Armenier 
Tilreisende,  — 

(Viser  paa  Elias,  som  er  omgiven  af  en  Klynge  af  Damer,  og  som  ved  Aldas 
Omtale  af  ham  nærmer  sig.) 

—  en  Handelsmand  for  Resten, 
Men  Kjender  af  en  Hoben  sære  Kunster. 
Han  spaaer  os  Alle;  vil  du  ikke  spaaes? 

Hiltrud. 
Hvad  skulde  jeg  vel  det  for? 

Alda 

(spøgende). 

Vær  medgjørlig! 
Forsmaa  nu  ikke,  hvad  jeg  har  at  byde 
Af  Morskab! 

Hiltrud 

(til  Elias). 

Kan  du  spaae  mig? 

Elias. 

Af  din  Haand. 

HiLTRUD. 

Hvad  baader  det  mig,  om  jeg  veed  min  Skjæbne, 
Naar  iki^e  jeg  veed  Midler  imod  den? 

Elias. 
Om  Sygdom  spørges  først,  om  Midier  siden. 

(Alda  har,  da  hun  seer  Samtalen  indledet,  atter  vendt  sig  mod  Gotskalk;  de 
gaae  nogle  Skridt  tilhage;  de  Øvrige  slutte  sig  om  dem  og  forblive  under  det 
følgende  Optrin  samtalende  i  Mellemgrunden,  hvor  Alda  sees  at  danne  Midt- 
punktet.) 

HiLTRUD. 

Veed  du  et  Middel,  som  bevarer  Ungdom? 

Elias. 
En  rolig  Sjæl. 

HiLTRUD. 

Beskytter  den  mod  Rynker? 

Elias. 
Hvis  blot  det  er  et  Middel  imod  Rynker, 
Saa  har  jeg  et,  som  brugt  i  ringe  Mængde 
En  Tid  kan  give  Huld  og  glatte  Kinder; 
Men  —  det  er  farligt. 

HiLTRUD 

(seer  interesseret  paa  ham). 

Handler  du  med  Sligt? 

Elias. 
Det  Sjeldne  lokker  mig. 

HiLTRUD. 

Mig  ogsaa. 

(Strækker  Haanden  mod  ham.) 

Spaa  mig! 

Elias 

(undersøger  den). 

Ei!    Her  er  Noget  for  min  Videnskab! 
Saa  mange  Enkeltheder  saae  jeg  sjeldent. 


52 

HiLTRUD. 

Hvad  seer  du? 

Elias 

(sænkende  Stemmen). 

Sære  Ting. 

HiLTRUD 

(ligeledes). 

Lad  høre,  hvilke. 
Elias 

(kaster  et  Blik  omkring  sig). 

Du  stræber  mod  et  Maal,  som  kun  kan  naaes 
Af  Mandens  Kraft  i  Pagt  med  Kvindesnilde. 

HiLTRUD. 

Ja  saa!  Ja,  —  det  kan  være  sandt.    Hvad  mer? 

Elias. 
Din  Skjæbne  seer  jeg  lænket  til  en  Mands. 

HiLTRUD. 

Vel  muligt.    Det  er  mangen  Kvindes  Lod. 

Elias. 
Et  Bud  vil  —  snarlig  —  bringes  dig,  som  volder, 
At  du  vil  føle  dig  som  løst  af  Baand;  — 
Men  —  men  — 

(Virrer  med  Hovedet.) 

ja,  om  jeg  combinerer  rigtigt, 
Hvad  her  kun  bliver  Gjætteværk  — 

HiLTRUD. 

Lad  høre! 

Elias. 
Siig  først:  groer  der  en  Vinstok  ved  dit  Hus? 

HiLTRUD. 

Ja  vist! 

Elias. 
Jeg  gjætted  ret.  —  En  stor? 

HiLTRUD. 

Et  Træ. 
Min  Husbonds  Amme  planted  ved  hans  Fødsel, 
Som  dækker  Muren  vidt  og  bredt. 

Elias. 

Se  se! 
Husk  vel:  dets  Frugt  berøver  dig  din  Samling; 
Drik  ikke  af  dets  Saft:  den  Dag,  du  gjør  det, 
Vil  meldes  dig  det  Bud,  du  finder  værst, 

HiLTRUD. 

Helt  vel.    Er  dette  Alt,  jeg  har  at  frygte? 

Elias. 
Frygt  mest  af  Alle  den,  du  elsker  høiest. 

HiLTRUD. 

Veed  du,  jeg  elsker  Nogen? 
Elias 

(slipper  hendes  Haand). 

Jeg  har  talt. 
Alda 

(trædende  til). 

Spaaer  han  dig  vel? 

HiLTRUD. 

Han  spaaer  mig  med  Forstand. 
Alda 

(til  Grimvald,  som  har  nærmet  sig). 

Du,  Grimvald!   Lyster  ikke  dig  at  høre 
Din  Skjæbne  læst? 

Grimvald. 

Min  Skjæbne  har  jeg  her, 

(Slaaer  paa  Sværdet,  som  han  undtagelsesvis  bærer.) 

Det  er  min  Skik:  jeg  bær  den  altid  hos  mig; 
Og  ingen  anden  vil  jeg  vide  af. 

HiLTRUD 

(ved  sig  selv). 

Han  huer  mig  trods  Alt:  han  er  en  Mand! 
Alberik 

(som  har  staaet  i  Tanker,  nærmer  sig  Elias,  dæmpet). 

Siig  mig  blot  Et:  du  spaaede  mig,  jeg  skulde  — 
For  En,  der  er  mig  fremmed,  —  vil  det  sige  — 

Elias. 
For  En,  som  ikke  angaaer  dig  det  Mindste 
Og  ikke  har  den  mindste  Del  i  dig. 
Om  ham  staaer  intet  Mer  at  læse. 

Alberik 

(udbrydende). 

Nu! 
Du  læser  ikke  ret:  før  det  skal  skee, 
Saa  — ! 

(Gjør  en  Bevægelse,  som  han  drog  en   Dolk  og  stødte  sig  den  i  Brystet.) 

Elias. 
Tilgiv!  Du  faaer  troe  mig  eller  ikke. 

(De  skilles.) 

Alda 

(vender  sig  mod  Skaren). 

Et  savnes  end:  vi  hørte  Vaabenklirren 
Og  Hestetramp  til  nu;  men  Klang  af  Strenge 
Og  Sang  blev  ikke  hørt;  den  gamle  Harpe, 
Som  fra  vor  Oldtid  hørte  Folket  til 
Og  altid  gav  dets  Sorg  og  Glæde  Røst, 

Maa  nødigt  her  forstumme  —  Alberik! 
Du,  som  i  Vaabenleg  til  nu  tog  Prisen, 
Vil  ikke  du  — 

(Seer  sig  om.) 

Maaske  skal  Druen  springe 
I  Bægret,  før  en  Sang  faaer  Vinger! 

(Til  Tjenerne.) 

Vin! 

(Tjenerne  ile  bort  i  Retning  af  Paladset   og   komme   under   det   følgende  Op- 
trin tilbage  med  Kander  og  Bægre,  som  bydes  om.) 

Grimvald. 
Aa  ja!    Et  Bæger  Vin  kan  gjøre  godt! 
Det  savnede  jeg,  ærligt  talt,  en  Smule! 

Alberik 

(har  vinket  ad  en  Tjener,  som  nærmer  sig). 

Hent  mig  en  Harpe! 

Alda 

(til  Tjeneren). 

Min!    Den  klinger  bedst! 
Anden  Tjener 

(kommer  fra  Baggrunden,  til  Grimvald). 

Hærøverste!    Ved  Porten  er  en  Mand, 
Som  beder  om  at  faae  dig  flux  i  Tale. 
Grimvald 

(ærgerlig). 

Kan  ikke  nu  engang  — 

Tjeneren. 

Jeg  skulde  sige: 
Det  har  den  største  Hast. 

Grimvald. 

Ja,  ja;  jeg  faaer  vel! 

(Ud  med  Tjeneren.) 

FJERDE  SCENE. 

De  Forrige  uden  Grimvald  og  Tjeneren. 

HiLTRUD 

(i   Forgrunden,  vinker). 

Hør,  Lambert! 

Lambert 

(træder  til). 

Frue  — ? 

HiLTRUD. 

Hjemme  i  vor  Gaard,  - 
Du  veed,  den  store  Vinstok  der,  som  groer,  — 

Lambert. 
Ja,  Frue. 

HiLTRUD. 

Den  skal  hugges  om. 
Lambert 

(forsltrækket). 

Hvordan? 

HiLTRUD. 

Nei:  den  skal  graves  op  og  brændes  helt. 
At  ikke  noget  Rodskud,  nogen  Stikling 
Af  den  er  mer  igjen.    Forstaaer  du? 

Lambert. 

Frue! 
Det  Træ  er  kaldet  for  din  Husbonds  Livstræ; 
Hvad  vil  man  sige,  hvis  — 

HiLTRUD. 

Mig  ligemeget! 
Jeg  vil  det  saadan. 

Lambert. 
For  din  egen  Skyld  — ! 

HiLTRUD. 

Nok!    Pleier  jeg  at  høre  Raad  af  dig? 

Hvad  jeg  har  sagt,  skal  gjøres  end  idag; 

Det  Træ  maa  ikke  findes  ved  min  Hjemkomst. 

(Lambert  boier  sig  og  gaaer.) 


FEMTE  SCENE. 

De  Forrige  uden  Lambert. 

Alberik 

(har  under  det  foregaaende  Ordskifte  taget  mod  en  lille  Harpe,  som  Tjeneren 
har  bragt  ham ;  han  har  staaet  nogle  Øiebiikke  i  Eftertanke,  medens  Sam- 
talen om  ham  i  Forventning  forstummer.  Alda  har  taget  Plads  paa  en  Bænk ; 
han  gaaer  nu  nogle  Skridt  frem  i  Scenens  Midte  og  vender  sig  mod  hende. 
Skaren  flokkes  om  ham  i  en  Halvkreds;  han  reciterer,  ledsagende  Ordene 
med  Greb  i  Harpen.) 

Der  stander  ad  Havet  ud  en  Knar; 
Fylker  den  inden  Borde  har. 
Fra  Masten  skinner  forgylden  Brand, 
Langs  Bordene  Skjolde,  Rand  ved  Rand. 
Paa  Langfart  gaaer  den  ad  Bølger  blaa; 
Den  styrer  mod  Lande,  som  Ingen  saae. 
Bold  er  fuld  Mangen,  som  Snekken  bær, 
Boldest  dog  En,  et  Kvad  fuld  værd: 
Vænest  er  den,  for  Styret  staaer. 
Mens  Blikket  ud  mod  det  Fjerne  gaaer. 
Det  er  ingen  Mand,  men  en  hugprud  Mø, 
Som  volder  Snekken  paa  salten  Sø; 
En  Jomfrus  Haand  er  paa  Roret  lagt; 
Men  hvasse  Sværd  er  dog  hendes  Vagt; 
Og  fraader  Søen  og  viser  Tand, 
Om  hende  flokker  sig  Mand  ved  Mand. 
Dog  roligt  er  endnu  Havets  Speil, 
Blid  vifter  Børen  i  hendes  Seil; 

Hun  staaer  i  det  unge  Foraars  Gry 
Som  Dagmor  selv,  der  er  vakt  af  ny, 
Der  smiler  og  Guld  over  Verden  saaer. 
Som  strømmer  fra  hendes  gyldne  Haar;  — 
Lyst  er  Øiet  og  lyst  hendes  Sind; 
Som  Ferskenens  Blomst  er  hendes  Kind; 
Hun  glædes  ved  Livet  og  Reisens  Færd 
Og  vil,  man  skal  glædes,  hvor  hun  er  nær, 
Saa  styrer  hun  over  det  vide  Vand 
Med  Haab  mod  Fremtids  slørede  Land; 
Christ  give,  det  stige  paa  Snekkens  Gang 
Af  Sløret  frem  som  en  sollys  Vang! 
Hil  Alda!  Høibaarne  Fyrstemaar! 
Vi  følge  dig  tro,  ihvor  Veien  gaaer! 
Uspart  skal  være  for  dig  vort  Blod 

(Vinker  ad  en  Svend,  som  bærer  Kande  og  Bægre.) 

Som  Druens,  du  for  os  springe  lod! 

(Slutter  af  med  en  kraftig  Akkord    og  griber  et  Bæger,    som  Tjeneren    holder 


Hil  Hertuginden! 


rede.) 

Skaren 

(begeistret). 

Hil!    Hil  Hertuginden! 
Alda. 


Tak,  Venner! 


(Til  Alberik.) 

Kjære,  Tak !    Det  var  just  ikke 
Min  Mening  — 

Alberik 

(smiler). 

Nei;  men  det  er  vor,  du  faaer! 

Alle. 
Ja!  Ja! 

LlUTBRAND. 

Og  den  blev  tolket  vel! 

Sigmund. 

Ja,  herligt! 
Du  har  som  Tolk  fortjent  en  Skaal! 

Andre. 

Din  Skaal! 
Tak,  Alberik!  —  Han  leve!  —  Ja,  han  leve! 

Alberik. 
Tak,  —  altfor  Meget!    Det  er  let  at  kvæde, 
Hvad  man  har  Hjertet  fuldt  af! 

GOTSKALK 

(ved  sig  selv). 

Se  den  Knægt! 
Han  er  mig  her  i  Veien! 


SJETTE  SCENE. 

De  Forrige.     Grimvald     (kommer  hurtigt  ind  i  Bestyrtelse). 

Grimvald. 

Hertuginde! 
Jeg  nødes  til  at  bringe  dig  en  Jobspost, 
Som  sagtens  brat  vil  ende  Festens  Glæde; 
Men  Taushed  baader  Intet;  Sagen  haster: 
Landulf  af  Camerino  — 

Alda 

(med  et  Skrig). 

Landulf  — ? 

Alberik. 

Hvad? 

Grimvald. 
Et  Ilbud  melder  mig,  han  er  brudt  op 
Med  Hærmagt,  som  han  uformærkt  har  samlet, 
Stærkt  rustet,  gaaet  vestpaa  over  Bjerget 
Igjennem  Serravalles  øde  Pas, 
Har  taget  Borgen,  som  bevogter  det, 
Ved  Overrumpling  og  er  nu  paa  Vei 
Ned  mod  Clitumnusdalen  og  Fulginio. 
Udbrud 

(rundt  om). 

Du  store  Gud!  —  Hvad  gjør  vi? 

Sigmund. 

Han  maa  mødes! 
Andre 

(trækkende  sig  tilbage  fra  Alberik,  dæmpet). 

Hans  Fader!  —  Ja,  hans  Fader!  Det  er  sandt! 

GOTSKALK 

(ved  sig  selv). 

Hans  Fader,  ei!  Det  træffer  heldigt  nok! 
Alda 

(der  har  staaet  maallos,  udbrydende). 

Aa,  gamle  — 

(Standser,  idet  liendes  Blik  falder  paa  Alberik.) 

Alberik 

(dæmpet,  knust). 

Siig  kun  Ordet! 

Grimvald. 

Skurk!  Ja,  sikkert! 
Alda 

(smerteligt). 

Aa  nei!    Hvad  baader  det?   Med  Skjældsord  døves 
Dog  ikke  Fjendesværd!   Aa  Berengar! 
Mens  han  var  her,  saa  voved  han  det  ikke! 

LlUTBRAND. 

Mænd  er  her  endnu,  som  kan  føre  Sværd! 

Alda. 
Fulginio  er  jo  fast  og  vel  bemandet; 
Det  lader  han  vel  knap  i  Ryggen  af  sig? 

Grimvald. 
Gal  er  han,  spilder  han  sin  Tid  paa  det; 
Men,  ganske  vist,  —  han  har  det  just  for  Næsen  — 

LlUTBRAND. 

Og  har  et  indædt  Nag  til  det  fra  sidst  — 

Sigmund. 
Han  svor  Fulginio  Hævn  — 

Grimvald. 

Som  blev  til  Vind! 
Ja  ja:  den  Dumhed  frister  ham  maaske; 
Og  om  det  standser  ham,  har  vi  vel  Frist 
I  nogle  Dage  til  at  samle  Vore; 
Hvorlænge,  veed  vi  ikke.    Hvis  det  falder 
Ved  første  Stød  — 

(Trækker  paa  Skuldrene.) 

Alda. 
Hvad  saa?  Det  maa  det  ikke! 

(Pause  j 

Alberik 

(fra  hvem  de  Omstaaende  efterhaanden  have  draget  sig  bortK 

Du  har  fra  ham  en  Gissel:  tag  hans  Liv! 

(Knæler  for  hende.) 

Alda 

(lader  Blikket  glide  ovei   Skaren.  Efter  en  Pause,  med   Hensigt). 

Du  har  en  Fader,  ja;  —  men  du  har  ogsaa 
En  Fosterfader;  og  min  Ret  mod  hin 

Kan  slet  forliges  med  min  Pligt  mod  denne. 
Det  bød  mig  Berengar  i  Afskedstimen: 
„Hold  Haanden  over  Alberik!"  Jeg  gav  ham 
Mit  Ord  om  dig,  i  hvem  han  saae  en  Søn, 
Og  har  at  holde  det  den  Stund,  jeg  kan. 
Stat  op  nu!  Lyd  mig:  spild  os  ikke  Tiden. 

(Alberik  reiser  sig  langsomt.  Alda  vender  sig  mod  de  Andre.) 

I  hørte  Alt,  hvad  her  blev  talt.   Jeg  haaber, 
Fulginio  holder  Stand,  saa  vi  faae  Tid 
At  drage  Kræfter  til  os.    Men  hvis  ikke. 
Saa  staaer  en  By  her,  bygt  paa  Klippegrund, 
Med  Mur  og  Port,  som  trodsed  Hannibal 
Midt  i  hans  Seiersløb  fra  Trasimeno 
Og  jog  hans  Hær  med  braadne  Pander  hjem. 
Og  over  den  endnu,  som  sidste  Værn, 
Staaer  Borgen,  reist  af  Thiudarik  den  Store, 
Fast  som  hans  Vilje  og  som  min  skal  være: 
Fra  mig  skal  den  først  tages  med  mit  Liv! 

Skaren. 
Ja!  Ja!    Og  vi  vil  værge  den!    Med  dig! 

Alda 

(til  Grimvald). 

Send  Hærbud,  røgt  dit  Hverv,  som  du  veed  bedst; 
Min  Skjæbne  lægges  i  din  Haand.    I  Andre, 
Jer  Høvding 

(Viser  paa  Grimvald.) 

har  I  der;  lyd  ham  som  mig, 
Og  gjør  saa  Hvermand  Sit.    Vor  Fest  er  endt; 
Jeg  havde  undt  jer  anden  Afskedsglæde; 
Men  Himlen  vil  det  ikke  saa.    Lev  vel! 

(Alle  hilse  taust.) 

Grimvald. 
Følg  mig,  I  Herrer.    Vi  kan  tale  sammen 
Hist  oppe, 

(Viser  mod  Paladset.) 

før  vi  skilles.    Et  og  Andet 
Bør  drøftes  strax,  mens  Alt  er  samlet  her. 

(Gaaer  —  op  mod  Slottet   —    ud    i    Baggrunden;    Alle    følge    uden    .Alda    og 
Alberik.     Hiltrud  staaer  et  Øjeblik  og  betragter  dem  uden  at  tale,  gaaer  der- 
efter med  langsomme  Skridt  ud  til  venstre.) 

SYVENDE  SCENE. 

Alda     Alberik. 

Alda 

(et  Øieblik  synkende  sammen  paa  en  Bænk,  retter  sig  op). 

„En  Hertuginde  eier  ikke  Taarer!" 
Det  lærte  Berengar  mig  i  min  Barndom; 
Nei!  græde  vil  jeg  ikke,  skjøndt  den  Vægt, 
Der  lægges  paa  mig,  fast  er  mig  for  tung! 

Alberik 

(der  har  staaet  bøiet  uden  at  røre  sig,  river  en  Dolk  ud  af  sit  Bælte  og 
strækker  den  henimod  hende). 

Byd,  jeg  skal  døe!  Hvis  ikke,  kan  jeg  selv! 
Døe  eller  leve,  —  Et  er  dog  min  Ret; 
Fra  Livet  er  for  evigt  jeg  stængt  ude; 
Hvor  længe  skal  jeg  trygle  om  min  Død? 

Alda. 
Aa,  skam  dig,  Alberik,  for  Ord,  du  har! 
Tykkes  dig  ikke,  jeg  har  Nok  at  bære? 
Vi  skal  jo  gaae  paa  Jorden,  om  den  gløder! 
Skal  jeg  nu  lære  dig  at  være  Mand? 

Alberik. 
Mand  kan  jeg  ikke  være,  —  ikke  blive! 
Mit  hele  Liv  var  jeg  en  lænket  Fange, 

En  Træl,  berøvet  —  ja:  selv  Trællens  Ret 
Til  blot  at  tjene  den,  han  fik  til  Herre  I 
Hvem  er  min  Herre? 

Alda. 
Jeg.    Og  mere  nu 
End  nogensinde  før.     Først  nu  er  Tiden, 
Da  hver  en  Draabe  Blod  i  dine  Aarer 
Og  hvert  et  Suk  af  dig  tilhører  mig. 
Forstaaer  du  ikke,  det  er  sandt,  jeg  siger? 

Alberik 

(slaaet). 

Jo  -! 

Alda. 

Du  er  min  nu,  og  dit  Liv  er  mit. 

Alberik. 
Ja!  Ja!    Din  er  jeg!    Aldrig  var  jeg  Andet! 

Alda. 
Og  saa  kan  du  for  Alvor  tænke  paa 
At  ville  gjøre  Indgreb  i  min  Ret 
Til  — 

(Langsomt.) 

hvad  du  dog  maa  vide,  er  mig  kjært? 

Alberik. 
Aa,  pin  mig  ikke  med  for  megen  Naade! 

Alda. 
Pine  dig  har  jeg  Ret  til,  om  du  murrer! 

(.Smerteligt.) 

Forstokkede!  Hvad  skal  jeg  gjøre  med  dig? 

Alberik. 
Slut  mig  i  Lænker  helst!    Kast  mig  i  Taarnet! 
En  Lindring  vil  det  være  for  mig  selv, 

Om  mine  ydre  Kaar  er  som  de  indre! 
Min  Ære  og  min  Værdigiied  som  Mand 
Kan  bedre  taaie  Overmaal  af  Ondt 
End  Godhed,  som  jeg  aldrig  bliver  værd! 
Forstaa  mig  dog  i  dette! 

(Kaster  sig  ned  paa  Knæ.) 

Alda. 

Jeg  forstaaer. 
Men  Ingen  af  os  volder  selv  sin  Lykke, 
Jeg  ikke  mer  end  du.    Om  jeg  nu  kræver 
I  Tider,  der  er  tunge  for  mig  selv, 
Det  Offer  af  din  Ære,  at  du  lever 
Og  bærer  Skinnet,  som  er  dig  imod,  — 
Ja  vist:  jeg  veed,  at  det  er  meget  Mere 
End  det  at  bære  Lænker,  døie  Kulde 
Og  Sult  og  Mørke  i  et  Fangetaarn,  — 
Om  jeg  af  dig  som  given  mig  i  Vold, 
Hjemfalden  mig,  nu  kræver  dette  Ene, 
Har  du  saa  Hjerte  til  at  sige  Nei? 

Alberik 

(overvældet). 

Byd!  Jeg  har  ingen  Vilje  mer. 

Alda. 

Saa  reis  dig! 
Alberik 

(reiser  sig). 

Aa!    Magtesløs  i  Alt!    Forfærdeligt! 

Og  om  du  troede  mig  og  lod  mig  reise 

Til 

(Med  en  harmfuld   Bevægelse,  foragteligt.) 

ham,  —  hvad  hjelper  mine  Talegaver, 

Ernst  V.  d.  Recke:  Spoletos  Blomst.  5 

Mit  Skjaldesprog  —  jeg  var  for  ham  jo  Intet 
Til  denne  Dag;  —  og  om  jeg  vilde  bede 
Paa  mine  Knæ,  han  vilde  troe,  det  gjaldt  mig 
Kun  om  at  bjerge  her  mit  eget  Skind! 

Alda. 
Ugjørligt!  Ingen  Tale  mer  om  dette. 
Kun  Et  er  nu  at  gjøre:   Haardt  mod  Haardt; 
For  hvad  der  mer  skal  skee,  maa  Himlen  raade. 


OTTENDE  SCENE. 

De  Forrige.     Gotskalk  (med  et  Brev   i  Haanden,  fra   Paladset.     De 
gynder  at  skumre.) 

Gotskalk. 
Forlad,  jeg  kommer  uanmeldt  igjen! 
Og  endnu  mer  forlad  en  Jobspost  til. 
Som  jeg  maa  troe  det  rettest  flux  at  bringe. 
Et  Brev  er  sendt  mig  fra  min  Herre  — 

Alda. 

Nu? 
Gotskalk. 
To  Sømænd,  nys  hjemvendte  fra  Apulien, 
Ene  tiloversblevne  fra  et  Skibbrud, 
Beretter,  de  var  under  Seil  til  Tyrus 

Og  havde  — 

Alda 

(med  er  Skrig). 

Berengar! 

Gotskalk. 

Javel! 

Alda. 

Aa  Gud! 

GOTSKALK. 

Som  sagt,  de  havde  Greven  med  om  Bord; 

En  bælmørk  Nat  i  Storm  kuldseiled  Skibet; 

De  To,  som  havde  klamret  sig  til  Kjølen, 

Kom  heldigt  op  og  bjerged  sig  paa  Vraget, 

Hvor  de  ved  Dag  blev  frelste  af  en  Landsmand, 

Som  tog  dem  hjem  med  sig  til  Benevent. 

Alle  de  Andre,  som  var  med,  fandt  Døden 

I  Bølgerne. 

Alda 

(sønderknust). 

Aa,  Berengar,  min  Ven! 
Min  bedste,  kjæreste!    Min  anden  Fader! 
Aa,  dette  Bud  er  værre  end  det  første! 

GOTSKALK. 

Ja,  Hertuginde!  Jeg  forstaaer  — 

Alda. 

Saa  længe 
Jeg  kunde  tænke  ham  i  Live,  fjern, 
Men  end  i  Kraft  dog,  med  et  vaagent  Øie 
Og  med  en  vaagen  Sjæl,  som  fulgte  mig, 
Saa  skulde  jeg  vel  kunne  troe  og  haabe 
Og  ikke  skræmmes  af  en  Fjendes  Magt! 
Aa,  —  nu  — ! 

(Skjuler  Ansigtet  i   Hænderne.) 
GOTSKALK. 

Min  Herre  bad  mig  sige  dig. 
Hvor  megen  Del  han  tager  i  din  Sorg, 
Om  han  kan  lette  den  paa  nogen  Maade  — 
Alda 

(mat). 

Jeg  skylder  visselig  din  Herre  Tak 

For  dette  Sorgens  Bud,  han  sendte  hurtigt; 

5* 

Bedst  at  see  Skjæbnen  lige  ind  i  Øiet 
Og  ikke  gjemme  Haab,  som  alt  er  slukt. 

(Seende  paa  Alberik,  som  staaer  fortabt   i  Sorg.) 

Og  du  — !  Vi  rammes  Begge,  Slag  i  Slag! 
Kan  Værre  times  os? 

Alberik 

(langsomt,  løfter  Hovedet). 

Kun  Et  endnu: 
Om  selv  vi  fandt  os  plettet  af  en  Dødssynd 
Og  maatte  sige:  Alt  har  jeg  forskyldt! 

Alda 

(slaaet). 

Ja,  rigtigt!   Men  saa  længe  det  dog  fattes, 
Saa  har  vi  Lov  at  gjemme  paa  et  Haab 
Og  troe,  der  er  Retfærdighed,  som  vaager! 

(Seende  ud  til  venstre.) 

Fru  Hiltrud  — ! 

NIENDE  SCENE. 

De  Forrige.     Hiltrud  (fra  venstre). 

GOTSKALK 

(gaaer  hende  nogle  Skridt  imøde). 

Frue,  jeg  har  søgt  dig  selv, 
Men  fandt  det  rigtigst,  da  jeg  ikke  saae  dig. 
At  bringe  Hertuginden  strax  et  Bud, 
Min  Herre  sender  mig  til  eder  Begge,  — 
Et  Sorgens  Bud,  — 

(Rækker   hende   Brevet,  som  Hiltrud   aabner   og   gjennemlober   med    voxende 
Spænding  uden  at  tale.) 

som  gjerne  jeg  gad  mildne, 
Men  som  det  ikke  baader  at  fordølge. 

Alda 

(da   Hiltrud  efter  Læsningen  stadig  tier). 

Vi  dele  Sorgen,  Hiltrud,  vil  du  vide  — 

(Et  Skridt  nærmere,  da  Hiltrud  endnu  tier.) 

Staa  ikke  stum!  Jeg  veed,  at  Sorg  gjør  ensom; 
Men  lad  den  ikke  skille  dig  fra  dem, 
Som  gjerne  vilde  bære  den  med  dig, 
Om  Fællesskabet  letter  dig  dens  Byrde. 
Hvad  der  jo  mest  gjør  Tabet  tungt,  hans  Værd, 
Som  vidt  og  dybt  vil  sætte  ham  hans  Minde, 
Maa  endnu  gjemme  Rigdom  i  dit  Savn! 
Vi  tabte  ogsaa! 

Hiltrud. 
Mest  maaske. 

Alda. 

Hvordan? 
Hiltrud. 
Mod  Alles  Tab  er  vel  den  Enes  ringe. 

Alda. 
Det  er  af  anden  Art;  om  det  er  mindre  — 

(Hiltrud  gjør  en  utaalmodig  Bevægelse.) 

Vi  trætter  dig,  —  vi  gaaer. 

Hiltrud 

(tvetydigt). 

Jeg  takker  dig. 

(Alda    op    mod    Slottet    og   ud    i    Baggrunden,    Alberik   følger  langsomt  efter. 

Gotskalk    hilser    Hiltrud    dybt;    derefter,  opdagende   Noget  udenfor  Scenen, 

gjør  han  et  Tegn  og  gaaer  hurtigt  ud  til  hoire.) 


TIENDE  SCENE. 

Hiltrud.     Grimvald  (noget  efter.     Det    mørknes    helt  i  Scenens  Slutning). 

Hiltrud 

(alene,  staaer  noget  i  Tanker). 

Hvad  sagde  han?  „Et  Bud  vil  snarligt  bringes. 
Hvorved  jeg  føler  mig  som  løst  af  Baand"? 

Ved  Himlen,  ja!    Saa  er  jeg  engang  fri, 
Fri,  fri!    Og  nu  —  min  Frihed  vil  jeg  bruge! 

(Efter  et  Øiebliks  Eftertanke.; 

Nu  kan  han  roligt  hugge  Træet  om, 

Hvis  Frugt  for  mig  skal  kunne  gjemme  Farer! 

(Gaaer  i  stærk  Bevægelse  hurtigt  frem  og  tilbage.) 

Grimvald 

(kommer  ilsomt  fra  hiøire). 

Hvad  hører  jeg?  Din  Husbond  er  — 

HiLTRUD 

(fortsættende  sin  Gang) 

Ja  vist! 
Grimvald 

(efter  en  Pause,  iagttagende  hende  skarpt). 

At  dette  Nu  tør  vies  kun  din  Sorg, 
Forstaaer  jeg  fuldt;  men  naar  dens  høie  Bølger 
Har  lagt  sig  lidt,  vil  andre  Stemmer  tale, 
Og  min  vil  gjerne  blande  sig  deri. 

HiLTRUD. 

Hvad  mener  du? 

Grimvald. 

Du  tillod  mig  idag 
At  læse  Et  og  Andet  i  din  Sjæl;  — 
Men  —   lad  mig  unde  dig,  som  sagt,  en  Frist 
Til  Hvile  — 

HiLTRUD 

(standser). 

Jeg  har  ikke  Trang  til  Hvile,  — 
Mindst  nu!   Tal  ud! 

Grimvald. 
Nu  vel;  min  Tid  er  knap, 
Naar  Landets  Forsvar  lægges  i  min  Haand, 

Og  Kampen  kalder  mig  fra  Hovedstaden; 
Jeg  lader  Omsvøb  fare,  naar  du  vil. 
Et  Spørgsmaal  først:  du  ønsker  Hertuginden 
Formælet,  tænker  jeg,  med  Hertug  Sico 
Af  Benevent  — 

HiLTRUD 

(studser). 

Hvad  gjør  jeg? 

Grimvald. 

Som  jeg  siger. 
Hun  vil  i  saa  Fald  sidde  fast  i  Sadlen 
Og  Landulf  være  flux  en  slagen  Mand. 
Du  ønsker  det? 

HiLTRUD 

(undvigende). 

Hvad  siger  her  mit  Ønske? 
Det  Pigebarn  har  Andet  i  sit  Hoved. 
Om  hele  Landets  Velfærd  stod  paa  Spil, 
Troer  jeg,  hun  offred  den  for  sine  Drømme. 
Og  hun  har  Magt  dertil, 

Grimvald. 

Hvor  længe  vel? 
Hun  kunde  tvinges  til  at  ægte  Sico. 
Men  —  ønsker  du  det? 

(Hiltrud  tier.) 

Ren  Besked!  Din  Vilje 
Er  her  min  Lov.  —  Du  gjør  det  ikke? 

HiLTRUD 

(udbrvdendel. 

Nei! 
Grimvald. 

Fik  jeg  det  ud  omsider!  —  Saa  vidt  kom  vi! 

(Pause.) 


72 

Jeg  sagde  dig,  jeg  læste  i  din  Sjæl; 
Men  Noget  har  du  sikkert  læst  i  min: 
Blandt  alle  Jordens  Kvinder  var  kun  een, 
For  hvem  i  Aareviis  mit  Hjerte  brændte,  — 
Kun  een,  i  hvem  jeg  finder  Alt  forenet. 
Som  drager  mig.  Byrd,  Skjønhed,  Kløgt  og  Mod, 
Hvem  jeg,  saa  utilnærmelig  hun  synes. 
Tiltroer  en  Sjæl,  en  Flammesjæl  som  min, 
Der  som  et  Ætna  gløder  under  Sneen,  — 

HiLTRUD 

(utaalmodig). 

Nu  — ? 

Grimvald. 
En,  hvem  jeg  gad  kryste  i  min  Favn 
Og  løfte  paa  min  Arm  til  Magtens  Tinder;  — 
Den  Viv  er  du! 

Hiltrud 

med  et  Skuldertræk). 

Til  Magtens  Tinder — ! 

Grimvald. 

Ja. 

Du  fødtes  til  det,  mener  du  dog  selv; 
Og  Høihedsstemplet  fik  du  paa  din  Pande 
Fra  Fødslen,  —  mine  Øine  saae  det  altid; 
Og  jeg  gad  smykt  det  med  en  synlig  Krone 
For  alle  Andres,  —  vil  du  nægte  selv, 
Det  var  din  Drøm? 

Hiltrud. 
Vi  har  vel  Alle  drømt; 
Men  Ingen  drømte  sig  en  Krone  til. 

Grimvald. 
Endnu  kan  Drømmesynet  fange  Liv, 
Om  selv  du  vil  —  blot  siig  mig  endnu  Et: 
Hvis  Skjæbnen  gjorde  dig  til  Herskerinde, 
Gad  du  saa  ægtet  Sico?  Du  vil  vide. 
Det  er  en  saadan  kun,  hans  Beilen  gjælder. 
Svar:  gad  du  være  hans? 

HiLTRUD. 

I  alt  Fald  nødigt; 
En  Niding  er  han  kaldt  og  er  vel  saa. 

Grimvald. 
Mod  dette  maa  jeg  forud  være  sikkret. 
Du  var  til  nu  en  Andens;  jeg  har  aldrig 
Forsøgt  at  gjøre  Indgreb  i  hans  Ret; 
Du  er  jo  fri  nu  som  en  Fugl  i  Luften 
Og  giver  atter,  hvem  du  vil,  din  Tro. 
Men  Sicos  Hustru  skal  du  aldrig  blive; 
Selv  vil  jeg  eie  dig!  Vær  min,  du  Stolte! 
Vær  min,  og  Thronen  her  skal  være  din! 

HiLTRUD 

(vantro). 

Min? 

Grimvald. 
Din  og  min.  Jeg  giver  dig  mit  Ord; 
Giv  du  mig  dit! 

HiLTRUD. 

Du  lover  stort! 

Grimvald. 

Og  holder! 

HiLTRUD 

(seer  sig  om.     Efter  en  Pause). 

Saa  hurtigt  gaaer  det  ikke.    Om  man  melder 
Min  Husbonds  Død,  —  den  maa  bekræftes  bedre, 
Og  Tid  maa  gaae,  før  jeg  igjen  for  Altret 
Kan  række  Haand  — 

Grimvald. 

For  Altret  kræves  ikke. 
Den  Ting  kan  altid  komme. 

HiLTRUD 

(uforstaaendej. 

Mener  du  — ? 
Grimvald. 
At  jeg  maa  have  dig,  dig  selv  som  Pant, 
At  jeg  maa  eie  dig  fra  første  Færd 
Sikkert  og  helt. 

HiLTRUD 

(ude  af  sig  selv). 

Du  vover  — ! 
Grimvald 

(koldblodigtl. 

Ja,  jeg  vover: 
Jeg  vover  dette,  som  jeg  vover  Alt 
For  dig;  —  og  hvad  har  du  derved  at  vove? 
En  blot  Forfører  troer  du  mig  dog  ikke; 
Jeg  løber  ikke  bort,  forstaaer  du  vel, 
Om  jeg  med  dig  vil  have  Hertugkronen 
I  Tilgift,  —  den  kan  jeg  kun  faae  med  dig; 
Men  —  ved  den  Ild,  som  flammer  i  mit  Hjerte! 
Du  er  det  store  Maal  og  den  det  lille. 
Som  er  min  Attraa  kun  ved  dig,  med  dig! 

(Pause.     Hiltrud  har  stadig,  maalløs   af  Harme,    stirret   ham    lige   ind    i  An- 
sigtet.   Grimvald  vedbliver  uden  at  ænse  det.) 

Det  haster;  jeg  maa  bort  herfra;  vær  min. 
Vær  min  kun  for  en  Nat,  en  Midnatstime 
Som  denne,  før  vi  skilles,  —  og  jeg  lægger 
Ved  Dag  en  Hertugkrone  for  din  Fod, 
Vær  min!  Du  veed  min  Pris! 

(Pause.) 

Du  vil? 

HiLTRUD 

(som  før). 

Ved  Himlen! 
Din  Lige  har  jeg  endnu  aldrig  truffet! 

Grimvald. 
Just  derpaa  bygger  jeg.    Du  fandt  vel  Ingen, 
Der  baade  bød  og  krævede  saa  Meget. 
Gud  naade  hver  en  Anden  end  mig  selv, 
Som  drister  sig  til  det  — 

(Slaaer  Armene  om  hende.) 

Du  vil  jo? 

HiLTRUD 

(kæmpende,  med  Icvalt  Stemme). 

Slip  mig! 
Grimvald 

(holdende  hende  fast). 

Du  vil? 

(Hiltrud  river  sig  løs  og  styrter  ud.     Grimvald    seer   et  Øieblik   efter  hende. 

Vil  eller  ikke,  —  nu:  du  skal! 

(Gaaer  ud  til  samme  Side.) 
Teppet    falder. 


TREDIE  AKT. 


En  mindre  Sal  i  Hertugpaladset.  Dør  i  Baggrunden,  en 
anden  Dør  tilhøire  midt  paa  Væggen,  en  tredie  til  venstre 
længere  tilbage.  Foran  paa  Scenen,  noget  til  venstre,  et 
stort  Bord  med  Papirer  og  Skriveredskaber,  ved  Bordet  og 
ved  Væggene  nogle  Armstole. 


FØRSTE  SCENE. 

Liutbrand  og  Sigmund  med  flere  Adelsmænd  (ventende). 
Grimvald  (kommer  fra  Baggrunden). 

Grimvald 

(standser  indenfor  Døren,  —  hurtigt  og  dæmpet). 

I  er  her  —  godt. 

(Gaaer  frem,  vinkende  Liutbrand  og  Sigmund  afsides.) 

Som  sagt:  I  er  jo  Mæn(J, 
Der  har  en  Mening  selv;  det  virker  kraftigst, 
Om  min  i  dette  holdes  udenfor: 
Nævn  ikke  mig.     Siig  bare  kort  og  godt: 
Det  vækker  Harme  rundt  omkring  i  Landet, 
At  denne  Knægt  —  der  er  dog  ingen  Mening 
I  det,  mens  vi  maa  vove  Liv  og  Blod, 
Mens  Landet  hærges  af  hans  Faders  Sværd,  - 

Sigmund. 
Ja  vist! 

Grimvald. 
—  at  han  ubunden  vandrer  om, 
Gaaer  ud  og  ind  hos  hende,  som  han  vil, 
Og  er  i  Gunst  som  Ingen! 

Sigmund. 
Ja! 

LlUTBRAND. 

Tilvisse! 
Grimvald. 
Siig,  at  iiun  vender  Alles  Hjerter  fra  sig 
Og  vover  Alt,  hvis  dette  varer  ved. 

Sigmund. 
Javel!  Fra  Fængslet  skal  hun  ikke  frie  ham! 

Grimvald. 
Og  hold  paa  Et  urokkeligt,  —  hold  fast. 
At  /  paa  Adlens  og  paa  Landets  Vegne 
Vil  have  ham  i  jer  Forvaring. 

Sigmund. 

Ja! 
Selvfølgelig! 

LlUTBRAND. 

Til  hendes  eget  Bedste. 
Grimvald 

(fjernende  sig  mod  Døren  i  Baggrunden,  hvisker). 

Skeer  ikke  det,  er  Alt  Spilfægteri! 

(Hurtigt  ud.) 
LlUTBRAND. 

Nei,  det  er  klart,  at  faste  maa  vi  være! 

Sigmund. 
Som  Staal! 

LlUTBRAND. 

Vi  taler  jo  paa  Alles  Vegne 
Og  staaer  til  Ansvar  — 

Sigmund. 

Ja,  vi  bøies  ikke. 


ANDEN  SCENE. 

De  Forrige.     Alda  fulgt  af  en  Munk  (fra  Døren  til  venstre). 

Alda 

(aabner  Døren  og  vender  sig  mod  den  Udenforværende). 

Nei,  det,  ærværdige  Fader,  maa  jeg  høre 
Udførligt  og  i  Ro,  —  træd  ind! 

(.Munken    træder    ind,    hun    vender  sig  og  overseer  de  Tilstedeværende,    først 
nu  skjænkende  dem  Opmærksomhed.) 

Forlad! 
De  Herrer  søge  mig? 

Adelsmændene 

'hilsende}. 

Ja,  Hertuginde. 

LlUTBRAND. 

Og  i  en  vigtig  Sag. 

Alda. 
Som  haster  stærkt? 

Sigmund. 
Det  gjør  den,  ja,  —  om  ikke  just  paa  Timen  — 

LlUTBRAND. 

Paa  Timen  ikke. 

Alda. 
Viis  mig  da  den  Gunst 
—  Jeg  faaer  i  dette  Nu  et  vigtigt  Bud, 
Som  tager  alle  mine  Tanker  fangne  — 
At  komme  her  ved  Middagstid  igjen. 

LlUTBRAND 

(dæmpet    til  Sigmund). 

Naa,  lad  os  ikke  vise  Tænder  strax! 
Sigmund 

(ligeledes). 

Det  Ansigt  er  jo  svært  at  modstaae! 

LlUTBRAND 

(høit  til  Alda). 

Vel! 

(Adelsmændene  hilse  og  gaae  ud  i  Baggrunden.) 

TREDIE  SCENE. 

Alda.     Munken. 

Alda 

(hurtigt,  i  stærk  Spænding). 

Alt  Andet,  du  beretter,  har  jeg  vidst. 

Men  dette  Sidste  — !  Lad  mig  høre  rigtigt! 

Altsaa:  han  fik  et  Saar  ved  Serravalle? 

Munken. 
I  Lysken,  af  en  Pil.     Det  var  en  Rift, 
Han  troede  fareløs  fra  første  Færd, 
Og  han  drog  saa  med  Hæren  nedad  Bjerget. 
Men  det  blev  værre;  han  blev  baaren  ind 
Og  efterladt  til  Pleien  i  vort  Kloster, 
Hvis  Lægekunst  har  gammelt  Ry. 

Alda. 

Det  veed  jeg. 
Og  der  — ? 

Munken. 
Betændelse  med  hidsig  Feber; 
Vi  saae  jo  strax,  at  Intet  var  at  gjøre; 
Alt  paa  den  tredie  Aften  var  han  død. 

Alda 

(efter  en  Pause). 

I  Krigens  Gang  kan  dette  gribe  ind. 

Dybt,  —  og  kan  hænde  dybt  i  Manges  Skjæbne. 

Tak  for  dit  Budskab!  Drog  du  hid  alene 

At  melde  dette? 

Munken. 
Nei,  min  Hertuginde. 
Jeg  har  et  Ærind  for  mit  Kloster  sydpaa, 
Til  Rom,  men  fandt  det  rettest  underveis 
At  søge  dig  og  melde,  hvad  jeg  vidste. 

Alda. 
Kan  jeg  til  Gjengjæld  tjene  dig  med  Noget? 

Munken. 
Tak,  Intet;  jeg  gaaer  videre  min  Vei. 

Alda. 
Nuvel;  men  paa  dit  Kloster  vil  jeg  tænke, 
Om  Alt  gaaer  godt. 

Munken. 

For  dette  Løfte  —  Tak! 

Alda 

(idet  han  vil  gaae). 

Blot  Et:  har  Nogen  i  Spoleto  Nys 
Om,  hvad  du  melder? 

Munken. 

Ingen  uden  du. 

Alda. 
Saa  ti  dermed  fremdeles! 

Munken. 

Vel,  det  skal  jeg. 

Alda 

(ledsager  ham,  idet  han  hilsende  trækker  sig  tilbage,  til  Døren  i  Baggrunden 
og  siger  til  Dørvogteren,  som  sees  bag  denne. 

Kald  Alberik! 

Dørvogteren. 
Han  venter. 

Alda. 

Lad  ham  ind. 

FJERDE  SCENE. 

Alda.     Alberik  (træder  ind). 

Alberik. 
Du  bød  — 

Alda. 
Hvad  Andet  jeg  har  havt  at  sige, 
Faaer  vente.     Nylig  bragtes  mig  et  Budskab, 
Som  du  bør  vide,  —  ellers  Ingen. 

Alberik. 

Nu? 
Alda. 
Den  Broder,  som  du  havde,  Thrasimund  — 

Alberik. 
Jeg  havde? 

Alda. 
Havde,  ja.     Hans  Liv  er  endt. 

Alberik 

(gør  et  Skridt  frem). 

Du  milde  Gud!    Hvordan? 

Alda. 

En  Pil,  som  traf  ham 
Ved  Serravalle,  bragte  ham  hans  Helsot 
Paa  nogle  Dage.     Han  blev  syg  bragt  ind 
1  Sankt  Laurentius  Kloster,  og  en  Munk, 
Som  hører  hjemme  der,  har  meldt  mig  dette. 

(Pause.     Alberik  staaer  maallos.) 

Hvor  vidt  hans  Død  er  kjendt,  det  veed  jeg  ikke; 
Her  kjendes  Sagen  kun  af  mig  —  og  dig. 

Ernst  V.  d.   Recke :  Spoletos  Blomst.  Q 

Und  mig  da  først  at  ønske  dig  til  Lylcke 
—  Forstaaer  du?  —  som  din  Faders  Arving! 

Alberik 

(opvaagnende,  griber  sig  forvildet  om  Hovedet). 

Jeg  -! 
Aa,  Hertuginde! 

(Boier  Knæ.) 

Alda. 
Du!  Ja,  saadan  er  det! 
Og  veed  du,  naar  jeg  slaaer  et  Slag  paa  Klokken, 

(Viser  en  Klokke  paa  Bordet.) 

Saa  aabner  Døren  sig,  og  udenfor, 

Der  staaer  en  Flok  Drabanter,  klædt  i  Jern, 

For  flux  at  gribe  dig. 

Alberik. 
Du  spøger  —  nu! 
Alda. 
Jeg  spøger  ikke:  du  nraa  vide  dog, 
At  du  med  dette  Budskab  voxer  op 
Til  noget  Stort,  som  Ingen  før  har  drømt  om. 
Som  man  maa  regne  med;  jeg  nødes  til  det 
Paa  anden  Viis  end  før. 

Lægger  en  Haand  paa     hans  Hoved.) 

Hvad  gjør  vi.  Ven? 
Alberik 

(reiser  sig). 

Ja,  du  har  Ret!  Jeg  maa  jo  blive  Noget 
For  denne  Fader,  som  til  nu  har  glemt  mig! 
Og  Noget  er  jeg  som  hans  Gissel,  —  nu! 
Hvad  tænker  han  ved  dette? 

Alda. 

Vides  ikke. 
Om  han  er  rystet  —  troligt  nok;  men  dog. 


83 

Nedlægge  Vaabnene,  det  gjør  han  neppe. 
Hans  vilde  Magtlyst  drev  ham  frem  til  nu, 
Og  knap  med  Tanken  om  den  Søn,  han  havde: 
Han  vilde  herske  selv  som  uafhængig; 
Det  ændres  ikke  ved  det  Tab,  han  led. 

Alberik. 
Alligevel,  han  er  dog  nu  til  Aars; 
En  Attraa  maa  dog  brænde  i  hans  Sjæl 

—  Hos  Mænd  som  ham  kan  den  jo  aldrig  fattes  — 
Efter  at  leve,  naar  han  længst  er  død. 

End  i  et  Herskerhus,  som  han  har  grundet! 
Til  mig  alene  staaer  da  nu  hans  Haab  — 

Alda. 
Det  maa  man  tænke,  —  og  det  vil  der  tænkes 
I  Kredsen  om  mig  her.    Min  Magt  har  Grænser. 
Jeg  troes  et  Barn  og  er  det  vel  i  Meget, 
Kan  ikke  handle  helt  som  Enehersker 
Og  trodse  Alles  Sind,  —  det  baader  lidt 
At  ville  spænde  Buen,  til  den  brister. 

Alberik. 
Gjør  med  mig,  hvad  dig  lyster! 

Alda. 

Hvad  mig  lyster? 

Det  er  jo  netop  det,  jeg  ikke  kan, 

Og  i  min  Afmagt  ligger  min  Bekymring. 

Alberik. 
Nu,  for  din  egen  Tryghed:  sæt  mig  fast, 

—  Jeg  bad  dig  før  derom  —  slut  mig  i  Lænker, 
Og  meld  min  Fader,  at  jeg  slipper  ikke 
Herfra  med  Livet,  hvis  —  forsøg,  hvad  Indtryk 
Det  gjør  paa  ham,  at  — 

6» 

Alda 

(udbrydende). 

Aa,  hvor  kan  jeg  det? 
Lad  Andre  mene,  hvad  de  vil,  derom 
Og  sige,  det  er  klogt  og  er  min  Ret: 
I  mine  Øjne  pletter  det  min  Ære 
At  handle  saa  med  den,  — 

Alberik 

(spændt). 

Med  den  —  ? 
Alda 

(vender  sig  og  gaaer  nogle  Gange  frem  og  tilbage.     Pause.     Dæmpet  i. 

Du  veed  det. 
Forlang  det  ikke  sagt  af  mig,  —  mindst  nu. 

Alberik. 
Veed?  Jeg  har  aldrig  troet  —  tør  aldrig  troe  — 

(Pause.     S\ed  et  Indfald.) 

Men  er  jeg  Noget  nu,  —  min  Faders  Arving, 
Saa  voxer  jeg  dog  op  med  Et  i  Høide 
Med  —  Nei!  Men  jeg  tør  nu  dog  løfte  Øiet 
Til  Høider  —  mod  et  Maal  — 

Alda. 

Aa  Alberik! 
Siig  ikke  Mer!  Til  det  er  Tiden  ikke. 
Et  Lands  Fyrstinde  er  i  somme  Ting 
Langt  mindre  fri  end  hendes  mindste  Terne, 
Som  sorgløst  giver  sig  til,  hvem  hun  vil. 


Alberik. 


Tilgiv  I 


'Grunder  et  Øjeblik.) 

Men  om  du  sendte  mig  til  ham. 
Lod  mig  forsøge  nu,  hvad  Vægt  mit  Ord 


85 

Du  troer  mig  dog,  du  veed,  jeg  er  din  Fange 
Paa  Æresord,  som  ikke  løber  bort  — 

Alda. 
Godt  nok;  men  om  vel  Landulf  lod  dig  løs, 
Naar  du  var  i  hans  Vold?  Hans  Ord,  hans  Ære, 
Er  det  vel  Ting,  som  jeg  kan  bygge  paa? 
Om  virkelige  Lænker  vente  der? 
Og  saa?  Jeg  lod  dig  fare,  vil  man  sige; 
Mig  gjør  man  her  ansvarlig. 

Alberik. 

Sandt,  aa  sandt! 

(Udbrydende  med  Voldsomhed.; 

Til  Helved!  Findes  ingensteds  i  Verden 

Den  Plet,  hvor  jeg  er  Frimand,  er  mig  selv? 

Er  den  kun  til  i  mine  Drømme?  —  Nu, 

Nu  gad  jeg  svunget  Sværdet,  —  og  jeg  kan  det, 

Du  veed,  jeg  kan  det  som  den  Bedste! 

Alda. 

Ja! 
Men  tænk  paa  mig!  Jeg  har  det  jo  som  du: 
Min  Frihed  findes  kun  som  din  i  Drømme. 

I  Pause.) 

Vi  har  talt  ud.     Os  spærres  alle  Veie, 
En  Skranke  møder  os  ved  hvert  et  Fjed. 
Hvad  Tiden  bringer,  —  vi  faaer  see  det  an 
Og  handle,  naar  vi  maa;  endnu  er  Havblik; 
Hvordan  jeg  værger  dig,  naar  Søen  fraader, 
Maa  vise  sig. 

Alberik 

(overvældet). 

Min  høie  Herskerinde! 
Mit  Liv  —  min  Død  er  begge  dig  til  Kval! 

Jeg  kunde  falde  i  mit  Sværd  for  dig; 
Og  at  jeg  lever,  skyldes  ikke  Dødsfrygt; 
Thi  Døden  var  mig  let  mod  dette  Liv. 
Men  den,  det  seer  jeg,  løser  ikke  Knuden. 
Og  endnu  gjemmer  jeg,  trods  Alt,  det  Haab 
Som  Levende  at  være  dig  til  Baade. 

Alda. 
Min  Ven!  Ja,  til  at  leve  kræves  Mod. 
Jeg  bad  dig  helst  med  mig  at  nyde  Livet,  — 
Vort  Liv  skal  lides.     Lov  mig  ikkun  Et: 
Lov,  du  vil  lide  det  med  mig. 

Alberik. 

Jeg  lover! 

Alda. 
Saa  langt  og  dybt  der  er  at  lide! 

Alberik, 

Ja! 
Dørvogteren 

(i   Døren,. 

Feltherren  ønsker  — 

Alda. 

Lad  ham  ind! 

(Til  Alberik.) 

Gaa  du! 
Men  kom  tilbage  siden;  her  er  Breve, 

(Viser  ham  nogle  Blade  paa  Bordet.; 

Som  skal  besvares.     Gotskalk  reiste  bort 
I  daarligt  Lune  — 

Alberik 
Med  et  Afslag? 

Alda. 

Ja, 
Og  skriver  til  mig  nu,  halvt  Bøn,  halvt  Trusel; 
—  Nu,  derom  nærmere. 

(Alberik  ud  i  Baggrunden.  I 

FEMTE  SCENE. 

Alda.     Qrimvald  (fra  Baggrunden,   er  kommen   ind  for  Alberiks  Bortgang 
og  nærmer  sig  efter  denne). 

Grimvald. 

Jeg  har  at  melde: 
Den  Flok,  som  lod  sig  samle  her,  vel  rustet 
Og  mandstærk  nok  til  bent  at  gaae  mod  Fjenden, 
Vil  alt  imorgen  kunne  rykke  ud. 

Alda. 
Jeg  takker  dig. 

Grimvald, 

Ja,  Noget  maatte  voves, 
Fulginio  overlades  til  sin  Skjæbne, 
Til  Hovedvaabnet  var  at  lide  paa, 
Og  Hovedslaget  kunde  rettes  sikkert. 

Alda. 
Du  veed,  hvad  du  har  gjort,   har  Alt  mit  Bifald. 
Paa  Himlens  Bistand  har  vi  maattet  haabe, 
Og,  som  det  synes,  har  den  ikke  svigtet: 
Det  Værste  blev  os  ikke  meldt  til  nu. 

Grimvald. 
Altsaa  — : 

(Vil  trække  sig  tilbage.) 

Alda. 
Tøv  lidt!  Jeg  ønsker  —  da  du  er  her.  — 
At  du  vil  gjennemlæse  disse  Breve. 

(Viser  ham  dem  paa  Bordet.) 


Mit  Svar  til  Sico  var  mit  Hjertes  Svar; 
Og  Hjertet  taler  ikke  altid  Statsklogt; 
Men,  som  du  mindes,  mente  du  med  mig, 
At  den  Forbindelse  kan  ikke  ønskes; 
Din  Mening  var  mig  her  en  Trøst  og  Støtte. 
Læs  dem  i  Ro;  jeg  kommer  snart  igjen. 

Gaaer  ind  til   hølre.) 

SJETTE  SCENE. 

Grimvald.     Hiltrud  (lidt  efter*. 

Grimvald 

(alene,  tager  Brevene  og  vender  dem  i   Haandenj. 

Ja  —  vidste  jeg  nu  rigtig  —  Rænkespind 
Var  ikke  før  mit  Fag;  man  drives  til  det 
Og  faaer  jo  —  ærligt  —  øve  sig  deri. 

(Sætter  sig  i  en  Stol  ved   Bordet  og  læser.     Pause.) 

For  hurtigt  skulde  Landulf  ikke  knuses, 

Men  heller  ingen  større  Fordel  vinde; 

Hvis  Benevent  vil  støtte  ham  igjen, 

Saa  kan  det  knibe  —  Sico  burde  være 

Holdt  hen  en  Stund  med  Haab  —  hun  vilde  ikke, 

Og  det  har  krydset  mine  Planer  — 

(\'ender  sig  og  farer  op,  idet  Hiltrud  træder  ind,  og  snerter  imod  hende.) 

Hiltrud! 
Nei,  bliv  dog!  Vil  du  gaae! 

Hiltrud 

(er  kommen  fra  Baggrunden;  idet  hun  opdager  Grimvald,  farer  hun  sammen 
og  vil  atter  gaae;  han  standser  hende). 

Jeg  vented  ikke 
At  finde  dig  —  jeg  søgte  Hertuginden  — 

Grimvald. 
Fortryder  iVlødet  dig?  Du  gik  imorges 
Saa  ilsomt  fra  mig,  —  jeg  var  neppe  vaagen  — 

Den  skjønne  Nat,  den  var  mig  som  en  Drøm  — 

(Vil  lægge  Armen  om     hende.) 

HiLTRUD 

(undvigende  ham). 

Tal  ikke  til  mig!  Mind  m.ig  ikke  om  det! 
Grimvald 

dæmpet). 

Du  kom  til  mig! 

HiLTRUD. 

Vist  kom  jeg,  —  for  at  høre; 
Jeg  troede  sikkert  paa  min  egen  Kraft; 
Jeg  troede,  hvor  jeg  plantede  min  Fod, 
Der  stod  den  klippefast  —  og  vidste  ikke. 
Hvordan  man  dog  kan  glide  Fjed  for  Fjed, 
Naar  man  i  Leiligheden  har  en  Fjende. 

Grimvald. 
Det  skal  jeg  vidne,  du  var  længe  om; 
Din  Skal  var  haard;  men  bag  den,  der  — ! 

HiLTRUD. 

Hvad  der? 
Jeg  gjemmer  ikke  større  Brand  end  Andre; 
Løgn  er  det,  siger  Nogen  mig  det  paa; 
Men  hidses  kan  jeg  —  som  Enhver  vel  kan,  — 
Det  lærte  jeg,  da  først  det  var  for  silde. 
Jeg  var  beruset  af  de  Fremtidssyner, 
Du  lod  mig  øine,  vildet  af  de  Tanker, 
Du  vakte  hos  mig;  jeg  var  træt  og  hed; 
Du  fik  mig  til  at  drikke,  mod  min  Vane, 
Den  søde  Vin,  du  havde,  isafkølet. 
Hvis  Sødme  og  hvis  Svalhed  dulgte  Styrken; 
Den  slukte  Tørstens  Brand  i  Øieblikket 
Og  fristed  stadig  blot  som  Læskedrik  — 

Grimvald 

(smaaleende). 

Ja,  den  var  god:  det  var  din  Husbonds  Gave, 

Voxet  af  Træet  i  hans  egen  Gaard; 

Han  sagde  til  mig,  at  det  var  hans  Livstræ! 

HiLTRUD 

(med  et  Skrigl. 

Hans  Vin! 

Grimvald 

(som  førj. 

Mig  tyktes,  den  var  netop  egnet 
For  denne  Fest. 

HiLTRUD 

(i  vedvarende  Forfærdelse). 

Det  sagde  du  mig  ikke! 
Grimvald. 
Nu,  kalde  Mindet  just  hos  dig  tilbage 
Om  ham  i  den  Stund  fandt  jeg  ikke  heldigt. 
Jeg  sendte  ham  taknemmelige  Tanker 
For  dette  Bæger,  som  han  efterlod. 
Og  for  et  endnu  bedre,  som  jeg  vented  — 
Og  fik,  —  jeg  gaaer  med  Rusen  end  deraf! 

HiLTRUD 

(staaer  forstenet  I . 

Havde  jeg  vidst,  hvad  Vin  det  var,  du  bod  mig, 
Saa  var  jeg  aldrig  kommen  i  din  Vold! 

Grimvald. 
Angrer  du,  at  du  een  Gang  gav  dig  hen 
I  Elskov  til  en  Mand? 

HiLTRUD. 

I  Elskov  —  gav? 
Jeg  gav  mig  ikke;  men  du  tog  og  ~  haardi, 

(Strv-ger  sit  Ærme  op.) 

Saa  haardt,  at  Mærket  endnu  sidder  —  der. 


Grimvald 

(rolig,  smiler). 

Du  skreg  dog  ikke? 

HiLTRUD. 

Skrige   —  hvem  gjør  det? 
Jeg  bad  og  bad. 

Grimvald. 
Paa  Skrømt:  du  vilde  tages. 

(Hiltrud  tier  med  sammenbidte  Tænder.) 

Siig,  at  jeg  lyver!  Men  vær  ærlig! 

(Hiltrud  tier  vedblivende.) 

Hiltrud! 
Mit  Sprog  er  ingen  Hofmands,  kun  en  Mands, 
Der  ingen  Blomster  har  til  Talens  Pryd; 
Men  at  jeg  elsker  dig,  maa  du  forstaae. 
Og  at  jeg  holder  Ord,  vil  du  erfare. 
Du  er  mit  Livsmaal,  som  jeg  maatte  tage 
Med  Magt,  som  jeg  har  gjort;  om  jeg  tog  haardt. 
Forlad!  Jeg  har  dig  nu,  og  du  har  mig: 
Vær  tryg:  man  kaster  ikke  bort  sit  Livsmaal. 
Min  Vilje  fik  jeg;  du  skal  have  din. 

(Pause;  betragter  hende  et  Øieblilc ;   Hiltrud  tier  stadig.) 

Din  Bitterhed  idag  —  jeg  agter  den; 
Du  var  jo  ikke  uden  den  dig  selv; 
Jeg  bærer  den  og  venter  ganske  roligt, 
At  du  forlader  helt  og  fuldt  den  Dag, 
Jeg  trykker  Kronen  om  din  stolte  Pande ! 

Hiltrud. 
Min  stolte  Pande  — !  Aa,  min  Stolthed  — ! 

Grimvald. 

Nu  da! 
Hvad  der  er  skeet,  det  bliver  mellem  os 
Og  slettes  helt  den  Dag,  da  du  fra  Thronen 

I  Adlens  Kreds  kan  pege  ned  paa  mig 
Og  sige:  Denne  vælger  jeg  til  Husbond! 

HiLTRUD. 

Det  slettes  aldrig!  Ikke  for  mig  selv! 
Min  Ære  er  et  revnet  Glar,  hvis  Brøst 
Maaske  kan  dølges;  heles  kan  det  ikke. 

Grimvald. 
Til  mange  Ord  er  ikke  Tid.     Hav  Tillid, 
Er  Alt,  jeg  nu  kan  sige.     Tænk  med  Mildhed 
Paa  mig,  naar  jeg  imorgen  drager  bort; 
Prøv  blot,  saa  lykkes  det;  det  kommer  Alt. 
Lad  mig  blot  sige,  —  at  du  maa  forstaae  det, 
Hvad  jeg  har  for,  —  at  jeg  har  talt  med  Somme, 
Som  gjælder  mest  her;  de  skal  nu  forlange. 
At  der  gaaes  haardt  til  Værks  mod  Alberik  — 

HiLTRUD. 

Hvi  saa? 

Grimvald. 
Det  vil  hun  ikke;  hendes  Stivsind 
I  det  vil  kunne  blive  Anstødsstenen, 
Paa  hvilken  hele  hendes  Folkegunst 
Og  hendes  Magt  med  den  vil  briste   —  tys! 

SYVENDE  SCENE. 

De  Forrige.     Gisela  (førende  ved  Haanden)  Gotfrid  (fra  Baggrunden). 

Gisela 

(hurtigt  indtrædende,  seer  sig  om,  slipper  Gotfrids  Haand). 

Er  hun  her  ikke?  Hun  maa  findes!  Straxi 

(Gaaer  mod  Døren  til  høire,  vender  sig,  til  Gotfrid.) 

Her  tør  kun  jeg  gaae  ind.     Tøv  her  saa  længe. 

(Vil  gaae  ind.) 

Grimvald. 
Hvad  er  paa  Færde? 

Gisela 

(vender  sig  atter  og  seer  paa  de  To). 

Ei!  Et  heldigt  Træf! 

(Til  Gotfrid,  anvisende.) 

Saa  siig  du  Fruen  der,  hvad  hende  angaaer! 

(Gaaer  ind.) 

HiLTRUD 

(med  Udtrykket  af  en  uvis  Angst,  da  Gotfrid  tøver). 

Mig?  Hvad  mig  angaaer?  Tal! 

Gotfrid. 

Jeg  kan  jo  tænke, 
—  Mit  Bud  bør  ellers  Hertuginden  først 
Erfare,  —  men  jeg  seer  for  mig  Fru  Hiltrud? 

HiLTRUD. 

Ja  -? 

Gotfrid. 

Jeg  tør  da  vel  unde  mig  den  Glæde 

At  bringe  Lykkens  Budskab  først  til  dig: 

Din  Husbond  lever! 

Hiltrud 

(et  Skridt  frem,    griber  krampagtigt  med  begge  Hænder  om   Bordpladen). 

Lever  — ? 

Gotfrid. 

Han  har  sendt  mig 
Med  Bud  og  Hilsen  fra  hans  egen  Mund,  — 

Grimvald 

(dumpt,  ved  sig  selv). 

Han  lever! 

Gotfrid. 
—  og  han  bød  mig  sige  dig: 

Hans  første  Tanke  kan  kun  gjælde  Landet; 
Dig  gjælder  saa  den  næste! 

Gisela 

(viser  sig  i   Døren,   ivrigt  vinkende  ad  Gotfrid). 

Kom! 

(Gotfrid  hurtigt  ind  med  Gisela,  som  lukker  Døren.) 

HiLTRUD 

(der  vaklende  har  holdt  sig  opreist). 

Han  lever! 

(Synker  sammen  i  en  Stol.) 

OTTENDE  SCENE. 

Grimvald.     Hiltrud. 

Grimvald 

(har  efter  en  lang  Pause  nærmet   sig    Hiltrud,    som   sidder   ubevægeligt  stir- 
rende. —  Usikker). 

Ja  —  dette  kommer  — 

(Da  Hiltrud  ikke  rører  sig,  —  nærmere.) 

Hiltrud! 
Hiltrud 

(farer  op). 

Rør  mig  ikke! 
Hvad  har  du  gjort  mig  til! 

(Synker  atter  sammen). 

Kom  ikke  nær! 

(Pause.) 

Giv  nu  tilbage,  hvad  du  tog!  —  Den  Vin! 
Den  Vin!   Det  blev  mig  spaaet,  at  paa  den  Dag, 
Jeg  drak  den,  vilde  meldes  mig  det  Værste. 
Nu  er  det  opfyldt! 

Grimvald. 

Hiltrud!  ved  mit  Liv! 
Jeg  gav  det,  om  det  derved  lod  sig  ændre; 
Som  sagt  engang:  den  Tanke  var  mig  fjern 
At  gjøre  Indgreb  i  din  Husbonds  Ret; 

Men  skeet  er  skeet.     Du  var  for  een  Gang  min; 
Vi  høre  dermed  nu  hinanden  til. 

(Hviskende.) 

Du  krystede  mig  dog  inat  saa  varmt 
Som  aldrig,  naar  i  mit  Sted  du  — 

HiLTRUD 
(voldsomt,  retter  sig  op) 

I  dit  Sted  — ! 

(Synker  atter  tilbage.) 
GRIMVALD. 

Forlad  mig!  Hæng  dig  ikke  i  et  Ord! 
At  tale  sammen  her  og  i  det  Oprør, 
Hvori  du  nu  er  bragt,  er  ikke  muligt. 
Jeg  viger,  og  jeg  venter.     Men  hold  fast  blot, 
Hvad  jeg  har  sagt:  os  skiller  Intet  mer. 

(Lyd  af  Trin  udenfor.) 

Fat  dig,  for  Himlens  Skyld!  Der  kommer  Nogen! 

{ Doren  i   Baggrunden  aabnes.) 

HiLTRUD 
i  reiser  sig  vaklende;  Grimvald  gjør  en   Bevægelse). 

Rør  ikke  ved  mig,  har  jeg  sagt!  —  Aa  Gud! 

(Opbydende  alle  sine  Kræfter.) 

Følg  ikke!  Lad  mig  gaae! 

Grimvald. 

Vi  tales  ved! 

(Hiltrud    gaaer   mellem   de    Indtrædende,    som    hilse   hende   dybt  og  ærbødigt 
gjore  Plads  for  hende,  ud  i   Baggrunden.) 

NIENDE  SCENE. 

Grimvald.     Liutbrand  og  Sigmund  med  andre  Adelsmænd  (fra  Bag- 
grunden). Alda  med  Gisela  og  Gotfrid  (noget  efter,   fra  høire).    Alberik 
(samtidigt  med  de  Sidstnævntes  Komme,  fra  Baggrunden). 

Liutbrand 

Iseer  sig  om  :  Salen,  opdagende  Grimvald,  dæmpet). 

Ja,  nu  skal  Slaget  staae! 

Grimvald. 

Saa  fik  I  Intet 
Udrettet  før? 

Sigmund. 
Hun  bad  os  dengang  vente 
Og  komme  hid  igjen  ved  denne  Tid. 

Grimvald 

(betænkelig). 

Bedst  da,  jeg  gaaer! 

LlUTBRAND. 

Nei,  bliv!  Du  kan  jo  holde 
Dig  udenfor,  saa  meget  som  du  vil! 

Sigmund. 
Ja,  du  behøver  Ingenting  at  sige: 
Vi  skal  nok  gjøre  det! 

LlUTBRAND. 

Stol  trygt  derpaa! 

Sigmund. 
Bliv,  da  du  er  her! 

Grimvald 

(endnu  tvivlraadig). 

Ja  —  hun  bad  mig  selv  — 
Alda 

(træder  ind  fra  Doren  til  heire,  fulgt  af  Gotfrid  og  Gisela.  Alberik  træder  i 
samme  Øieblik,  ubemærket  af  .Adelsmændene,  ind  fra  Baggrunden  og  træder 
noget  ud  til  Siden,  tilvenstre  for  de  Andre,  hvor  han,  idet  disse  vende  sig 
mod  Alda,  foreløbig  bliver  staaende  upaaagtet.  Alda  standser  indenfor  Døren 
og  seer  paa  de  Ankomne). 

I  Herrer  —  ei!  Jeg  havde  ganske  glemt  jer 
For  større  Ting  —  forlad!  Jeg  troer  dem  større! 
Døm  selv  derom,  og  hør,  før  Andet  siges, 

Af  denne  Ungersvend 

(Viser  paa  Gotfrid,) 

et  Glædesbud! 

Adelsmændene. 
Nu  -?  Tal! 

Gotfrid. 

Mig  sender  hid  Grev  Berengar  — 

Adelsmændene. 
Grev  Berengar?  Han  lever? 

Gotfrid. 

Som  jeg  siger. 

(Stumt  Spil  af  Alberik,  der  folder  Hænderne  og  seer  mod   Himlen.) 

Adelsmændene. 
Saa  er  han  frelst .=  Hvordan.?  Fortæl! 

Gotfrid. 

I  veed  vel, 

At  han  en  Stormnat  underveis  led  Skibbrud; 
Han  blev  med  Masten  slaaet  over  Bord; 
Men  han  kom  op  og  holdt  ved  den  sig  oppe, 
Til  han  ved  Gry  blev  funden  af  en  Seiler, 
Som  var  paa  Vei  tilbage  til  Ancona. 
Der  spurgte  han,  at  der  var  Ufred  her. 
Og  gik,  forklædt  endnu  i  Pilgrimsdragten, 
Den  hele  Vei  igjennem  Fjendens  Land, 
Slap  upaaagtet  gjennem  Landulfs  Stridsmagt, 
Ganske  alene,  til  sit  Hjem,  Hispello, 
Hvor  Jubel  fra  hans  Egne  hilste  ham. 

Sigmund. 
Kommer  du  derfra  hid.? 

Gotfrid. 

Nei,  fra  Fulginio. 

Ernst  V.  d.   Recke:  Spoletos  Blomst.  7 


Sigmund. 
Men  det  har  Fjenden  jo  holdt  indesluttet? 

GOTFRID. 

Javel. 

LlUTBRAND. 

Hvordan  kan  det  gaae  til? 

GOTFRID. 

Hør  vid're. 
Som  sagt:  Grev  Berengar  fik  naaet  Hispello; 
Der  fik  han  hurtigt  samlet  sine  Folk, 
En  lille  Flok  af  djærve  Mænd,  vel  rustet, 
Fik  lykkeligt  ved  Nattid  sendt  os  Lønbud, 
Vi  skulde  gjøre  Udfald  imod  Nord, 
Hvor  vi  den  næste  Nat  saae  tændt  et  Baal. 
Der  mødte  han  os  med  en  god  Forstærkning, 
Et  Tros,  belæsset  fuldt  med  Levnetsmidler, 
Og  slap  forenet  med  os  ind  i  Byen; 
Vi  var  just  dengang  i  den  største  Nød. 

Sigmund. 
Pris  være  Berengar! 

Andre. 
Ja,  Tak  skee  ham! 

LlUTBRAND. 

Fjenden  har  passet  daarligt  paa. 

GOTFRID. 

Ja  vist! 
Det  har  han  ogsaa  gjort,  da  jeg  blev  udsendt. 

Sigmund. 
Saa  Byen  er  berent  endnu? 


99 

GOTFRID. 

Det  er  den, 
Men  mindre  haardt.  Det  er,  som  der  var  kommen 
En  Slaphed  over  Fjenden,  og  kan  hænde, 
Det  har  sin  Grund:  I  Herrer  har  vel  hørt, — 
Ja,  det  er  Rygter  kun.  men  det  fortælles 
Som  vist,  at  Landulfs  Søn,  hans  høire  Haand,  — 
Alda 

(uvilkaarligt). 

Aa  — ! 

Sigmund. 
Thrasimund?  Hvad  han? 

GOTFRID. 

Han  blev  jo  saaret 
Ved  Serravalle  og  skal  være  død. 
Han  var  jo  Landulfs  eneste. 

Grimvald 

(forrest  til  hoire,  pegende  paa  Alberik,  som  han  er  bleven  vaer,  udbryder 
uvilkaarligt). 

Og  han  da? 

LlUTBRAND 

(vender  sig,  forst  nu  opdagende  Alberik). 

Han  — !  Ja,  ved  Himlen! 

Sigmund. 

Landulfs  Arving  —  ja! 
Andre 

(rundtom,  halvhøjt). 

Javel!  —  Og  Landulfs  Gissel!  —  Nu  en  vigtig! 
Alberik 

(fra  hvem  Alle  have  trukket   sig    tilhage,   og   som   staaer   med   Armene  kors- 
lagte over  Brystet,  gaaer  et  Par  Skridt  frem). 

Her  staaer  jeg,  og  jeg  løber  ikke  bort. 

(Pause      Adelsmændene  hviske  indbyrdes;  Alda  staaer  raadvild   med  et  Ud- 
tryk af  dyb  Fortvivlelse.) 

T 

LlUTBRAND 

(til  Gotfrid,  bryder  Tausheden). 

Men  —  før  vi  tænke  her  paa  andre  Ting: 
Tal  ud!  Hvor  staaer  det  til  nu  i  Fulginio? 
Gotfrid 

(har  uforstaaende  seet  sig  om  med  Foleisen  at  have  voldt    Fortred,  — 
nedstemt). 

Aa  jo;  det  stod  ret  vel,  da  jeg  drog  bort. 
Jeg  skulde  melde  fra  Grev  Berengar: 
Man  er  ved  freidigt  Mod  og  holder  ud, 
Om  ikke  det  skal  vare  altfor  længe, 
Før  Styrken  herfra  kommer  ham  til  Hjelp. 
Det  Værste  har  vi  dog  vel  overstaaet; 
Værst  var  det  for  os,  inden  han  kom  til. 
Gisela 

(efter  en  Pause). 

Jeg  har  haft  Ære  af  dig,  Dreng!  Fortæl  dog 
De  Herrer  Alt,  —  hvorfor  just  du  blev  sendt! 
Alda 

(endnu  uden  at  kunne  samle  sig). 

Just  han? 

Gisela. 
Ja  vist!  Det  var  et  Æreshverv, 
Han  fik  som  en  Belønning!  Ud  med  Sproget! 

Sigmund. 
Naa,  lad  os  høre! 

Alda 

(som  før). 

Er  der  Mer,  saa  tal! 
Gotfrid 

(forlegen). 

Nu  ja;  det  har  jo  ikke  Stort  at  sige, 

Hvad  jeg  har  gjort;  der  var  jo  Fler  end  jeg, 

Som  gjorde  deres  Bedste. 

LlUTBRAND. 

Siig  det  dog! 

GOTFRID. 

Naar  endelig  I  vil  —  ved  Landulfs  Angreb, 
Som  traf  os  ikkun  maadelig  beredte 
Og  slet  forsynede,  var  Byen  modløs. 
Selv  har  han  sagtens  troet  den  let  at  tage; 
Han  havde  ellers  heller  ladt  den  ligge. 
Et  Forsvar  fandt  de  Ældre  ogsaa  haabløst; 
Om  Overgivelse  blev  talt  i  Raadet, 
Og  lidt  kun  hjalp  det,  at  dets  bedste  Mand, 
Hvis  Stemme  ellers  høres  over  alle, 
Den  gamle  Gerbert  — 

Alda. 
Ja,  en  Hædersmand! 

Sigmund. 
Vel  kjendt! 

LlUTBRAND. 

En  Kjernekarl! 

GOTFRID. 

—  han  talte  varmt, 
Besvor  dem  høit  og  dyrt  og  foreholdt  dem. 
At  Byen  nu  var  Hertugindens  Formur, 
Som  maatte  holde  ud,  om  blot  i  Dage; 
Men  i  Forsagthed  druknede  hans  Røst. 
Paa  Torvet  var  en  Folkeskare  samlet, 
En  Del  bevæbnede,  saa  godt  de  kunde; 
Det  traf  sig  saa,  at  jeg  var  med  blandt  dem. 

Sigmund. 
Og  saa? 

GOTFRID. 

Saa  vilde  Skjæbnen,  at  jeg  kunde 

(Til  Alda.) 

Et  Kvad,  som  just  var  lagt  om  dig  — 

Alda. 

Om  mig? 

GOTFRID. 

En  lille  Vise,  digtet  dig  til  Ære. 

LlUTBRAND. 

Og  saa? 

Gisela. 
Skal  man  da  trække  det  med  Hager 
Ud  af  dig?  Hvad  saa  mer?  Saa  stod  du  frem  — 

GOTFRID. 

Saa  steg  jeg  op  paa  Trappen  foran  Huset, 

Hvor  Raadet  samledes,  og  kvad  for  dem; 

Og  det  var  sært,  som  Trolddom,  hvad  der  skete: 

Det  var,  som  om  en  Brand  blev  kastet  ud 

Og  fængede  som  Ild  i  tørret  Kvas; 

Ud  over  Torvet  lød  der  tusindstemmet 

Et  Raab  for  dig;  men  sammen  med  det  lød  der 

Et  andet:  „Fjenden  stormer!"  —  Og  saa  hede, 

Vi  Alle  var,  vi  styrtede  til  Muren, 

Og  med  dit  Navn  som  Feltraab  slog  vi  ned, 

Saa  længe  der  var  Noget  at  slaae  ned  paa. 

Alda 

(reven  med). 

Herligt! 

GOTFRID. 

Med  det  var  Fjenden  viist  tilbage 
Saa  grundigt,  at  hans  Mod  var  kjølnet  lidt, 


103 

Mens  vort  var  steget;  det  var  Visens  Værk. 

Jeg  maatte  kvæde  den  —  fik  ikke  Ro, 

Før  alle  Andre  kunde  den  som  jeg; 

Den  lød  hos  os,  hvor  Harper  maatte  tie, 

Til  Klang  af  Buestrenge  og  af  Sværd; 

Den  var  i  hver  en  Dyst  paa  Alles  Læber 

Og  holdt  vort  Mod,  trods  Slid  og  Hunger,  oppe. 

Til  Hjelpen  med  Grev  Berengar  kom  hid. 

LlUTBRAND. 

Hvad  var  det  for  en  Sang? 

Sigmund. 

Ja,  hvordan  lød  den? 

Andre. 
Lad  høre!  —  Ja!  Lad  høre! 

Alda 

(hvis  Ansigt  mere  og  mere  er  klaret  op,  greben  af  en  Tanke). 

Siig  den  frem! 

GOTFRID. 

For  store  Herrer  er  jeg  ikke  vant 

At  øve  Kunsten;  —  naar  I  vil  —  den  lyder: 

„Der  voxer  i  Spoletos  By 

En  Blomst  af  ny; 
I  Fyrsteborgens  Urtegaard 
En  Rose  staaer. 

„Den  blusser  der  i  urørt  Pragt, 

Med  Dug  belagt; 
Den  løfter  fri  og  tryg  mod  Men 

Sig  høit  paa  Gren. 

„Thi  Vagt  den  har  af  vovne  Mænd: 

Hver  Ungersvend 
Vil  byde  den  mod  Fjendevoid 

Sit  Bryst  som  Skjold. 

„For  den  i  Freden  Hjerter  slaae 

I  hver  en  Vraa; 
Og  slaae  for  den  i  Orlogsfærd 

Vil  alle  Sværd. 

„„For  Alda!"    Spænder  ei  de  Ord 

Hver  Buesnor 
Og  skriver  „Seir!"   i  Birtingsbad 

Paa  Sværdets  Blad? 

„For  — 

(Standser  og  vender  sig  overrasket,  idet) 

Alberik 

(uvilkaarligt   henreven,    falder   ham   i   Talen    og  fortsætter,   slaaende   op   med 
Haanden). 

„For  Alda,  hvo  der  svinge  kan 

Sin  brune  Brand! 
For  Alda,  hvo  for  vænest  Mø 

Med  Lyst  vil  døe!" 

(Pause;  almindelig  Studsen;  Alles  Øine  have  vendt  sig  mod  Alberik,  som 
atter  staaer  rolig.  Alda  har  ved  Sangens  første  Linie  gjort  en  udtryksfuld 
Bevægelse  af  stor  Glæde;  hun  folder  derefter  Hænderne  og  staaer  ubevægelig 
med  et  straalende  Smil.  Grimvald  har  ved  Sangens  Slutning  trukket  sig  til- 
bage og  gaaer  under  den  almindelige  Optagethed  ubemærket  ud  i  Bag- 
grunden. 

GOTFRID 

(stirrende  paa  Alberik). 

Du  kjendte  Sangen  alt? 

Alberik 

(med  et  svagt  Smil). 

Jeg  gjorde  saa. 

GOTPRID. 

Du  — !    Du  maaske  — ? 

Alda 

(gaaer  hen  til  Alberik  og  lægger  en  Haand  paa  hans  Skulder). 

Hav  Tak,  min  Ven,  min  Sanger, 
For  denne  Sang!  Saa  ønsked  du  at  kæmpe 
For  mig  med  Sværd?  Det  er  dig  ikke  undt; 
Men  du  har  magtet  Vaaben,  som  var  bedre: 
I  Tankens  Smedje  har  du  hamret  Skjoldet, 
Den  blanke  Rand,  som  dækkede  mit  Bryst, 
Og  du  har  værget  mig  med  Aandens  Magt, 
Bedre  end  nogen  Kæmpes  Arm  formaaer  det! 

(Griber  begge  hans  Hænder.) 

Tak!   Tak! 

Alberik 

(afværgende). 

Tak  ham  kun; 

(Viser  paa  Gotfrid.) 

jeg  er  takket  nok. 
Alda 

(vender  sig  til  Gotfrid  med  et  Smil). 

Og  du  — !  Du  Skalk,  som  gaaer  i  mine  Gjemmer! 
Gotfrid 

(bestyrtet). 

Min  Hertuginde  — ! 

Gisela. 

Ja!   Og  jeg  fik  Skjænd! 
Men  hvad  om  nu  jeg  havde  passet  paa 
For  godt? 

Alda. 
Ved  Gud!  det  er  forladt  jer  Begge! 

(Rækker  Gotfrid  Haanden,  som  han  kysser. J 

Tak  ogsaa  du!   Mit  fulde  Hjertes  Tak 

For  Alt,  hvad  du  har  gjort,  som  for  dit  Bud! 
For  Intet  skal  du  ikke  have  kvædet! 

Gisela. 
Slotsfogden ! 

Alda 

(vinker  leende  til  hende). 

Han  skal  være  det!  Vær  rolig! 

(Pause.     Alberik    gaaer    hen    til    Gotfrid    og    trykker    hans  Haand ;    de   vexle 
nogle  Ord  uhørligt.     Alda  vender  sig  mod   Adelsmændene). 

Og  nu,  I  Herrer,  —  eders  Bud  til  mig? 

(Pause.) 

LlUTBRAND 

(vender  sig,  søgende  med  Øinene  Grimvald,   og   gjør  en  Bevægelse  af  Over- 
raskelse ved  ikke  at  see  ham;  vender  sig  derefter  mod  Alda). 

Andre  faaer  sige  det;  jeg  kan  det  ikke; 

(Til  Sigmund.) 

Tal,  om  du  vil! 

Sigmund. 
Jeg  tier. 

(Vendt  mod  de  Andre.; 

Hvem  af  eder 
En  Adelsmand 

(seer  sig  om). 

Ingen,  troer  jeg. 

Flere 

(dæmpet). 


Vil  føre  Ordet? 


Ingen. 


(Pause.) 


LlUTBRAND 

(til  Alda). 

Jeg  troer,  vi  bier  til  en  anden  Gang. 

(Vendt  mod  de  Andre.) 

Ja,  saa,  I  Herrer,  er  vort  Hverv  til  Ende. 

Alda 

(har  seet  forundret  paa  dem  og  begynder  at  forstaael. 

Som  I  det  vil!  Jeg  var  beredt  at  høre;  — 
Nu,  —  Gud  i  Vold! 

(Hilser.) 

Sigmund 

(idet  han   med  de  Andre   er   naaet  til  Døren  i   Baggrunden,    vender   sig   med 
en  pludselig  Indskydelse  og  lofter  Haanden). 

For  Alda! 

De  Andre. 

Ja,  for  Alda! 

(Alda  vinker  ad  dem  med  et  Smil.) 


Teppet   falder. 


FJERDE  AKT. 


Sal  i  Berengars  Hus.  I  Baggrunden  Fløidøre;  tilvenstre 
i  Mellemgrunden  en  mindre  Dør.  Til  høire  er  Væggen  i 
dens  forreste  Halvdel  gjennembrudt  af  en  bred  Aabning 
med  to  frie  Søiler  i  Midten;  den  lukkes  ved  Teppeforhæng; 
bag  Søilerne  en  Altan.     Nogle  Borde  og  Stole.    Det  er  Nat. 

FØRSTE  SCENE. 

(Hiltrud  fra  Deren  tilvenstre.)  En  Terne  (bærende  en  Lampe,  følger  hende). 

HiLTRUD 

(peger  paa  et  Bord). 

Sæt  Lampen. 

(Ternen  gjor  det.) 

Du  kan  gaae  saa. 

Ternen. 

Jamen,  Frue! 
Vil  du  dog  blive  oppe  hele  Natten? 
Hanen  har  galet  alt, 

Hiltrud. 
Gak  ned  og  sov, 
Om  du  har  Søvn  behov;  jeg  har  det  ikke. 

(Ternen  bliver  hovedrystende  staaende.  Hiltrud  gaaer  hen  til  hoire  og  trækker 
Teppet  fra.     Pause.     Ved  sig  selv.) 

Tyst  overalt  —  kun  Vagtens  Trin  dernede; 
Alt  sover  ellers  fast  endnu  som  Sten. 
Mørket  er  tæt;  men  Bjergets  Kam  begynder 
Alt  nu  at  tegnes  skarpt  mod  Østerhimlen. 

Og  naar  det  bliver  Dag  —  her  kan  jeg  staae 
Og  see  min  Skjæbne  komme,  —  naar  den  kommer. 

(Pause.     Lytter.) 

En  Hest  i  Trav!  Et  Bud  fra  Hæren  sagtens  — 

(Vender  sig,  idet  Ternen  nærmer  sig  et  Par  Skridt.) 

Gaa,  har  jeg  sagt  dig! 

Ternen. 

Gaa  dog  selv  til  Ro! 
Hvad  angaaer  dig  et  Bud?  Alt  staaer  jo  vel, 
Og  her  er  ingen  Fare  mer  at  frygte. 

HiLTRUD 

(uden  at  ænse  hende,  seer  ud). 

Ja  vist:  han  rider  nu  igjennem  Porten, 

Og  Vagten  standser  ham  —  de  tale  sammen  — 

Vidste  jeg  blot  — 

(Vender  sig.) 

Løb  ned  — 

(Seer  atter  ud). 

Nu  rider  han  — 
Løb  ned,  spørg  Vagten,  hvad  han  fik  at  vide  — 

(Ternen  gaaer  mod  Baggrunden.) 

Tøv  lidt!    Er  Lambert  oppe? 

Ternen. 

Troligviis: 
Han  staaer  jo  gjerne  op  før  alle  Andre. 

Hiltrud. 
Saa  send  ham  hid. 

(Ternen  ud.     Atter  vendt  mod  Altanen.) 

I  Sandhed!  Alt  staaer  vel  — 
For  dig  og  alle  jer,  som  slumre  trygt! 
Og  vækkes  Byen  af  sin  trygge  Søvn, 
Saa  vil  den  vaagne  nu  i  Seiersglæde; 

Her  udenfor 

(Peger  ned.) 

vil  Folket  stimle  sammen 
At  hilse  Heltene  med  Fryderaab  — 

(Strækker  Armen  ud.) 

Hannibals  Port!  du  skjærmer  ikke  mig 
Mod  Fjender,  dem  jeg  frygter  mest  af  alle  ■ 

(Griber  sig  ti!   Hjertet.) 

Aa!  gjemte  jeg  maaske  den  værste  her? 
Men  til  en  Kamp  mod  den  er  det  for  silde. 


ANDEN  SCENE, 

Hiltrud.     Lambert  (fra  Baggrunden).    Ternen  (lidt  efter,  ligeledes). 

Lambert. 
Fruen  lod  kalde? 

Hiltrud 

(vender  sig). 

Lambert,  gaa  til  Slottet 
—  En  Rytter  red  fornys  igjennem  Porten, 
Som  sikkert  var  et  Bud  fra  Hæren  —  skynd  dig 
Afsted  til  Slottet  og  faa  der  at  vide  — 

(Vender  sig  mod  Ternen,  som  kommer  ind.) 

Hvad  sagde  Vagten.? 

Ternen. 

Det  var  rigtigt  nok: 
En  Rytter  kom  med  Bud  til  Hertuginden, 
Men  ymted  ikke  om,  hvad  det  gik  ud  paa. 
Blot  sagde  han,  at  Alt  staaer  vel. 

Hiltrud. 

Saa  gaa  nu, 
Som  jeg  har  sagt,  og  sov,  om  du  har  Lyst. 

(Ternen  ud  til  venstre.     Til   Lambert.) 

Søg  Hertuginden  flux,  og  spørg  fra  mig, 

Hvad  Nyt  til  nu  er  meldt  om  Hærens  Hjemkomst. 

Lambert. 
Saa  tidligt  faaer  jeg  aldrig  Hertuginden 
I  Tale  selv  — 

HiLTRUD. 

Saa  søg  blot  Alberik; 
Han  veed  jo  Alt  —  mig  tænker  Ingen  paa. 

Lambert. 
Forlad!  det  troer  jeg  ikke:  Hertuginden 
Har  jo  dog  mer  end  engang  sendt  os  Bud 
Og  gjør  det  vist,  naar  Noget  spørges. 

Hiltrud 

(uvillig). 

Gaa  nu! 
Lambert. 
Det  er  for  tidligt;  jeg  kan  gjerne  gaae; 
Men  jeg  vil  blot  faae  Lov  at  vente  længe 
Og  du  som  jeg.    Hvad  haster  det  dog.  Frue? 
Du  vidste  jo  igaar,  hvad  Alle  veed: 
At  vor  er  Seiren,  Fjenden  splittet.  Landulf 
Tagen  til  Fange,  —  og  af  Grimvald  selv. 
Som  strakte  ham  med  egen  Haand  til  Jorden; 
Han  er  min  Tro  en  dygtig  Karl. 

Hiltrud 

(utaalmodig). 

Ja  vist! 
Lambert. 
Men  ligegodt  —  og  det  er  Alles  Mening: 
Vor  egen  Greve  kommer  Ingen  nær; 

Det  er  da  ogsaa  ham,  der,  som  han  pleier, 
Har  reddet  Ah,  da  vi  var  mest  i  Nød. 

HiLTRUD. 

Gaa  nu! 

Lambert. 
Ja,  ja;  saa  gaaer  jeg;  men  —  som  sagt — ! 

(Ud  i   Baggrunden.) 

TREDIE  SCENE. 

HiLTRUD 

(alene). 

Hver  Time  kan  han  ventes  —  aa!  Jeg  icvæles! 

Min  Sjæl  har  jeg  dog  ahid  viist  ham  før, 

Saa  Hdt  den  var  ham  blid,  —  mit  sande  Ansigt, 

Som  Hykleri  til  nu  laa  fjernt  ■ —  jeg  hykle! 

Hvad  kan  jeg?  Fiye  herfra  —  let  nok;  —  hvorhen? 

Ende  som  Eventyrerske?  Fru  Hiltrud 

Løben  af  Land?  Utænkeligt!  —  Hvad  Andet? 

Tilhøre  ham  som  før  —  aa  nei!  Min  Stolthed  — ! 

Saa  meget  har  jeg  dog  af  den  til  Rest! 

Men  vælge  maa  jeg  jo  dog  —  Eet  at  To, 

Og  hvad?  Og  hvad?  Aa  Gud!  jeg  skød  det  ud; 

Saa  sidder  jeg  som  grundstødt  her  paa  Revet 

Og  venter  sløvt  et  Bolgedrag,  som  letter. 

Til  et  omsider  slaaer  mig  helt  til  Vrag! 

(Lytter  et  Øieblik.) 

Hvad  pusler  nu  ved  Døren? 

(Gaaer  ud  paa  Altanen,  speider  ned,  lytter  og  farer  tilbage.) 

Drømmer  jeg? 

(Efter  en  Pause.) 

Han  vover  — !  Men  jeg  maa!  Hvad  gjør  jeg  ellers? 

(Med  Selvovervindelse,  gaaer  atter  ud  og  taler  ned,  dæmpet) 

Ja,  ja!  Vær  stille  blot;  nu  skal  jeg  komme. 

(Ud  ad  Døren  i  Baggrunden;  Scenen  et  Øieblik  tom.) 

FJERDE  SCENE. 

Hiltrud  (kommer  tilbage,  fulgt  af)  Gritnvald;    (han  bærer  en  grov  Rytter- 
kappe og  har  slaaet  dens  Hætteslag  over  Hovedet;. 

Hiltrud 

gaaer  frem  i  Salen,  vender  sig  om  og  beseer  ham      Pause.) 

Du  kommer  —  som  en  Tyv? 
Grimvald 

(efter  at  have  seet  sig  om,  slaner  Hætten  tilbage). 

Jeg  Rødes  til  det; 
Jeg  kommer  —  ja,  —  saa  uformærkt  som  muligt; 
Uro  for  dig  har  ikke  levnt  mig  Fred. 
Jeg  fulgtes  med  et  Bud,  jeg  sender  selv 
Til  Hertuginden  — 

Hiltrud. 
Om  — ? 

Grimvald. 

Om  Hærens  Komme; 
Til  Morgen  kan  den  ventes;  jeg  steg  af 
Udenfor  Porten,  ved  det  Hus,  der  ligger. 
Og  fik  dem  til  at  sørge  for  min  Hest; 
Jeg  rider  atter  sporenstregs  tilbage 
At  møde  Krigerne;  de  holder  Rast 
En  Mil  herfra  og  bier  der  mit  Komme. 
Vi  maa  jo  tales  ved,  før  — 

Hiltrud 

(aandelos). 

Berengar  — ! 
Er  han  med  dem? 

Grimvald. 

Jeg  veed  det  ikke  vist; 
Han  red  igaar  med  Sine  til  Hispello, 
Men  henter  os  jo  muligt  ind  idag. 

Ernst  V.  d.  Recke:  Spoletos  Blomst.  8 

HiLTRUD 

(vrider  Hænderne). 

Og  saa  —  og  saa  — !  Gud  frie  mig!  Mine  Tanker 
Har  søgt  i  hver  en  Afgrund  efter  Raad! 
Forgjæves  Alt! 

Grimvald 

(prøvende). 

Du  er  endnu  hans  Hustru. 

HiLTRUD 

(med  Voldsomhed). 

Det  er  jeg  ikke!    Aldrig  efter  dette! 
Hans  Enke  var  jeg,  dengang  jeg 

(Med  et  Udtryk  af  Væmmelse. I 

blev  din; 
Og  aldrig  var  det  skeet  med  anden  Tanke. 

Grimvald 

(som  før). 

Skam  faae  det  Hav,  som  spyer  ham  ud  igjen! 
Han  burde  være  bleven  hos  de  Døde, 

HiLTRUD. 

Vist  saa,  —  om  Skjæbnen  havde  sendt  ham  did. 

Grimvald. 
Paa  Skjæbnen  faaer  man  stundom  hjelpe  efter. 

HiLTRUD. 

Hvad  mener  du? 

Grimvald. 

Jeg  mener,  hvad  jeg  siger. 
Hans  Liv  fordærver  Alt  for  dig  og  mig. 
Og  hvis  du  søgte  Raad  i  hver  en  Afgrund,  — 

HiLTRUD. 

Hvad  saa? 

Grimvald. 
Dybt  nok  har  du  vel  neppe  søgt. 

HiLTRUD 

(efter  en  Pause,  seer  skarpt  paa  ham). 

Hvad  vil  du  mig?    Hvad  tænker  du? 

Grimvald. 

Jeg  tænker: 
Tilhøre  tvende  Mænd  kan  ikke  du; 
Han  eller  jeg  maa  døe.  Jeg  kjendte  aldrig 
Til  Frygt  for  Døden;  og  at  døe  for  dig  — 

(Drager  sin  Dolk,  river  sin  Klædning  op  og  sætter  Spidsen  paa  sit  Bryst.) 

Den  Ting  vil  ikke  falde  mig  saa  svært: 
Byd!  Og  hvad  Øieblik  du  vil,  saa  skeer  det, 
Nu  eller  siden,  — 

(Løfter  Haanden.) 

det  er  svoret! 

HiLTRUD 
(koldt,  nikker). 

Vel. 
Grimvald. 
Men  leve  for  dig  huer  mig  dog  mer, 
Saalænge  jeg  endnu  har  Mod  og  Vilje 
Og  Evne  til  at  bøde  paa  det  Skeete. 

HiLTRUD 

(trækker  paa  Skuldrene). 

Evne?  Saa  kan  du  endnu  tænke  paa  —  ? 

Grimvald. 
Paa  dig  og  paa  din  Lykke,  —  ja:  det  kan  jeg 
Og  gjor  jeg  til  mit  sidste  Aandedrag. 
Nu,  —  hvad  man  drømmer  om,  er  ikke  altid 
For  billigt  Kjøb  at  faae,  —  det  var  dog  givet, 
Hvad  der  stod  os  i  Veien,  maatte  falde. 

8* 

HiLTRUD 

(efter  en  Pause). 

Maaske  jeg  ikke  tænkte  Alt  til  Bunds. 

Grimvald. 
Saa  gjør  det  nu,  hvad  dog  engang  maa  gjøres, 

(Pause.) 

Vi  hildes  i  et  Garn,  vi  selv  har  knyttet; 
Med  Lempe  faaer  vi  ingen  Maske  løst; 
Men  bryde  ud  med  Vold  kan  end  forsøges. 
Forblive  i  det  — 

(Trækker  paa  Skuldrene.) 

overvei  det  selv; 
Betænk  din  Stilling  roligt.    Man  kan  seile 
I  Storm,  kan  holde  Skuden  oven  Vande, 
Kan  krydse,  vinde  frem,  kan  drive  af; 
Kun  Et  er  plat  ugjørligt:  ligge  rolig 
Paa  samme  Plet.    Tilbage  kan  man  søge  — 

HiLTRUD 

(udbrydende). 

For  mig  er  ingen  Vei  tilbage  —  frem! 

Grimvald. 
Det  Samme  mener  jeg.    Saa  hør  nu  kort: 
Du  veed  vel,  Landulf  tog  jeg  selv  til  Fange  — 

HiLTRUD. 

Ja  vist;  paa  Hæder  skorter  det  dig  ikke 
I  dette  Slag. 

Grimvald. 
Om  det  er  Talen  ikke. 
Med  Forsæt  spared  jeg  hans  Liv. 

HiLTRUD 

(overrasket). 

Ja  saa! 

Grimvald. 
Det  giver  jo  en  Slags  Fortrolighed, 
Naar  man  i  Tvekamp  slaaer  en  Mand  til  Jorden. 
Hans  Fangevogter  har  jeg  været  selv 
Og  har  behandlet  ham  som  Mand  af  Byrd 
Med  Tanken  om,  at  han  endnu  kan  bruges. 

HiLTRUD. 

Hvordan? 

Grimvald. 
Om  han  for  anden  Gang  slap  fra  det 
Paa  gode  Vilkaar,  og  det  skyldtes  m.ig, 
Saa  troer  jeg  nok,  hans  Bistand  var  os  sikker;  — 
Saa  falsk  og  hul  som  Sico  er  han  knap; 
Mod  Venner  pleier  han  at  være  tro. 
Betroe  mig  fuldt  til  ham,  det  tør  jeg  ikke; 
Jeg  har  forsigtigt  følt  mig  for  — 

HiLTRUD. 

Nu  vel  — ? 
Grimvald. 
Ifald  han  atter  fik  sit  Land  tilbage, 
—  En  Streg  blot  over  Alt,  hvad  der  er  skeet  — 
Imod  at  støtte  dig  og  mig  som  Herrer, 
Saa  tænker  jeg,  at  han  med  Tak  slog  til. 

HiLTRUD 

(ryster  paa  Hovedet). 

Men  Alberik,  hans  Søn  og  nu  hans  Arving, 

Der  nu  —  maaske  —  har  Muligheder  aabne 

Som  aldrig  forhen  til  at  arve  Alt, 

Hvad  Landulf  selv  forgjæves  tragted  efter  — 

Jeg  fatter  ikke,  at  man  holder  ud 

Et  Hundeliv  som  hans  — 

Grimvald 

(med  Betydning). 

Man  elsker,  Hiltrud! 

HiLTRUD 

(overhørende  det). 

Men  (Jet  kan  lønne  sig  at  holde  ud: 

De  tvende  Taaber,  han  og  hun,  hvis  Leflen 

Til  sine  Tider  dog  forarged  Somme, 

Har  deri  bedre  Lykke  end  Forstand, 

Naar  nu  den  næsten  viser  sig  som  Statskløgt. 

Og  muligt  Landulf  uden  dig  kan  opnaae 

Baade,  hvad  du  vil  byde  ham,  og  Mer. 

Grimvald. 
Mærk  vel:  for  hans  Person  kan  Intet  vindes 
Ad  denne  Vei.    Hvad  angaaer  Alberik,  — 
Til  mig  har  han  talt  koldt  om  ham  som  En, 
Han  havde  glemt,  for  ham  en  ganske  Fremmed, 
Der  helt  gik  op  i,  hvad  han  her  har  fundet,  — 
Hans  Forhold  kjender  han.    Om  han  er  sindet 
At  vige  ham  sit  Sæde  flux,  —  jeg  tvivler  — 

Hiltrud. 
Han  har  kun  ham,  og  Blodet  er  jo  aldrig 
Saa  tyndt,  det  er  dog  tykkere  end  Vand. 
Lad  være.  Landulf  ikke  selv  har  Planer,  — 
Et  Forslag  gjøres  ham,  og  han  slaaer  til. 

Grimvald. 
Det  maatte  hindres. 

Hiltrud. 
Hindres  —  ja,  hvordan? 
Staaer  Valget  Landulf  frit  — 

Grimvald. 

Just  det  maa  hindres. 
Forstaa  mig:  Trende  staaer  os  her  i  Veien; 
Mindst  To  maa  falde.    Landulfs  Æt  kan  skaanes: 
Vi  faaer  Spoleto;  han  faaer  Camerino. 

HiLTRUD 
(tager  sig  med  begge  Hænder  til  Hovedet). 

jeg  gruer  — 

Grimvald. 

Dertil  er  nu  ikke  Stunder; 
Det  gjælder  for  os  Begge  Liv  og  Død. 
Altsaa:  paa  Landulf  troer  jeg,  vi  kan  bygge. 
Han  fores  hid  idag,  med  ham  fast  hele 
Hans  Livvagt,  hvem  han  selv,  til  Fange  tagen, 
Truet  paa  Livet,  bød  at  strække  Vaaben. 
De  Folk  kan  bruges  til  et  dristigt  Træk. 

HiLTRUD 

(i  Forbauselse). 

Ei! 

Grimvald. 
Ja,  man  hjælper  sig,  som  bedst  man  kan. 

HiLTRUD 

(efter  en  Pause,  eftertænkendel. 

En  Fjende  faaer  vi  dog  for  alle  Tider 
I  Alberik. 

Grimvald. 
Saa  langt  skal  ikke  tænkes; 
Tid  bringer  Raad.   Vel  var  det,  om  han  hused 
En  Gnist  af  sønlig  Følelse  for  Landulf, 
Om  den  blev  vakt,  —  om  blot  hans  Sind  var  delt  — 

HiLTRUD 

(med   Haanden  for  Panden,  i  Tanker  stirrende  frem   for  sig) 

Hm. 

Grimvald. 

Om  man  kunde  faae  de  To  bragt  sammen; 
Omstemme  Folk  kan  Landulf  som  ved  Trolddom; 
Det  gav  paa  mange  Maader  rørte  Vande, 
Og  Meget  kunde  lettes  os. 

HiLTRUD 

(som  for). 

Maaske  — ! 

(Pause.) 

Men  Sico  saa  til  sidst  —  ? 

Grimvald. 

Gaaer  ud  af  Spillet: 
En  Flok  Arabere  har  sat  sig  fast 
Omkring  Tarent,  de  faaer  ham  nok  at  skaffe; 
Fra  ham  er  neppe  Fare  mer  for  os. 

(\'ender  sig  og  seer  ud.) 

Det  gryer;  jeg  maa  afsted.   Til  Afsked  blot: 
Tab  ikke  Modet,  men  hav  Tillid  til  mig; 
Behersk  dig  kun,  lad  ellers  mig  om  Alt. 

HiLTRUD. 

Siig,  veed  du,  hvad  du  vil? 

Grimvald. 

Til  Maade,  ja. 
Noget  maa  Stunden  altid  raadsnart  give 
I  Kamp,  og  du  skal  Intet  vide. 

HiLTRUD 

(rystende  sig  med  en  Følelse  af  Uhygge). 

Nei! 

Grimvald. 
Jeg  selv  maa  synes  at  staae  udenfor; 
I  andet  Fald  har  vi  To  intet  Haab. 
Blot  Et  endnu:  et  Tegn  imellem  os 
Kan  muligt  gjøres  nødigt:  naar  du  seer, 
Jeg  tager  saadan 

(Ledsagende  Ordene  med  en  Gestus.) 

om  mit  Skjæg,  saa  veed  du, 
Jeg  kalder,  og  det  gjælder  Livet. 

HiLTRUD. 

Godt. 

(Lambert  træder  ind    og  bliver  staaende  paa  Afstand.     Grimvald  drager,  idet 
Hiltrud    giver   ham    et   hurtigt  Vink,    Hætten   over  Hovedet.     Hun  fortsætter, 

hørligt  for  Lambert.) 

Slig  Greven  Tak  for  Budet,  han  har  sendt  mig 
Ved  dig  — 

CMed  Betydning.) 

jeg  venter  ham,  og  jeg  skal  holde 
Mig  efterretteligt,  hvad  du  har  sagt. 
Lambert,  følg  den  Mand  ud. 

Grimvald 

(bøier  sig). 

Jeg  takker.  Frue. 

(Gaaer,  fulgt  af  Lambert,  ud  i  Baggrunden.) 

FEMTE  SCENE. 

Hiltrud.     Lambei^;  (kommer  lidt  efter  tilbage). 

Hiltrud 

(et  Øieblik  alene). 

Vi  maner  Aander,  som  vi  ikke  kjender; 

Om  vi  er  stærkest  eller  de,  —  hvem  veed  det? 

Men  han  har  Ret,  at  standse  kan  jeg  ikke. 

(Træder  til  Altanen.) 

Det  dages,    —  ja:  nu  skimter  man  derude; 

Fuglene  vaagne,  Blomsten  lukkes  op  — 
Aa,  Lys  og  Liv  — !  Forbandet  være  begge! 

Lambert 

(kommer  tilbage). 

Ja  —  Hertuginden  kunde  ikke  faaes 
I  Tale  strax:  en  Rytter  var  just  kommen 
Med  Bud  fra  Hæren,  og  han  var  hos  hende. 
Herr  Alberik  —  jeg  spurgte  efter  ham; 
Men  han  var  ogsaa  med  til  Raad  derinde. 
Jeg  vidste  ikke,  om  jeg  turde  vente, 
Da  det  trak  ud;  ifald  du  ønsker,  Frue, 
Kan  jeg  igjen  — 

HiLTRUD. 

Nei,  bliv  kun.  Jeg  fik  Bud  nu. 

Lambert, 
Forlad  —  kan  Greven  ventes  opad  Dagen? 

Hiltrud. 
Ikke  bestemt. 

Lambert. 

Man  gad  jo  gjerne  vidst  det 
For  at  faae  Huset  smykket  til  hans  Hjemkomst. 
Man  gjør  sit  Bedste  overalt  i  Byen 
For  dem,  man  venter  paa. 

(Pause.) 

Hiltrud. 

Der  er  jo  Somme, 
Som  mere  vil  faae  Sorg  idag  end  Glæde. 
—  Lambert,  du  pleier  jo  at  spørge  Bynyt; 
Hvad  siges  ellers  her  i  Øieblikket? 

Lambert. 
I  Øieblikket,  Frue,  troer  jeg  ikke. 


123 

At  Mange  siger  Noget  uden  vi; 
De  sover  mest  paa  deres  grønne  øre. 
Men  vel  blev  igaar  Aftes  Meget  sagt. 
Greven  — 

HiLTRUD. 

Ja  vist,  —  hvad  Mer? 

Lambert. 

Og  Grimvald  pristes. 

HiLTRUD. 

Selvfølgelig.     Men  ellers? 

Lambert. 

Ja,  man  glæder 
Sig  jo,  at  vi  har  faaet  Landuif  fat; 
Ham  hader  Alle  jo  af  ganske  Hjerte 
Fra  gammel  Tid.     Det  er  jo  ikke  glemt, 
Hvad  Ondt  han  før  har  voldt,  som  han  slap  fra 
Langt  bedre,  end  man  undte  ham,  det  Afskum, 
Der  fyldte  Landet  op  med  Blod  og  Gru. 
Man  haaber,  han  skal  ikke  denne  Gang 
Gaae  hjem  med  Hovedet  paa  sine  Skuldre. 

HiLTRUD. 

Se  se!  Saa  venter  man,  at  Hertuginden 
Skal  være  streng? 

Lambert. 

Det  gjør  man;  og  hvis  ikke, 
Saa  troer  jeg,  der  vil  skriges  dygtigt  op. 

HiLTRUD. 

Det  siger  ikke  stort. 

Lambert. 
Ja  ja;  jeg  troer  dog, 

At  Hertuginden  holder  ikke  af  det, 

For  det  er  ikke  Smaafolk  her  alene: 

Jeg  hører  jo  en  Del  af  mine  Lige; 

Og  deres  Herrer  lægger  ikke  Skjul  paa, 

At  ogsaa  de  er  hidsige  paa  Hevn. 

Mit  Sødskend'barn,  som  er  Herr  Sigmunds  Tjener, 

Han  havde  hørt  sin  Herre  tale  sammen 

Med  Andre  af  de  Store,  —  de  holdt  Møde,  — 

Og  der  blev  sagt  forvist:  Skal  Landulf  skaanes 

Som  Svigerfader  til  — 

HiLTRUD. 

Ei,  ei! 

Lambert. 

Forlad ! 
Men  saadan  lød  det,  hvad  han  hørte  sagt,  — 
Saa  svarer  Ingen  for,  hvad  der  kan  følge. 

HiLTRUD. 

Ja  saa!  Maaske  der  blandt  dem  selv  er  Somme, 
Som  sigter  høit. 

Lambert. 
Maaske. 

HiLTRUD. 

(vender  sig  og  lytter). 

Man  gik  med  Døren; 
Se  efter,  hvem  det  er. 

Lambert 

(gaaer  tilbage  og  aabner  Døren  i  Baggrunden.     Overrasket). 

Herr  Alberik! 

(Bøier  sig  og  gjør  Plads,  idet  han  viser  ham  ind,    fjerner  sig  derefter  paa  et 
Vink  af  Hiltrud.) 

SJETTE  SCENE. 

Hiltrud.     Alberik  (kommer  frem). 

Alberik. 
Et  Bud  fra  dig  har  søgt  mig  nys,  Fru  Hiltrud; 
Jeg  var  beskjæftiget,  men  jeg  har  skyndt  mig 
At  komme  for  at  høre,  hvad  du  ønsker. 

Hiltrud. 
Jeg  ønsker  blot  at  spørge  Nyt,  om  muligt, 
I  denne  Spænding  — 

Alberik. 

Hertuginden  tænkte 
Jo  selv  paa  dig  og  gav  mig  Budskab  med: 
En  Rytter  kom  just  nylig  hid  og  meldte, 
At  Krigerne  ved  Davretid  kan  ventes; 
Dog  bød  hun  føie  til,  at  om  din  Husbond 
Alt  nu  er  med,  er  ikke  sikkert. 

Hiltrud. 

Vel. 

(Pause.) 

Alberik 

(lader  i  Tanker  Øinene  gjennemlobe  Rummet). 

Ja  —  her  — !  Her  tyktes  mig,  jeg  hørte  til! 
Her  var  mit  Hjem,  før  du  drog  ind,  Fru  Hiltrud; 
Her  randt  min  Barndom  som  en  stille  Skovbæk; 
Her  —  her  var  Fred! 

Hiltrud. 

Du  fik  et  Slot  i  Bytte; 
Var  det  dig  ikke  Nok? 

Alberik 

(tager  sig  til   Hovedet). 

Det  var  det  sikkert. 

Og  Mer  end  Nok  —  for  Meget,  troer  jeg  fast. 

Tryggere  var  jeg  hos  min  Fosterfader, 

Naar  jeg  holdt  fast  her  ved  hans  Kjortelsøm. 

HiLTRUD. 

Nu,  men  i  Mangel  af  din  Fosterfader 

Kan  vel  —  endnu  idag,  som  jeg  formoder,  — 

Din  rette  Fader  ventes  hid. 

Alberik 

(opfarende). 

Fru  Hiltrud  — ! 

(Pause.     Roligere.) 

Vær  glad,  at  du  har  ingen  Børn! 

Hiltrud. 

Hvorfor? 

Alberik. 
Fordi  —  hvad  Ondt  du  end  har  gjort  —  det  Værste, 
Som  gjøres  kan,  det  gjorde  du  dog  ikke: 
Satte  et  Barn  i  Verden  for  at  leve, 
Maaske  forbande  den,  der  gav  det  Livet. 

Hiltrud. 
Livet  er  jo  dog  skjønt,  —  hvem  siger  Andet? 
Du  har  til  Lærer  havt  en  Fosterfader; 
Vel  gad  jeg  vidst,  om  han  har  lært  dig  Sligt. 

Alberik. 
Hade  mit  Ophav  lærte  jeg  mig  selv, 
Han  ikke. 

Hiltrud 

(ironisk). 

Der  staar  skrevet:  „Du  skal  ære 
Din  Fader  og  din  Moder." 

Alberik. 

Mener  du  — ? 
Jeg  hørte  sjeldent  Bibelsprog  af  dig. 

HiLTRUD. 

Jeg  troer,  din  Fosterfader  vilde  sige, 
Det  vilde  ligne  ham  — ,  at  der  er  Pligter, 
Man  ikke  løber  fra,  —  at  der  er  Tider, 
Da  Blodets  Røst  — 

Alberik. 
Jeg  kjender  ikke  Blodets, 
Men  Hjertets  Røst! 

HiLTRUD. 

For  gode  Borgerlige 
Er  Hjertet  Alt,  —  de  har  jo  ikke  Andet; 
Forfædre,  Slægt  er  ikke  til  for  dem. 
For  Adel  skreves  der  en  anden  Lov: 
Sin  Byrd  kan  ingen  Byrdig  kaste  fra  sig; 
Om  pletfri  eller  ei,  —  den  bliver  hans. 
Hvor  du  som  Mand  skal  gjælde  mellem  Mænd, 
Der  er  du  Landulfs  Søn;  —  det  ændres  ikke. 
Om  man  —  som  skee  kan  —  lod  hans  Saga  endes 
Af  Bødlens  Øxe  paa  Spoletos  Torv! 

Alberik 

(udbrydende). 

Og  det  var  vel  fortjent,  —  men  ligefuldt, 
Det  gjør  man  ikke! 

HiLTRUD. 

Man  kan  nødes  til  det. 
Og  jeg  kan  sige  dig,  at  det  vil  kræves. 
At  det  vil  koste  Alda  hendes  Throne, 
Hvis  hun  —  for  din  Skyld  —  trodser  Folkets  Røst. 

Alberik 

(usikker). 

For  min  Skyld  — ? 

HiLTRUD. 

Ja,  hvad  Andet?  Tænk  dig  saa, 
At  det  vi!  meldes:  du  saae  til  koldsindigt, 
Slog  intet  Slag,  brød  ingen  Lanse  for  ham, 
Men  tog  med  roligt  Mod  hans  Land  i  Arv, 
Til  Len  af  dem,  der  lod  ham  dræbe! 

Alberik. 

Aa  — ! 
En  Djævel  er  du,  Frue! 

HiLTRUD. 

Jeg  har  aldrig 
Forlangt  at  kaldes  Engel;  —  siig,  jeg  lyver! 

Alberik 

(efter  en  længere  Pause). 

Hvad  baader  det,  du  drypper  Gift  i  Saaret? 
Veed  du  et  Raad  for  mig,  saa  giv  det! 

HiLTRUD 

(ryster  paa  Hovedet). 

Raad? 
Løs  Knuden  selv:  vær  baade  Blodets  Bud 
Og  det,  du  kalder  Hjertets,  lige  tro! 

Alberik. 
Aa,  gjaldt  det  Hjertet  blot  —  mit  Hjertes  Baand, 
Det  kunde  offres,  —  var  det  ikke  Ærens! 

HiLTRUD. 

Ærens  er  begge  Baand  —  for  Adelsmænd. 
Men  størst  er  Æren  der,  hvor  Lysten  offres; 
Man  tvinges  til  at  agte  den,  som  gjør  det  — 


129 

Alberik. 
Vil  du,  jeg  skal  forraade  — 

HiLTRUD. 

Hvem  kan  dadle, 
Om  du  i  Trængsel  føler  for  den  Svage, 
Hvad  Alda  var,  hvad  nu  din  Fader  er? 
Let  nok  at  stille  sig  paa  Styrkens  Side. 

Alberik 

(i  synlig  Uro). 

Siig  aabent,  hvad  du  mener! 

HiLTRUD. 

Jeg  har  sagt  det 
Saa  aabent,  som  jeg  kan  og  vil;  tænk  selv! 
For  dette  vil  jeg  intet  Ansvar  have. 
Helligt  for  mig  var  altid  Blodets  Baand. 

Alberik. 
Knap  veed  jeg,  om  du  er  mig  god.  Fru  Hiltrud; 
Du  var  det  sjeldent  før;  —  men  hvad  du  siger, 
Er  Brande,  som  du  kaster  i  min  Sjæl, 
Hvor  der  er  stablet  Nok,  som  let  kan  fænge. 

(Pause.     Tager  sig  til  Hovedet.) 

De  Tanker  kom  mig  aldrig  før  paa  Livet  — 
Aa!  Lænker  har  jeg  følt  om  Haand  og  Fod, 
Men  følte  dog  trods  dem  min  Sjæl  som  fri, 
Jeg  mente  dog  til  nu,  jeg  kunde  ville;  — 
Hvad  er  den  Vilje,  som  vi  troer,  vi  har, 
Naar  Skjæbnen  træder  os  paa  to  Skridt  nær 
Og  løfter  flygtigt  Sløret  for  sit  Ansigt! 
Alt  rystes  sammen  for  mig  som  i  Jordskjælv, 
Alt  ændres  i  en  Time,  jeg  kan  ikke 
Besinde  mig,  —  jeg  kjender  ikke  Verden, 

Ernst  V.  d.  Recke:  Spoletos  Blomst.  9 

Ikke  mig  selv  igjen,  hvor  Alting  vakler; 
Fast  blev  til  nu  dog  Eet,  jeg  sang  — 

HiLTRUD. 

Hvad  da? 
Alberik 

(løfter    Haanden    uden   at  svare  og  bøier  sig  lyttende   mod   Altansiden.     En 

Brusen  af  Stemmer  høres  udenfor  Scenen,  hvori  Raabet  „For  Alda!"  trænger 

igjennem,  først  fjernere,  men  nærmende  sig  hurtigt.    I  Tanker,  idet  han  seer 

hen  for  sig  og  nikker). 

Just  det! 

Raab 

(udenfor). 

For  Alda!  Hertuginden  leve! 

Andre  Stemmer. 
Døe  hendes  Fjender!  —  Landulf  døe! 

Stærkt  Raab. 

Ja!  Ja! 

HiLTRUD. 

Hører  du,  hvad  de  raabe? 

Alberik. 

Ja,  jeg  hører. 

(Pause.    Med  et  Udbrud.) 

Kunde  man  flye  fra  Livet! 

HiLTRUD. 

Flye  —  det  kan  man. 

Alberik. 
Blot  ikke,  naar  man  gav  sit  Ord. 

HiLTRUD. 

Sit  Ord? 
Alberik. 
„Vort  Liv  skal  lides,"  sagde  hun.    Jeg  loved 
At  lide  det,  saa  langt  og  dybt  det  kræves, 
Med  hende. 

Raab 

(udenfor  til  høire,  nær). 

Alda  leve!  —  Landulf  døe! 

HiLTRUD 

(lytter). 

Hvad  er  nu  det?    Hvem  kommer? 
SYVENDE  SCENE. 

De    Forrige.     Lambert  (aabner  Døren  i  Baggrunden;    efter    ham)   Alda 
med  HofFølge  (som  i  den  følgende  Scene  holder  sig  noget  tilbage). 

Lambert 

(i  Døren,  melder). 

Hertuginden! 

(Holder  Døren  aaben  med  en  dyb  Boining  for  Alda,  som  passerer,  og  fjerner 
sig  derefter.     Hiltrud  gaaer  hende  nogle  Skridt  imøde.) 

Alda. 
Fru  Hiltrud  — ! 

(Idet  hun  seer  Alberik.) 

Du  er  her?  Naa,  ja:  jeg  veed  jo  — . 

(Vender  sig  mod   Hiltrud.) 

I  Sandhed!  jeg  har  længtes  efter  dig  — 

Hiltrud. 
Længtes? 

Alda. 
Ja:  længtes  efter  at  faae  sagt  dig, 
Hvor  jeg  har  frydet  mig  paa  dine  Vegne 
Ved  al  den  Glans,  der  nu  som  før  bestandig 
Omstraaler  hvert  et  Fjed,  din  Husbond  gaaer. 
Var  ikke  han  som  altid  Landets  Borg, 
Saa  kom  jeg  knap  for  her  ved  Byens  Port 
At  byde  nu  de  Seirende  velkommen. 

Hiltrud. 
Jeg  takker  dig. 

9* 

Alda 

(gaaer  nogle  Skridt  frem  og  kaster  et  Blik  ud  til  høire). 

De  kan  jo  ventes  snart; 
Tillader  du,  jeg  dvæler  her  saa  længe? 
Her  er  jo  Udsigt. 

HiLTRUD. 

Det  er  mig  en  Ære. 

Alda. 
Byen  er  smykt  til  Fest,  og  Folket  jubler  — 

HiLTRUD. 

„Døe  Landulf!"  hørte  jeg,  de  raabte  nys. 
Alda 

(med  et  Sideblik  til  Alberik). 

Mig  har  man  ønsket  Liv  og  Fjenden  Død; 
Kampen  er  endt  nu,  og  det  Sidste  kræves 
Nu  mindre  haardt. 

HiLTRUD. 

Det  vil  jo  vise  sig. 
Hadet  til  ham  er  stærkt,  som  det  er  gammelt, 
Og  dæmpes  ikke  let  for  anden  Gang. 

(Alberik    har   vendt   sig   og   seer   ud    mod    høire;    han    gaaer   langsomt  nogle 
Skridt  og  bliver  staaende,  tilsyneladende  uden  at  agte  paa  Ordskiftet.) 

Alda 

(gaaer,  fjernende  sig  fra  ham,  et  Par  Skridt  og  sænker  Stemmen). 

Hvad  skee  skal,  raader  jeg  vel  for. 

HiLTRUD. 

Forlad  mig! 
Et  er  du  selv,  dit  Herredom  et  Andet; 
Forbrydelser  mod  begge  kan  begaaes, 
Som  ikke  dømmes  og  forlades  ens. 
Og  Longobarderne  er  Frimænd,  veed  du, 
Som  nok  i  sidste  Fald  vil  tale  med. 

Alda 

(efter  en  Pause). 

Hvad  Longobarder  er,  det  veed  jeg  grant; 
Og  let  at  bære  er  mig  Kronen  ikke; 
Gud  gav  mig  den;  jeg  bærer  den  som  Pligt. 
Men  der  er  Tanker,  som  jeg  skyder  fra  mig 
Idag;  jeg  beder  Andre,  de  maa  hvile.  — 
Vist  er  mig  Landulf  til  Besvær  —  som  før! 
Kunde  han  ikke  døe  som  Mand,  —  helst  saae  jeg. 
At  han  som  magdøs  nu  var  sluppen  fra  mig; 

(Alberik  vender   et  Øieblik  Hovedet   og   møder,  ubemærket  af  Alda,  Hiltruds 
Blik;  han  farer  sammen.) 

En  Stridsmagt  reiser  han  vel  neppe  mer. 
OTTENDE  SCENE. 

De  Forrige.     Lambert  (fra  Baggrunden). 

(Lyd  af  Folkeskaren  udenfor  hores  i  det  Følgende  vedblivende,  snart  stærkere, 

snart  svagere.) 

Lambert 

(kommer  ilsomt  frem). 

De  kommer,  Frue!  Man  kan  see  dem  alt, 
Der 

(Peger  mod  høire.) 

over  Bakkekammen;  de  er  nær! 

(Alle  ile  til  høire  og  see  ud.     Pause.^ 

Alda. 
Grimvald  i  Spidsen!  Han  er  let  at  kjende 
Fremfor  de  Andre! 

Lambert. 

Grønne  Grene  bær  de 
Og  svinger  med! 

Alda. 

Fortjente  Laurbær,  Gamle! 

(Pause.) 

Kun  Grimvald  seer  jeg  — 

Lambert. 
Greven  fattes,  troer  jeg.  — 
Nærmest  Herr  Grimvald  seer  jeg  der  en  Mand, 
Som  ingen  Vaaben  bærer  — 

Alda 

(udbrydende). 

Ja  -! 

HiLTRUD 

(med  Betydning). 

En  Fange! 
Følget 

(rundt  om,  dæmpet). 

Landulf!  —  Ja,  Landulf  selv! 

Alda. 

Saa  maa  jeg  ned! 

Farvel,  Fru  Hiltrud!  Tak  for  Husly! 

(Til  Alberik  i   Forbigaaende,  dæmpet.) 

Bliv! 

(Hiltrud  hilser  taus;  Alda  med  Følge  hurtigt  ud.) 

NIENDE  SCENE. 

Hiltrud,   Alberik,    Lambert.     Ternen    ffra    før,    viser   sig  i    Døren  til 
venstre,  fulgt  af  flere)  andre  Terner  (foreløbig  holdende  sig  noget  tilbage). 

Hiltrud 

(efter  en  Pause,  betragtende  Alberik,  uhørligt  for  de  Andre). 

Ja  ja:  saa  lev  du!  Livet  er  dog  Noget, 

Man  har,  og  hvad  man  faaer,  det  veed  man  ikke. 

Alberik 

(der  stadig  staaer  ubevægelig). 

Knap  noget  Værre. 

Første  Terne 

(i  Døren). 

Tør  vi  see  —  ? 


135 

HiLTRUD 
(vender  sig). 


Kom  ind  da. 


(Ternerne  komme  frem  og  ile  til  Altanen,  hvor  Lambert  er  forbleven  staaende. 

Hiltrud  seer  et  Øieblik   paa   Alberik   som  for  at  sige  Noget,    gjør  derefter  en 

Bevægelse  som  opgivende  det  og  fjerner  sig  nogle  Skridt  fra  ham  mod  Salens 

Midte,  hvor  hun  gaaer  langsomt  frem  og  tilbage.) 

Første  Terne 

(seende  ud). 

Det  er  et  Myller!  Hele  Byen,  troer  jeg, 
Er  samlet  her! 

Anden. 
I  Stadsetøiet  Alle! 

Første. 
Med  Blomster,  skinnende  i  alle  Farver! 
Roser  og  Myrther! 

Anden. 
Hele  Kurve  fulde! 

Første. 
Der  er  skam  Glæde! 

(Vender  sig.) 

Se  dog.  Frue!  Se! 

(Hiltrud  standser  sin  Gang  uden  at  nærme  sig.) 

Lambert 

(der  har  seet  til  i  Taushed,  r>'Ster  paa  Hovedet). 

Alt  seer  mig  ikke  ud  som  lutter  Glæde. 

Se  der  til  Smeden,  som  han  staaer  og  ryster 

Sin  Smedenæve! 

Første 

(studsende). 

Han  seer  bister  ud,  ja, 
Og  taler  heftigt. 

Lambert. 
Det  gjør  Fler  af  Flokken, 
Som  der  er  samlet  om  ham. 

Første. 

Ja, 

hvad  vil 

de? 

Lambert. 

Blot  det 

gaaer 

godt 

nu! 

HiLTRUD 

(træder  til). 

Hvad  er 

det  for  Snak.? 

Lambert. 

Vi 

faaer 

jo 

see 

Første  Terne 

(idet  et  Jubelraab  brj'der  ud). 

Nu  er  de  her,  ved  Porten. 

(Alle  uden  Alberik  bøie  sig  frem  og  see  ned.) 

Raab 

(udenfor). 

Hil  Grimvald!  Grimvald  leve!  Grimvald  leve! 


Døe  Landulf! 


En  Stemme. 

Almindeligt  Raab. 
Landulf  døe!  Han  døe! 

Grimvalds  Stemme. 

Nu,  rolig! 


Raab 

(stadig  stærkere). 

Landulf  skal  døe! 


Aldas  Stemme. 

Giv  Lyd!  Er  I  forrykte.? 

(Vedvarende  Larm.) 


HiLTRUD 

(overrasket). 

Det  er  jo  Oprør! 

Lambert. 
Ja,  hvad  sagde  jeg? 
Her  er  jo  pustet  godt  til  Ilden,  Frue! 

HiLTRUD. 

Dette  maa  ikke  skee  — ! 
Raab 

(med  stor  Heftighed). 

Død  over  Landulf! 
Døe  skal  han!  Slaa  ham  ned! 

HiLTRUD 

(seer  et  Øieblik  paa  Alberik,  som  staaer  med  lukkede  Øine,  vendende  Ryggen 

mod  Altanen;  saa  træder  hun  med  en  pludselig  Indskydelse   frem  paa  denne 

og  raaber  overlydt). 

Hidop  med  Fangen! 
Alda!  Hid  op! 

(Vendt  mod  Alberik,  der  farer  sammen  og  stirrer  paa  hende,  dæmpet.) 

Herinde  byder  jeg! 


TIENDE  SCENE. 

De  Forrige.    Alda  med  Følge.     Grimvald   fulgt  af  Landulf  med  Be- 
vogtning (strax  efter.     Ternerne  fjerne  sig). 

Alda 

(efter  et  Øiebliks  Forløb,  viser  sig  i  Baggrunden). 

Hav  Tak,  Fru  Hiltrud!  Det  var  vel  gjort! 

(Vender  sig  tilbage,  vinkende  ned.) 

Heri 

(Gaaer  rask  frem  og  træder  ud   paa  Altanen.    Støien   udenfor  vedvarer;    idet 

hun  viser  sig,  dæmpes   den    noget.     Hun   staaer   et  Øieblik   og  taler  saa  ned 

med  hævet  Stemme.) 

Er  det  mit  Folk,  der  byder  Landets  Helte 
Sin  Velkomst  og  sin  Tak  til  Landets  Skjold? 

(Der  bliver  pludselig  Stilhed.) 

Se,  Solen  skinner  fra  det  skyfrie  Blaa 
Ned  paa  et  Land,  hvor  Freden  atter  smiler, 

Ned  paa  et  Folk,  der  end  er  frie  Mænd 

Og  ikke  blev  en  fremmed  Voldsmands  Bytte; 

Den  blinker  paa  en  Skov  af  blanke  Spyd, 

Som  var  dets  Hegn,  —  I  seer  det  dog  som  jeg! 

Stemmer. 
Hil  Alda! 

Almindeligt  Raab. 
Alda  leve!  Alda  leve! 

Alda. 

Hid  kom  jeg,  fyldt  af  Tak  til  Himlens  Herre, 

Som  gav  os  Seir,  —  til  dem,  som  tog  den  hjem,  — 

Kom  for  at  fryde  Sjæl  og  Syn  ved  Skuet 

Af,  hvad  mit  Rige  har  af  ædel  Manddom; 

Hver  anden  Tanke  var  idag  mig  fjern. 

Jeg  vented,  at  som  jeg  var  Andre  stemte;  — 

I  er  det  dog? 

Raab. 

Ja!  Ja! 

Alda. 

Hvem  af  jer  mener, 
At  det  er  Ulvehyl  og  Skrig  om  Blod, 
Der  værdigst  takker  Landets  bedste  Sønner 
Og  feirer  dem,  I  uskadt  seer  igjen? 
Idag  er  Glædens  Tid;  und  mig  og  eder 
En  Glædesstund  saa  lys  som  denne  Luft! 
Følg  roligt  eders  Brødre,  —  op  til  Torvet! 

Almindeligt  Raab. 
Hil  Hertuginden!  Alda  leve! 

Alda 

(vinker). 

Tak! 

Nu  kjender  jeg  igjen  Spoletos  Folk. 

(Bliver  staaende  og  vinker.     Pause.    Man  hører  Folkeskaren  fjerne  sig  under 
Hyldingsraab.     Hun  vender  sig.) 

Dig,  Grimvald,  fik  jeg  neppe  takket  fuldt 
Og  har  kun  Ord  til  Tak  i  Øieblikket. 
Vi  sees;  —  glæd  Andre  først  ved  Skuet  af  dig: 
Man  venter,  du  er  med  blandt  dine  Mænd. 

Grimvald. 
Min  Fange,  Hertuginde,  —  tør  jeg  lade  — 

Alda. 
I  min  Bevogtning. 

Grimvald. 
Vel. 

(Til  nogle  Bevæbnede,  som  ere  medfulgte.) 

I  bliver  hos  ham.  — 
Vagt  sætter  jeg  ved  Porten. 

Alda. 

Det  er  godt. 

(Grimvald  hurtigt  ud  i   Baggrunden.) 


ELLEVTE  SCENE. 

De  Forrige  uden  Grimvald. 

Alda 

(gaaer  tilbage  fra  Altanen  og  gjør  en  bydende  Bevægelse  til  Landulf  om  at 
komme  nærmere.  Han  bliver  staaende;  de  fire  Bevæbnede,  som  have  fulgt 
ham,  nærme  sig  ham;  han  seer  sig  om  med  et  Blik,  som  standser  dem,  og 
gaaer  selv  frem  imod  hende.  Han  er  vaabenløs,  rigt  klædt,  med  Hjelm  paa 
Hovedet,  om  Livet  et  pragtfuldt  Sværdbælte  uden  Sværd;  over  Dragten  bærer 
han  Kappen  af  sædvanligt  Snit,  hvis  Hætteslag  han  ved  sin  Indtræden  har 
slaaet  over  Hjelmen,  men  nu  har  kastet  tilbage.  Hans  Fremtræden  er  impo- 
nerende; af  Statur  ligner  han  Alberik,  men  er  graanet;  et  stort,  graat  Skjæg 
dækker  hans  Underansigt  og  naaer  ham  midtveis  ned  paa  Brystet.  Alda 
seer  et  Øieblik  skarpt  paa  ham.     Pause). 

Saa  sees  vi  engang  —  sagtens  anderledes, 

End  du  har  tænkt,  men  dog,  som  du  har  villet. 
Du  veed  nu,  hvilket  Sind  du  møder  her. 

Landulf 

(med  en  ringeagtende  Haandbevægelse  ud  mod  Gaden). 

Hos  Slænget,  —  ja.     Dit  eget  veed  jeg  ikke. 
Alda 

(med   Harme,  gaaer  ham  et  Skridt  nærmere). 

Hvad  Grund  har  du  at  troe,  jeg  har  et  andet 
End  dette  Folk,  hvis  Vel  er  mig  betroet. 
Hvis  Svøbe  du  har  været  nu  som  før.? 

Landulf. 
Nu,  —  du  vil  sige,  jeg  har  villet  Ondt 
Mod  dig;  hvad  Andet  venter  mig  til  Gjengjæld? 
Gjengjælde  Ondt  med  Godt  var  sjeldent  Skik. 
Et  tænker  jeg,  du  ikke  nægter  mig: 
Jeg  har  en  Søn  hos  dig  her  — 

(Alberik,  der  uden  at  røre  sig  har  stirret  ufravendt  paa  ham,  gjør  uvilkaarligt 

en    heftig    Bevægelse,    der  vækker  Landulfs  Opmærksomhed;    han  fortsætter 

med   Blikket  fæstet  paa  ham.) 

—  nu  min  sidste; 
Jeg  ønsker,  han  og  jeg  maa  tales  ved. 

Alda 

(uden  at  see  paa  Alberik). 

Han  har  sin  Frihed;  er  han  dertil  villig. 
Formener  jeg  det  ikke. 

Landulf 

(peger  paa  Alberik). 

Det  er  ham! 

(Alberik  knytter  Hænderne  uden  at  svare  og  seer  paa  ham  med  et  flammende 
Blik.) 

Alda 

(vender  sig  mod  Alberik  og  betragter  ham.     Efter  en  Pause). 

Mig  tykkes,  det  er  Ret,  —  naar  her  en  Skjæbne 
Har  ført  jer  sammen. 

Alberik 

(efter  et  Øjebliks  Kamp). 

Tykkes  du,  —  saa  skee  det. 

Alda. 
Jeg  maa  til  Slottet. 

(Til  Hiltrud.) 

Fangen  føres  sikkrest  — 
Men  nei!  Tillader  du,  han  bliver  her 
Til  nærmere  Besked.!^ 

Hiltrud. 
Ja  vist. 

Alda 

(til  Bevogterne). 

I  bier 
Og  viger  ikke  fra  ham.     Som  I  hører: 
De  To 

(Visende  paa  ham  og  Alberik.) 

har  Lov  at  tale  sammen. 

Mændene. 

Vel. 

Alda 

(til  Hiltrud). 

Farvel  og  Tak! 

(Til  Alberik,  dæmpet.) 

Vær  Mand  nu;  husk  dit  Løfte! 

(Ud  i  Baggrunden;   Folget  ledsager  hende.) 

Hiltrud 

(hurtigt  sluttende  sig  til  dette,  —   til  Alberik). 

Saa  lader  jeg  jer  ene  her,  I  Herrer! 

(Følger  de  Bortgaaende  ud.) 

TOLVTE  SCENE. 

Landulf.    Alberik.    Bevogterne  (trække  sig  tilbage  til  Døren.) 

Landulf 

(efter  et  Øiebliks  Taushed,  gaaer  et  Par  Skridt  frem). 

Saa  mødes  vi.     Til  nu  har  Livet  skilt  os. 
Knap  kan  du  føle  stærkt  for  mig  som  Søn. 

Alberik 

(uden   at  røre  sig). 

Nei. 

Landulf. 
Det  forstaaer  jeg  grant.    Jeg  gav  dig  bort, 
Nødtvungen,  men  i  gode  Hænder  veed  jeg; 
Jeg  fandt  det  bedre,  at  du  var  i  Fred 
For  Minder  her  end  reves  op  af  Hjemve. 
Det  var  et  Offer,  som  jeg  bragte  dig, 
At  mine  Fjender  fik  dit  hele  Hjerte, 
Et  Hjertesaar;  —  men  Tiden  læger  sligt. 
Jeg  slog  dig  ud  af  Tankerne,  jeg  glemte 
I  Tidens  Løb  dig  for  et  andet  Barn, 
Som  blev  min  Stolthed,  bold  var  han  og  fager; 
Nu  er  han  borte.     Selv  er  jeg  en  Mand, 
Over  hvem  Sværdet  hænger  i  et  Haar. 
Det  vil  jeg  i  det  Nu,  det  falder,  sige: 
Mit  Krav  paa  Herrevældet  her  var  grundet;  — 
Mellem  os  To  nu  ingen  Tvist  derom. 
Hvo  der  skal  raade  for  mit  Land,  bestemmer 
Den  Seirende,  —  hvis  Gunst  du  eier,   troer  jeg. 
Mark  Camerino  er  jo  ikke  Smaating; 
Min  Arving  er  nu  du.     Det  kan  jo  have 
For  dig  sit  Værd,  om  Pøblen  her,  som  raaber 
Paa  Landulfs  Død,  i  dette  faaer  sin  Vilje; 

Og  det  er  ubestrideligt  din  Ret 

At  drage,  hvad  du  kan,  deraf  af  Fordel. 

Alberik 

(der,  fra  først  kold,  efterhaanden  har  hort  til  med  nogen  Bevægelse,  oprørt)? 

Fordel  paa  den  Viis  har  jeg  ikke  drømt  om. 

Landulf. 
Nu,  —  saare  dig  var  fjernt  fra  mine  Tanker. 

(Med  et  Smil). 

Mig  er  fortalt,  at  du  er  Skjald,  er  selve 
Hin  Mester,  der  „Spoletos  Blomst"  til  Ære 
Har  lagt  det  Kvad,  som  brød  min  sidste  Kraft. 

Alberik 

(med  vedvarende  Bevægelse). 

Man  overdriver  den  Bedrift. 

Landulf 

(gaaer  ham  nogle  Skridt  nærmere). 

Forlad  mig,  — 
Om  dette  veed  jeg  og  kan  tale  med; 
Du  skulde  seet  de  Folk,  som  sloges  der. 
Imens  de  sang:  „For  Alda!"  —  Nok  derom. 
Jeg  lider  Kvad,  som  ildner  Mænd  til  Kamp, 
Jeg  agter  dig  for  dit,  —  har  vel  fortjent  det 
Af  dig.     Men  Livet  selv  er  ikke  Digtning 
Til  daglig  Brug.     En  Mand  forstaaer  at  skatte 
Den  Grund,  som  lægges  fast  af  Gods  og  Guld. 
Foragt  den  ikke,  er  mit  sidste  Raad, 
Jeg  giver,  —  uden  Egennytte,  veed  jeg. 
Bevar  den  Gunst,  du  staaer  i,  hos  den  Stærke; 
Tag  Arv  først  efter  mig  —  og  glem  mig  siden. 

Alberik 

(med  stigende  Uro). 

Hvor  kan  jeg  det?  End  ikke  det  er  levnt  mig 

At  kunne  kræve  efter  dig  min  Ret, 
Om  du  — 

(Standser.) 

Landulf 

(med  et  forskende  Blik). 

Forstaaer  jeg  ret?  Du  skulde  finde 
Det  mindre  værdigt  — 

Alberik 

(med  Heftighed). 

Mindre  værdigt  — ?! 

Landulf. 

Nu,  — 
Mit  Raad  er  kun:  se  ikke  smaaligt  paa  det. 
Hvad  jeg  har  gjort,  er  gjort;  ifald  et  Dødshug 
Nys  havde  ramt  mig  for  Fulginios  Mure, 
Havde  du,  maa  jeg  tænke,  taget  Arven 
Med  rolig  Hu;  om  Hugget  falder  her. 
Hvad  ændrer  det  vel  Sagen? 

Alberik 

(udbrydende). 

Saare  meget! 
Landulf 

(efter  en  Pause,  skarpt  iagttagende  ham). 

Ja  saa  — !  En  Ynk,  i  Sandhed,  naar  dit  Storsind, 

Som  glæder  mig,  endmere  gjør  mig  Sorg. 

Dig  har  jeg  forurettet,  jeg  har  haabet 

At  bøde  paa  det  ved  min  sidste  Vilje, 

At  bygge  dig  en  Bro  —  maaske  —  til  Tinder, 

Du  drømmer  om, 

(Uvilkaarlig  Bevægelse  hos  Alberik.) 

Og  endnu  gjennem  Tider 
Bevare  Landulfs  Æt  for  Camerino. 
Jeg  kunde  ende  selv  et  Liv,  som  ikke 
For  mig  bær  mere  Frugt  — 

(Med  et  Greb  til  sit  Bælte.) 

jeg  eier  ikke 
En  Dolk  engang,  —  og  du  er  knap  til  Sinds 
At  laane  mig  den  — 

Alberik 

(farer  tilbage). 

Nei! 

Landulf. 

Saa  staaer  jeg  raadløs 
I  Øieblikket.     Til  at  tale  sammen 
Tilmaales  Tiden  os  kun  her  i  Draaber  — 
Lad  mig  da  tale  kort:  du  ønsker  ikke 
Min  Død  —  paa  dette  Sted  ialtfald  ikke? 

(Alberik  ryster  paa  Hovedet  ) 

Maaske  endnu  den  Bølge  kunde  komme, 

Som  hjelper  over  Skjæret.     Du  er  selv, 

Veed  jeg,  i  Gunst  her;  jeg  har  endnu  Stormænd 

Og  Høvdinger,  for  hvem  mit  Ord  er  Lov; 

Find  dem,  om  end  er  Tid,  og  virk  med  dem  — 

Bedst  du,  for  Alt,  hvad  skee  kan,  veed  en  Ting: 

De  har  til  Kjende  paa  mit  Bud  et  Løsen, 

Et  hemmeligt,  som  kun  i  Nødsfald  siges, 

Og  ubetinget  lydes  af  dem  Alle. 

Giv  mig  din  Haand  paa  kun  at  bruge  det 

Med  sønlig  Agt,  mig  ingen  Tid  til  Skade  — 

(Strækker  Haanden  ud;  Alberik  lægger  sin  noget  tovende  deri.) 

Det  er  en  Ed,  du  hermed  sværger. 

Alberik. 

Ja. 

Landulf 

(seer  sig  om,  bøier  sig  frem  og  hvisker). 

Du  kjender  Camerinos  Skytspatron  — 

Ernst  V.  d.  Recke :  Spoletos  Blomst.  \Q 


146 


TRETTENDE  SCENE. 

De  Forrige.     Gotfrid  (i  Døren  i  Baggrunden.    Landulf  slipper,  idet  Døren 
aabnes,  Alberiks  Haand  og  vender  sig). 

Gotfrid 

(gaaer  frem,  henvendt  til  Alberik). 

Jeg  bringer  Hertugindens  Bud,  at  Fangen, 
Mens  Alle  nu  er  samlede  paa  Torvet, 
Skal  føres  hurtigt,  uformærkt,  med  mig 

(Visende  mod  venstre.) 

Ad  Stien  bagom  Haverne  til  Slottet. 

Landulf. 
Jeg  havde  Et  og  Andet  end  at  sige  — 

Gotfrid 

(som  for). 

Jeg  har  at  føie  til:  Herr  Alberik 
Har  Adgang,  naar  han  vil,  til  Fangen. 


Landulf. 

(Til  Alberik.) 

Vi  tales  ved  —  du  lover  — .? 


Vel. 


Alberik. 

Ja. 

Landulf. 

Paa  Gjensyn. 

(Gaaer,  fulgt  af  Gotfrid,  med  Vagten  ud  i  Baggrunden.) 

Alberik 

(staaer  et  Øieblik,  stirrende  efter  ham,  og  tager  sig  saa  til  Hovedet). 

Min  Fader  — !  Indtil  denne  Stund  for  mig 
Kun  et  Begreb  —  nu  er  det  Kjød  og  Blod! 
Blodet  er  aldrig  — 

(Seer  sig  om,  peger  paa  et  Sted  paa  Gulvet.) 

Stod  hun  der  og  sagde: 
„Kunde  han  ikke  falde  som  en  Mand, 
Gid  han  som  magtløs  da  var  sluppen  fra  mi^ 

(Bliver  staaende  med   Haanden  for  Panden.) 


Teppet  fa  Ide  r. 


10* 


FEMTE  AKT. 


Salen  fra  første  Akt.  Rummet  er  festligt  smykket  med 
Grønt  og  Blomster.  Foran  de  faste  Bænke  tilvenstre  og  i 
Baggrunden  til  begge  Sider  ere  Borde  anbragte,  paa  disses 
anden  Side  flyttelige  Bænke,  ved  Bordenderne  Stole.  I  For- 
grunden til  høire  et  mindre  Bord  med  Stole.  Det  er  sent 
paa  Dagen. 

FØRSTE  SCENE. 

Gisela.   Tjenere  og  Terner  (beskjæftigede  ved  Bordene,  hvor  Fade  med 
Rester  af  en  stor  Anretning   borttages   og   erstattes   med    Kander    og    Bægre; 
Opsatser  med  Frugter  og  Blomster;    Lamper  og  Lys,   som   først  senere  tæn- 
des, sættes  frem).     Gotfrid  (lidt  efter). 

Gisela 

(i   Doren  til  høire). 

Naa,  her  er  tomt  nu! 

Første  Tjener. 

Ja,  vi  rømmer  op 
I  Hast;  det  hele  Selskab  er  i  Haven 
Og  samler  Kræfter  der  til  næste  Omgang. 

Gisela. 
Saa  holder  vi  dog  Fest  her  anden  Gangl 
Den  sidste  endte  brat. 

Første  Tjener. 

Aa  ja!  saa  brat, 
Som  aldrig  mer  her  skulde  bleven  Glæde! 
Nu  kom  den  dog! 

Anden. 
Ja,  tænk! 

Gisela. 

Nok  værdt  at  tænke, 
Du  kloge  Ho'de! 

(Gaaer  hen  til  Vinduet  til  høire.) 

Og  saa  blev  den  tilmed 
Efter  al  Sorg  og  Angst  og  Nød,  vi  gik  i, 
En  god  Del  større,  end  den  sidste  var. 

Anden  Tjener. 
Den  Dag,  —  ja,  den  vil  aldrig  Nogen  glemme, 
Som  husker  den! 

Første. 
Nei,  det  er  vist  og  sandt. 
Og  af  de  To,  som  voldte  al  den  Jammer, 
Sidder  nu  Landulf  vel  forvart  hernede,  — 

(Viser  mod  Gulvet.) 

GOTFRID 

(er  kommen  til  fra  Baggrunden). 

Det  kan  du  døe  paa! 

Første. 
Og  Grev  Berengar 
Er  levet  op  paany! 

Gisela 

(seende  ud  ad  \'induet). 

Ja,  Gud  skee  Tak! 

Første. 
Bare  man  seer  ham  sund  og  frisk  igjen, 
Saa  veed  man,  Alt  igjen  er  ved  det  Gamle! 


150 
Anden 

(folder  Hænderne). 

Og  man  kan  sove  roligt  nu  som  før! 

Første. 
Det  kan  jo  Somme  baade  Nat  og  Dag. 

GOTFRID 

(gaaer  hen  til  Vinduet). 

Vist  gjør  det  godt  at  see  ham.     I  kan  troe, 
Det  gjorde  det  blandt  Andet  ved  Fulginio. 
Gisela 

(vender  sig). 

Naa,  er  du  der  min  Dreng! 

GOTFRID. 

Det  er  jeg,  Moster. 
Jeg  maa  da  ogsaa  see  dem  ovenfra  — 
For  een  Gangs  Skyld. 

(Peger  ud.) 

Der  staaer  han,  midt  i  Klyngen, 
De  trænges  om  ham. 

Første 

(ligeledes  ved  Vinduet). 

Han  var  lige  kommen 
Idag  fra  Reisen  og  kom  strax  herop; 
Saae  du  det  ikke?  Hertuginden  fløi  ham 
I  Favnen! 

GOTFRID. 

Jo,  hun  baade  græd  og  lo 
Og  kyssede  ham  her  for  Alles  Øine. 

(Til  Gisela.) 

Jeg  synes  ellers.  Taflet  endte  hurtigt  — ? 

Gisela. 
Det  var  kun  første  Del.    Og  de  fik  Nok 
Af  alt  det  Bedste,  Landet  her  kan  byde. 

Første  Tjener. 
Ja,  Mad  var  uspart  her,  og  der  blev  ikke 
Saa  lidt  tilovers. 

Anden 

(gnider  Hænderne). 

Til  os  selv,   —  som  vel  er. 

GOTFRID 

(seer  sig  om). 

Her  er  dækt  op  igjen?, 

Gisela. 

Til  Drikkelaget. 
Det  skal  de  Mandfolk  jo  ha'e  for  dem  selv. 

GOTFRID. 

Saa  kommer  Hertuginden  ikke  mer? 

Gisela. 
En  lille  Stund,  jo,  —  hun  med  nogle  Fruer, 
Men  gaaer  vel  snart,  at  de  kan  snakke  frit 
Og  sige  alle  Slags,  som  Mandfolk  siger  — 

GOTFRID. 

Ganske  uskyldigt. 

Gisela. 
Ja,  —  naar  de  er  fulde. 
I  Svinepelse!    Jo,  vi  veed  det  nok! 

GOTFRID. 

Ih  fy!  Veed  I  om  Ting,  I  ikke  skulde? 

(Gaaer  tilbage  og  seer  sig  om.) 

Sikken  en  Pragt  af  Sølv  her!  Alting  skinner! 
Gisela 

(følgende  efter  ham). 

Det  skulde  det  jo  helst.    Men  husk  nu  paa, 
Idag  skal  Huset  tee  sig  i  sin  Glans 


152 

Og  Alt  i  bedste  Orden.    Sørg  nu  for, 
At  Intet  fattes  i,  hvad  du  skal  paasee; 
Du  er  dog  ny  her  og  har  mange  Pligter. 

GOTFRID. 

Ja,  Moster,  du  kan  være  tryg. 
Gisela 

(dæmpet). 

For  Alting, 
Lad  ikke  Kruset  friste  dig  idag; 
For  Vinen  spares  ikke  her  for  Nogen; 
Paa  vore  Lige  bliver  ogsaa  tænkt. 

GOTFRID. 

Naa,  —  naar  drak  jeg  for  Meget? 

Gisela. 

Aldrig  før, 
Det  jeg  veed  af;  men  Glæden  kan  jo  friste 
Idag,  og  just  idag  var  det  uheldigt. 
Husk,  du  staaer  inde  her  for  Landulfs  Hoved. 

GOTFRID. 

En  Mand,  som  sidder  gjemt  bag  Laas  og  Slaa, 
Kan  jeg  vel  vogte  —  Nøglen 

(Viser  hende  den  og  gjemmer  den  atter.) 

bær  jeg  hos  mig. 
Alle  de  andre  Mænd,  vi  tog  tilfange. 
De  sidder  vel  forvarede  paa  Borgen; 

(Peger  ud  mod  Baggrunden.) 

Der  er  de  under  Grimvalds  egen  Opsigt 

Og  angaaer  ikke  mig.    Han  har  en  Jernhaand 

Og  passer  nok,  at  Ingen  bryder  ud. 

Gisela. 
Men  — 

GOTFRID. 

Ja,  nu  gaaer  jeg  ned;  vær  du  kun  rolig! 

(Ud  i  Baggrunden.    Det  ovrige  Personale  er  gaaet  tilbage  til  Bordene  og  har 
syslet  med  det  Sidste.) 

Første  Tjener. 
Saa  er  vi  færdige. 

Anden. 
Saa  kan  vi  gaae. 

(Alle  forlade  Scenen,  gaaende  ud  til  begge  Sider  i  Baggrunden.    Gisela  gaaer 

et  Øieblik  omkring   og   besigtiger   Opdækningen ;    derefter   gaaer   hun    ud   ad 

Døren  til  høire.     Scenen  staaer  et  Øieblik  tom.) 

ANDEN  SCENE. 

Grimvald  (kommer  med  langsomme  Skridt,  tilsyneladende  i  Tanker,  frem 
fra  høire  i  Baggrunden,  kaster  et  hurtigt,  speidende  Blik  ind  og  seer  sig  om 
til  alle  Sider.  Derefter  vinker  han  hurtigt  ud  til  Siden  og  gaaer  saa  frem  i 
Salen,  stadigt  speidende).  Agilmund  fdagligdags  klædt,  viser  sig  derefter 
i  Baggrunden  til  venstre,  seer  sig  ligeledes  om  og  nærmer  sig  derefter  hur- 
tigt Grimvald,  der  gaaer  hen  til  Vinduet  til  høire,  stiller  sig  ved  en  Side  og 
kaster  et  Blik  ned). 

Grimvald 

(dæmpet  og  hurtigt  som  i  hele  den  følgende  Samtale). 

Alt  vel.     Fik  Nogen  seet  dig  her? 
Agilmund 

(ligeledes). 

En  Tjener. 
Grimvald. 
Naa,  han  vil  aldrig  kjende  dig  igjen 
Med  Hjelm  paa  Hovedet  og  hærklædt. 

(Viser  forsigtigt  ud.) 

Se! 
Heroppe  overseer  man  sikkert  Skaren; 
Uvæbnede  er  Alle,  som  jeg  vented; 
—  Hold  dig  til  Siden,  saa  du  ikke  sees  — 

(Agilmund  gjor  det.  ) 

Der  har  du  vore  Folk.    Mærk  Hertuginden! 
Du  kjender  hende  paa  den  gyldne  Kjede 
Med  Korset,  —  seer  du? 

Agilmund. 
Ja. 

Grimvald. 

Husk  vel  paa  den. 
Og  saa  Grev  Berengar,  —  til  høire  der. 
De  To  —  kun  de  To  er  det  om  at  gjøre: 
Du  veed,  at  de  er  Landulfs  værste  Fjender. 
Levende  maa  de  ikke  gaae  herfra. 

Agilmund 

(uvis). 

Ja,  der  er  flere  Herrer  — 

Grimvald. 

Der,  til  høire. 
Nu  vender  han  sig  — 

Agilmund. 

Jeg  er  ikke  vis  paa  — 

Grimvald. 
Forsigtig!    Man  har  seet  mig! 

(Hilser  ut\ungent  ned.) 

Vi  har  Hast. 
Nu,  du  skal  faae  et  andet  Kjendetegn. 
Se  der  hans  Viv,  Fru  Hiltrud,  klædt  omtrentlig 
Som  Hertuginden,  men  har  ingen  Kjede. 

Agilmund. 
Javel. 

Grimvald. 
Du  har  seet  Nok;  træd  nu  tilbage. 

(Begge  gaae  nogle  Skridt  fra  Vinduet.) 

Jeg  Sørger  for,  at  hun  vil  klynge  sig 

Som  skræmt  til  ham  og  raabe:  „Berengar!" 

Saa  kan  du  ikke  feile. 

Agilmund. 
Godt. 

Grimvald. 

I  husker, 
Lydløst  og  hurtigt  maa  I  trænge  ind; 
Træffer  I  et  Par  Vogtere  dernede, 
Gjør  I  —  stilfærdigt  —  dem  uskadelige; 
Blod  —  ikke  mer  end  hoist  nødvendigt. 

Agilmund. 

Ja. 

Grimvald. 
Du  fordrer  altsaa  Landulf  ført  herop; 
Men  et  Par  Stød  maa  føres,  før  han  kommer: 
Ham  fik  jeg  ikke  gjort  bekjendt  med  Planen  - 

Agilmund. 
Bedst  ogsaa,  at  han  ikke  veed  den. 

Grimvald. 

Altsaa: 
Jeg  kaster  mig  imellem,  vækker  Strid. 
Hvor  saa  i  Tumlen  Et  og  Andet  hændes. 

Agilmund. 
Javel.    Alt  det  skal  gaae  som  paa  en  Snor, 
Blot  vi  har  dem,  det  gjælder,  sikkert  mærket. 

Grimvald. 
Mig  skal  I  fremfor  Alle  tage  haardt  paa: 
Jeg  gaaer  imod  jer,  —  I  maa  gribe  mig, 
—  Uden  at  ænse,  hvad  jeg  gjør  og  raaber,  — 
Slaae  mig  til  Jorden,  holde  mig  med  Magt, 
Hvor  galt  jeg  teer  mig.  Kvinderne  skal  skaanes. 
Undtagen  En,  —  Fru  Hiltrud  fremfor  Alt: 
Krum  ikke  blot  et  Haar  paa  hendes  Hoved. 
Nu  veed  du  Stedet,  —  Veien;  —  Alt  som  aftalt, 
Naar  Mørket  falder.    Tegnet  til  at  komme 
Faaes  altsaa  ved  en  Kjerte,  —  den,  — 

(Tager  fra  et  af  Bordene  en  trearmet  Lysestage  og  løfter  den.) 

jeg  svinger 
Fra  Balustraden. 

(Peger  mod   Baggrunden.) 

Saa  paa  Gjensyn! 
Agilmund 

(trvkker  Haanden,  som  Grimvald  rækker  ham). 

Vel. 
Grimvald. 
Gaae  roligt  blot;  saa  aner  Ingen  Noget. 

(Agilmund  fjerner  sig    hurtigt   fra   ham  og  gaaer   derefter   sindigt    ud    i    Bag- 
grunden til  venstre.    Grimvald  har  strax  vendt  sig  fra  ham,  gaaer  til  Vinduet 
og  seer  ud.     Ved  sig  selv.) 

Kunde  jeg  fange  hendes  Blik  —  det  gjælder 
At  faae  det  sagt  —  nu  nikker  Sigmund  atter 
Herop  — 

(Nikker  ned.) 

Gudsdød!  hun  saae  det,  —  staaer  min 

Skytsaand 
Mig  bi  — 

(Griber  sig  om  Skjægget  paa  den  aftalte  Maade.) 

hun  seer,  —  hun  stirrer  paa  mig  — 

herligt! 

Gaaer  nu  bag  Hækken  —  hun  forsvinder!   Seir! 
Den  Dristige  staaer  Lykken  bi!    Hun  kommer! 

(Staaer  et  Øieblik  ubevægelig,  gaaer  derefter  afventende  tilbage.) 


TREDIE  SCENE. 

Grimvald,  Hiltrud  (fra  Baggrunden.     Det  begynder  at  skumre). 

HiLTRUD 

(kommer  frem  fra  høire,  seer  sig  speidende    om    til    alle   Sider   og  iler  saa  i 
aandeløs  Spænding  frem  mod  Grimvald). 

Jeg  sneg  mig  bort,  —  jeg  haaber,  Ingen  saae  det; 
Her  gaaer  jeg,  som  jeg  gik  paa  Rageknive; 
Jeg  holder  ikke  dette  ud  et  Døgn! 

Grimvald. 
Jeg  ikke  heller,  nu,  da  han  er  her. 

Hiltrud. 
Du  gav  mig  Tegnet? 

Grimvald. 

Blot  i  Hast  to  Ord; 
Mærk  dig  dem  vel;  som  sagt,  det  gjælder  Livet. 
Det  kunde  hændes,  her  blev  Uro,  Stimmel 
Med  dragne  Klinger;  i  det  Nu,  du  seer  det, 
Saa  maa  du  fare  op  og  klamre  dig 
I  Angst  —  det  kan  du  sagtens  uforstilt  — 
Til  Berengar  og  raabe  høit  hans  Navn. 

Hiltrud 

(viger  et  Skridt  tilbage;. 

Hvad? 

Grimvald. 
Som  jeg  siger:  klyng  dig  skræmt  til  ham, 
Og  raab  hans  Navn. 

HiLTRUD 

(rynker  Panden). 

Det  ligner  mig  kun  lidt. 

Grimvald. 
Aa,  hvad  har  det  at  sige? 

HiLTRUD. 

Der  er  Ting, 
Jeg  væmmes  ved. 

Grimvald. 

Ifald  du  ikke  gjør  det, 
Er  vi  fortabte.    Loddet  kastes  nu, 
Og  een  Gang  kun,  —  om  Seier  eller  Død. 

HiLTRUD 

(seer  skarpt  paa  ham). 

Udpege  ham  —  skal  jeg? 

Grimvald. 

Du  kan  og  maa 
Saa  er  det  aftalt;  derved  maa  det  blive. 
Jeg  havde  heller  holdt  dig  udenfor  — 

HiLTRUD. 

Det  loved  du! 

Grimvald. 
Det  er  mig  plat  umuligt. 

HiLTRUD. 

Saa  vil  jeg  vide  Alting.    Landulfs  Mænd  — ? 

Grimvald. 
Ja.    Og  de  kjender  ikke  Berengar. 
Betegne  ham  kan  du  kun,  —  jeg  kan  ikke. 

HiLTRUD. 

Og  Alda? 

Grimvald. 
Vær  kun  rolig:  hun  forvexles 
Ikke  med  dig,  hun  kjendes  let. 

HiLTRUD. 

Hvorpaa? 

(Grimvald  gjør  en  utaalmodig  Bevægelse.) 

Siig  Alt! 

Grimvald 

(uvillig). 

Paa  Kjeden,  som  hun  bær  om  Halsen. 
Men  — 

(Lytter.) 

vi  maa  skilles.     Det  er  Hertugkronen 
Og  med  Spoletos  Krone  Liv  og  Død 
For  dig  og  mig,  du  holder  i  din  Haand, 
Nu  faaer  du  vælge  mellem  dem. 

HiLTRUD 

(stirrende  frem  for  sig). 

Det  faaer  jeg. 

(Lyd  af  Stemmer,  der  nærme  sig.) 

Grimvald. 
De  kommer!  Du  maa  see  at  slippe  bort! 

HiLTRUD 

(farer  sammen,  seer  sig  om). 

Hvad  gjør  jeg?    Her  er  ikke  Andet  for  — 

(Iler  mod  Doren  til  venstre,  lytter  et  Øieblik,  aabner  den,  speider  og  smutter 
saa  ind.  Grimvald  gaaer  tilsyneladende  rolig  op  i  Baggrunden,  hvor  han 
bliver  staaende.   Det  er  nu  morkt;  Tjenere  komme  og  tænde  Lamper  og  Lys.) 


160 


FJERDE  SCENE. 

Grimvald.  Alda  (fra  hoire  i  Baggrunden,  i  Samtale  med)  Berengar; 
HofFølge,  Adelsherrer,  hvoriblandt  Liutbrand  og  Sigmund;  enkelte 
Damer;  nogle  Tjenere  (lyse  op  med  Fakler  under  Gangen),  andet  Tjener- 
skab (opvartende  under  det  følgende  Optrin,  holder  sig  i  Baggrunden). 
Hiltrud  (noget  senere,   slutter  sig  fra  Baggrunden  ubemærket  til  Selskabet). 

Alda 

(standser  ved  at  see  Grimvald,  smilende). 

Naa,  her  er  du! 

Grimvald. 
Jeg  gik  herop  at  see  blot 
Paa  Drikkekruse;  jeg  har  Noget  for, 
—  Om  (du  tilla(ier,  —  som  vil  kjendes  siden. 


En  Overraskelse? 


Alda. 

Grimvald. 
Kan  hænde. 

Alda. 

Vel. 

(Vender  sig  mod  Gjæsterne.) 

Saa  beder  jeg  jer  tage  Plads  som  før. 

(Gaaer  selv,  medens  Gjæsterne  rangere  sig  rundt  om   i  Salen,  frem  til  Bordet 

forrest  til  høire,  hvorhen  Berengar,  Grimvald  og  Damerne  følge  hende.    Hun 

seer  sig  søgende  om  og  vinker.) 

Fru  Hiltrud! 

(Hiltrud   kommer   frem  og  tager  efter  hendes  Anviisning  Plads  ved  Berengars 

høire  Side,  Alda  selv  ved  hans  venstre,  Grimvald  atter  til  venstre  for  hende. 

Hun  seer  sig  endnu  en  Gang  om,  inden  hun  sætter  sig.) 

Men  hvor  bliver  Alberik? 
Jeg  seer  ham  stadig  ikke. 

Berengar 

(trækker  paa  Skuldrene). 

Jeg  forstaaer  det: 
Opreven  er  han,  selv  i  denne  Glæde, 

Som  han  paa  sin  Viis  føler  fuldt  som  Faa, 
Og  som  for  ham  dog  bliver  sælsomt  blandet. 

Alda. 
Troer  du,  han  føler  stærkt  for  Landulf? 

Berengar. 

Nei; 
Men  Blodet  i  os  er  en  egen  Ting, 
Som  tidt  kan  være  længe  stum  og  dog, 
Uventet  for  En  selv,  med  Et  faae  Mæle; 

(Alda    sætter  sig,   de   Nærmeststaaende   følge   Exemplet,   det  ovrige  Selskab 
indtager  Pladserne  ved  de  andre  Borde.    Tjenere  skjænke.) 

Det  undgaaes  ikke,  at  hans  Adelsblod, 
Hvor  lidet  sønligt  end  hans  Hjerte  slaaer. 
Føler  hans  Stilling  her  som  ham  uværdig. 

Alda 

(med  et  bekymret  Udtryk). 

Hvad  er  at  gjøre? 

(Berengar  ryster  mismodig  paa  Hovedet.     Hun  vedbliver  med  Varme.) 

Men  for  det  og  Alt, 
Som  kræver,  vi  skal  raade  Bod  derpaa, 

(Griber  begge  Berengars  Hænder.) 

Trofaste  Ven,  er  det  mit  sikkre  Haab, 
At  du,  som  gjenopstanden  fra  de  Døde, 
Har  Raad  — 

(Berengar  gjør  en  afværgende  Bevægelse.) 

i  Tiden,  selv  om  ikke  strax! 

(Tager  et  Bæger,  vender  sig  fra  ham  mod  Selskabet  og  hæver  Stemmen.) 

Jeg  trænger,  før  vi  skilles,  til,  I  Herrer, 

At  sige  —  vel  at  sige  om  igjen  — 

En  Tak,  saa  varmt  jeg  kan  det,  fra  mit  Hjerte. 

Mit  Hjem  er  atter  smykt  til  Glæde  —  atter. 

Den  sidste  Gang,  jeg  —  næsten  kan  jeg  sige. 

Jeg  fristed  Himlen  da  —  jeg  her  holdt  Fest 

Ernst  V.  d.  Recke  :  Spoletos  Blomst.  1 1 

Som  Eneherskerinde,  skilt  fra  den, 
Hvis  stærke  Hænder  hidtil  havde  baaret 
Min  svage  Ungdom  over  alle  Bølger, 
Baaret  mig  blidt  som  høit  og  trygt  og  fast,  — 
Da  bragtes  mig  paa  engang  tvende  Bud, 
Et  om  hans  Død  og  et  om  Fredens  Brud, 
To  Slag,  hvorunder  næsten  jeg  sank  sammen. 
Og  staaer  jeg  endnu  fri  og  sikker  her, 
Det  vidner  jeg: 

(Vendt  mod  Berengar.) 

det  skyldes  stadig  dig. 
Min  Barndoms  faste  Borg,  mit  Skjold  og  Værge, 
Din  Raadsnarhed  og  Kraft,  dit  Mandemod, 
Da  du  af  Dødens  Gab  i  Nødens  Stund 
Uventet  dukked  op  og  greb  om  Styret,  — 
Ikke  at  glemme,  hvad  din  Omsigt  forhen 
Alt  havde  skjænkt  mig  som  et  Værn  i  Grimvald, 

(Vendt  mod  denne.) 

Der  visselig  næst  dig  bør  loves  her. 
Grimvald 

(reiser  sig  smilende  og  indskyder  hurtigt). 

Tillad  —  jeg  finder  Øieblikket  gunstigt  — 
Alda 

(svarer  med  et  Nik ;  Grimvald  gaaer  rolig  med  sagte  Trin  hen  og  tager  fra 
Bordet  den  trearmede  Lysestage,  gaaer  derfra  ud  midt  paa  Galeriet,  hvor 
han  løfter  Stagen  høit  over  Balustraden  og  svinger  den.  Han  bliver  staaende 
et  Øieblik  og  seer  ud;  stumt  Spil  af  Hiltrud,  som  følger  ham  med  Øinene 
og  i  det  Følgende  viser  et  stadigt  stigende,  undertrykt  Sindsoprør.  Alda  har 
arter  vendt  sig  mod  Selskabet  og  fortsætter  efter  en  kort  Pause). 

Al  Ære  være  Rigets  Sværd  i  Striden! 
Men  den,  som,  lige  stor  i  Strid  og  Fred, 
Et  Liv  igjennem  stadig  mer  og  mer 
Har  høinet  sig  som  ypperst  over  Alle,  — 
Det  første  fulde  Bæger  skyldes  ham, 

Naar  første  Gang  han  atter  her  har  Sæde,  — 

(Lofter  Bægret.) 

Han  leve!  Leve  Berengar! 
Alle 

{uden  Hiltrud,  som  kun  reiser  sig  sammen  med  de  Andre). 

Han  leve! 
Berengar  leve!  Leve  Berengar! 

Berengar 

(vendt  først  mod  Alda,  derefter  mod  Selskabet). 

Tak!  —  Tak!  I  veed,  jeg  havde  gjort  det  Løfte 
At  gaae  til  Herrens  Grav;  men  Han  har  villet, 
Jeg  skulde  tjene  ham  paa  anden  Viis 
Ved  Troskab  mod  mit  Land  og  min  Fyrstinde. 
Jeg  har  kun  gjort  min  Pligt,  og  jeg  er  lønnet 
Fuldt,  om  I  finder,  jeg  har  gjort  den  vel. 

Sigmund. 

Du  har  gjort  det  og  Mer  endda. 

Alle 

(som  for). 

Ja!  Ja! 

(Berengar  vinker  afværgende;  Alle  sætte  sig.) 

Grimvald 

(er  gaaet  tilbage  fra  Galeriet  og  har,  endnu  med  Lysestagen  i  Haanden,  del- 
taget i  Leveraabene.  Han  gaaer  hen,  sætter  den  paa  dens  Plads,  giver  et 
Vink  til  en  Tjener,  som  er  kommen  frem  i  Baggrunden,  og  gaaer,  ledsaget 
af  denne,  som  bærer  et  kunstfuldt  beslaaet  Skrin,  frem  midt  i  Salen.  Med 
en  Boining). 

Tillad  et  Øieblik,  min  Hertuginde  — 

Alda. 
Ei!   Er  det  Overraskelsen? 

Grimvald. 

En  ringe. 
Krig  har  vi  ikke  ført  i  Fjendens  Land; 

11* 

Og  Overflod  af  Bytte  tog  vi  ikke, 
Da  Landulfs  Smule  Tros  faldt  i  vor  Haand. 
Et  Klenod  var  der  kun,  han  førte  med  sig, 
En  Vinpokal,  en  kunstfuld  fra  Byzants;  — 

(Fremtager   af  Skrinet  en  pragtfuldt  emailleret,  forgyldt  Pokal  og  løfter  den; 
beundrende  Udbrud  rundt  om.) 

Han  havde  hjemme  lovet  sine  Mænd: 
Den  Første,  som  besteg  Spoletos  Mur, 
Han  skulde  drikkes  til  af  dette  Bæger 
Og  siden  have  det  som  Hædersminde. 

Berengar 

(har  studsende  paa  Afstand  seet  til). 

Ved  Himlen!  Troer  jeg  ikke,  jeg  skal  kjende  — 
Grimvald 

(vendt  mod  ham). 

Vel  maa  jeg  troe  det:  efter  hvad  jeg  veed, 
Er  det  et  Rov,  den  gamle  Stimand  tog 
I  sin  Tid  fra  Hispello  —  vel  fra  dig. 

Berengar. 
Mit  Arvestykke!  Det  er  rigtigt  nok! 

Grimvald 

(vendt  mod  Alda). 

I  Hertugindens  Ærind  tog  jeg  det  — 

(Rækker  hende  det  med  en  Bøining.) 

Og  beder  hende  —  om  hun  tykkes  saa  — 
At  bringe  det  igjen  paa  rette  Plads 
Hos  den,  vi  ære  høist,  som  mest  har  voldt, 
At  Landulfs  Agt  med  det  slog  feil. 

(Hiltrud    farer   halvt    op   fra    Stolen    med    et   uartikuleret  Udbrud,  som  under 
den  almindelige  Optagethed  forbliver  upaaagtet.) 

Alda 

(modtager  Bægret). 

Vel  talet! 

Udbrud 

(rundt  om). 

Ja!  Ja! 

LlUTBRAND. 

I  Sandhed!  Høvisk  gjort  og  sagt! 
Sigmund 

(dæmpet,  smiler). 

Selv  Grimvald  bliver  Hofmand! 

LlUTBRAND 
(ligeledes). 

Efterhaanden! 
Alda 

(Rækker  det  til  Berengar). 

Tag  det  af  mig  da,  som  han  vil  det! 
Berengar 

(tager  det). 

Tak, 
Min  Hertuginde!  Gjæve  Grimvald!  Tak! 
Det  Bæger  gjaldt  for  Slægtens  Helligdom! 
Skjønnere  Gave  blev  mig  aldrig  skjænket! 

Alda. 
En  Tak  fortjener  end  at  bringes  her. 

(Til  en  Tjener.) 

Hent  Gotfrid! 

(Tjeneren  hurtigt  ud.) 

Berengar 

(som  sidder  med  Pokalen  i  Haanden,  stadigt  betragtende  den). 

Hvem? 

Alda. 
Sloisfogden  her,  den  unge, 
Du  veed  — 

Berengar. 
Aa,  han!  Ja,  det  er  vel  fortjent. 

(Sætter  Pokalen  foran  Hiltrud.) 

Et  ædelt  Kar  for  ædel  Vin,  i  Sandhed! 

(Hiltrud  tier;  han  seer  et  Øieblik  paa  hende  og  siger  blidt.) 

Glem  nu  den  Sag,  —  jeg  læser  dine  Tanker. 
Mennesket  spaaer;  men  Gud  er  den,  som  raader. 

Alda. 
Hvad  er  det? 

Berengar. 
Blot  den  Vinstok,  som  du  veed. 

Alda. 
Dit  Livstræ? 

Berengar. 
Kaldet  saa  —  i  Skjemt,  —  som  Hiltrud 
Lod  fælde,  da  min  Død  forhastet  meldtes. 

Alda. 
Din  Fostermoder  planted  den  for  dig? 

Berengar. 
Hun  bød  os  tage  Varsel  af  dens  Trivsel, 
Som  Gud  gav  Væxt;  men  den,  som  skaded  Træet, 
Bød  hun,  det  skulde  blive  selv  til  Men; 

(Hiltrud  seer  som  slaaet  et  Øieblik  op.) 

Skulde  jeg  frygte  Noget,  var  det  dette  — 
Som  sagt:  Gud  raader. 

Alda. 

Lad  os  haabe.    Hiltrud! 
Idag  tør  Intet  mørkne  jere  Tanker! 

(Reiser  sig  og  tager  Halskjeden  af.) 

Tag  denne  Kjede  her,  den  skjænkes  dig  — 
Hiltrud 

(studsende,  reiser  sig  halvt). 

Mig?  —  Skjænkes  —  mig? 

Alda 

(hænger  Kjeden  om  hendes  Hals). 

Det  er  det  bedste  Smykke, 
Jeg  eier,  og  det  skjænkes  dig  af  Hjertet. 
I  Korset  er  en  dyr  Reliqvie  gjemt, 
Som  jeg  maa  troe,  beskytter  imod  Ondt 
Og  vel  har  værget  mig. 

HiLTRUD 

(helt  opreist,   stirrer  paa  hende). 

Hvad  er  dit  Værn  da, 
Naar  y^g"  skal  bære  Kjeden? 

Alda. 

Gud. 


HiLTRUD 

(efter  et  Øiebliks  Taushed). 

(Særter  sig  atter.) 


Saa  —  Tak! 


Berengar 

(reiser  sig,  stærkt  bevæget). 

Min  Hertuginde!  tag  min  Tak  med  hendes! 
Jeg  overvældes  her  med  Venskab. 

(Vender  sig   mod  Grimvald,    som  ubemærket  af  de  Andre  har  viist  Tegn  paa 
den  frygteligste  Spænding  og  neppe  kan  beherske  sig.) 

Grimvald! 
Fra  mig  bør  end  en  Hyldest  føies  her 
Til  den,  som  bragtes  alt  ved  Hertuginden. 
Tag  ikke  det  for  Selvros,  naar  jeg  siger: 
Jeg  feiled  ikke  i  mit  Valg  af  dig 
Som  Høvding  efter  mig  for  Landets  Helte 
Og  Vogter  af  dets  Vel  i  Farens  Stund. 
Bedre  end  du  har  Ingen  lagt  en  Slagplan 
Og  ført  til  Seir  en  Flok,  i  Mandtal  mindre 
Og  mindre  vaabenøvet  end  vor  Fjendes. 

Og  med  din  Kløgt  gik  Kraften  Haand  i   Haand, 
Da  selv  du  strakte  Landulf  for  din  Fod 
Og  med  et  Slag  afgjorde  Dagens  Lykke. 
Slut  jer  til  mig,  I  Herrer:  hil  vor  Fører! 

Alle 

(uden  Hiltrud,  reise  sig). 

Hil  Grimvald!  Grimvald  leve! 
Grimvald 

(kæmpende  for  at  synes  rolig). 

Tak!  Alt  nok! 

(Med  Anstrengelse  til   Berengar.) 

Skal  Lovord,  Greve,  friste  mig  til  Hovmod, 
Saa  er  det  Ros  af  dig. 

Berengar. 

Min  Ros  er  ment. 

(Trykker  hans   Haand   og  sætter  sig.     Grimvald  bliver  staaende  med  Blikket 
fæstet  paa  Hiltrud,  speidende  efter  en  Leilighed  til  at  nærme  sig  hende.) 

FEMTE  SCENE. 

De  Forrige.  Gotfrid  (er  i  Begyndelsen  af  Berengars  Tale  kommen  ind, 
fulgt  af  Tjeneren,  som  giver  ham  Anviisning  til  at  gaae  frem;  Alda  har  seet 
ham  og  givet  ham  et  Vink;    han    har   nærmet  sig  hende  og  staaer  ventende). 

Alda 

(til  Gotfrid,  medens  Gjæsterne  sætte  sig,  —  dæmpet). 

Siig  først  blot:  saae  du  Alberik  iaften? 

Gotfrid. 
Han  kom  i  Følge  med  en  Munk  og  bad  mig 
Lade  dem  ind  til  Landulf. 

Alda 

(overrasket). 

Hvad?  Selvanden? 
Du  lod  dem  ind? 

(Seer  paa  Gotfrid,  som  taus  bekræfter  det  med  en  forlegen  Mine.) 

Helt  rigtigt  var  det  ikke;  — 
Naa  -! 

(Med  en  Haandbevægelse,  slaaer  det  hen.) 
GOTFRID. 

Det  skal  ikke  mere  skee. 

Alda. 

Naar  kom  de? 

GOTFRID. 

Da  det  var  mørkt;  de  gik  igjen  ret  hurtigt. 

(Uro  i  Baggrunden.) 

Alda. 
Men  hvad  er  dette  nu? 

(Vender  sig.  Et  Par  halvkvalte  Raab  høres  udenfor  i  Baggrunden.  Gjæsterne 
ved  de  bageste  Borde  ere  blevne  opmærksomme  og  have  uvilkaarligt  reist 
sig;  ved  de  forreste  Borde  følges  E.xemplet;  Alle  staae  op  og  see  tilbage. 
Gotfrid  har  tvivlraadig  seet  paa  Alda,  uvis  om  han  tør  fjerne  sig;  han  gaaer 
under  de  følgende  Repliker  tovende  op  mod  Baggrunden,  men  naaer  ikke  ud.) 

Grimvald 

(under   den    almindelige  Optagethed,    har  forrest  paa  Scenen   nærmet  sig  Hil- 
trud,  som  trækker  sig  tilbage  fra  ham.     Dæmpet). 

Tag  Kjeden  af! 
Bort  med  den!    Skynd  dig!    Eller  det  er  Døden! 

(Griber  efter  den.) 

HiLTRUD 

(viger  atter  tilbage  og  lægger  Haanden  med  et  krampagtigt  Greb  paa  Korset. 
Med  rolig  Kulde). 

Skee,  hvad  der  vil.    I  mig  er  Fjeren  knækket. 


SJETTE  SCENE. 

De  Forrige.    Agilmund    (staaer  pludselig  med   draget  Sværd  midt  i  Ind- 
gangen under  Buen ;   en  Skare  Bevæbnede,   (alle  som  han  i  Ringbrynjer 
og  med  Sværd,  fylde  pludseligt  Galleriet  i  hele  dets  Bredde). 

Agilmund 

(et  Skridt  foran   Rækken,  lofter  advarende  Haanden,  mens  Alle  staae  maallose, 
og  siger  ind,  skarpt  gjennemtrængende,  men  uden  at  hæve  Stemmen  stærkt). 

Rolig!  Enhver,  som  rører  sig,  er  Dødsens! 

Udbrud 

(hviskende,  rundtom). 

Forræderi!  —  Hvem  er  det?  —  Store  Gud! 
Og  Vaaben  har  vi  ikke! 

(De   Bevæbnede   avancere   imens    paa   et   Vink    af  Agilmund    noget   frem  paa 

begge   Sider   af   ham,    tildels    gjørende    Front   mod    Bordene.     Grimvald  har 

staaet  forstenet  uden  at  kunne  besinde  sig  og  styrter  nu  med  et  dumpt  Ud- 

raab  tilbage  i  Salen.) 

Agilmund 

(ubetænksomt,  idet  Grimvald  er  midt  i  Salen,  peger  paa  ham). 

Grib  ham  der! 

(Tre  Mænd,  som  ere  naaede  frem  foran  Agilmund,  stvrte  sig  øieblikkelig  over 
Grimvald,  som  under  en  voldsom  Brydekamp  kastes  til  Jorden  og  stønnende 
slæbes  mod  Baggrunden,  hvor  han  vedbliver  at  rase.  Agilmund  er  under 
Brydekampen  gaaet  ham  forbi  og  staaer  nogle  Skridt  foran  Dørbuen ;  hans 
Mænd  ere  paa  Siderne  yderligere  gaaede  frem  langs  med  Bordene,  ladende 
Midten,  hvor  han  staaer,  fri.  Baggrunden  besættes  stadig  af  Nytilkommende, 
som  indtage  de  Fremrykkendes  Pladser.) 

Berengar 

(gaaer  nogle  Skridt  frem). 

Hvem  er  I? 

Agilmund. 
Stille!  Vi  er  Landulfs  Mænd. 
Slottet  er  i  vor  Magt,  hver  Dør  besat. 
Enhver,  som  prøver  Modstand,  er  fortabt. 
Overgiv  jer! 

HiLTRUD 

(staaende   midt  paa  Scenen,   skilt  fra  de  Øvrige,  vender  Hovedet  mod  Alda, 
—  bittert). 

Mon  nu  dit  Kors  beskytter? 
Det  gad  jeg  seet! 

(Gaaer  langsomt  nogle  Skridt  mod  Baggrunden.) 

Berengar 

(styrter  til  og  griber  hendes  Arm). 

Hvad  gjør  du?  Hiltrud!  Hustru! 

HiLTRUD 

(dæmpet,  skarpt). 

Slip!  Jeg  er  ikke  din:  jeg  blev  en  Andens! 

(Berengar  tumler  tilbage.  Hiltrud  fortsætter  med  langsomme  Skridt  sin  Gang 
hen  imod  Agilmund,  som  med  Følelsen  af  at  have  forivret  sig  lader  Øiet 
søgende  løbe  over  de  Tilstedeværende  og  et  Øieblik  synes  raadvild,  men  ved 
Synet  af  hende  tager  en  Beslutning.  1  Armslængde  fra  ham  bliver  hun 
staaende  og  maaler  ham  med  et  tirrende  Haanblik.) 

Du  taler  store  Ord  og  lader  kjæk! 

Du  veed  jo  ikke,  Træl  hvad  du  vil  gjøre! 

Agilmund 

(opfarende). 

Ti!  Vov  et  Ord  mer  — ! 

(Nogle  Bevæbnede  nærme  sig  hende  paa  hans  Vink  i  en  Halvkreds  uden  dog 
at  indeslutte  hende  helt.) 

Hiltrud. 

Stymper!  Leiesvend! 
Du  veed  det  ikke! 

Grimvald 

(som  har  reist  sig  paa  Knæ,  raaber  i  vildeste  Angst). 

Ikke  hende,  Mand! 
Ikke  Fru  Hiltrud   —  aa! 

Hiltrud 

(haanleende). 

Ja,  find  Fru  Hiltrud! 
En  af  de  Bevæbnede 

(som  bag  fra  er  traadt  hende  ind  paa  Livet). 

Dig  er  det  ikke! 

(Støder  hende  en   Dolk  i   Br>'stet.) 

Grimvald 

(ude  af  sig  selv,  raaberl. 

Hiltrud  har  du  myrdet! 
Hvad  har  du  gjort? 

(Kredsen  om  hende  viger  forfærdet  tilbage.) 

Agilmund 

(forvildet). 

Er  dette  — ? 

HiLTRUD 

(holder  sig  med  sin  sidste  Kraft  rank,  med  svigtende  Stemme). 

Som  han  siger. 
Agilmund 

(opgivende  at  forstille  sig,  til  Grimvald). 

Du  sagde  jo,  at  — 

(Til  Mændene,  som  holde  ham.) 

Slip  ham! 
Grimvald 

(reiser  sig  og  styrter  frem). 

Hiltrud!  Hiltrud! 

(Opfanger  hende  i  sine  Arme,    idet   hun   segner.     Undersøgende    hende,    idet 
han  synker  ned  paa  det  ene  Knæ.) 

Død!   Hun  er  død! 

Agilmund 

(rystet). 

Jeg  veed  mig  uden  Skyld  — 

(Til  Drabsmanden.) 

Du  var  saa  Satans  rask! 

Manden 

(peger). 

Den  Kjede  der  — 

(Agilmund  byder   ham   Taushed  ved  et   hurtigt  Vink.     Alda,    som  uvilkaarligt 

er  gaaet  et  Par  Skridt  frem  og  lytter  foroverbøiet,   løfter  Hænderne  og  farer 

forfærdet  tilbage.) 

Grimvald 

(holdende  Hiltrud  med  venstre  Arm,    drager  med  den  høire  sin  Dolk  og  løf- 
ter den). 

Min  var  hun,  og  jeg  følger  hende!  Hiltrud! 
Endog  i  Døden  undflyer  du  mig  ikke! 

(Stoder  sig  Dolken  to  Gange  i  Brystet  og  synker  sammen  over  hende.) 

Agilmund 

(efter  en  Pause,    mens    Alle  staae   stumme    af  Forfærdelse,    fatter   sig.     Træ- 
dende frem  foran  Ligene.) 

Saa  faaer  vi  handle  her  for  egen  Regning. 
Til  Hertuginden  taler  jeg.     Hvor  er  hun? 

(Pause.) 

Her  er  flydt  Blod;  og  mer  kan  endnu  flyde, 
Om  ikke  hurtigt  nu  hun  møder  os 
Med  aaben  Pande. 

Alda 

(gaaer  et  Skridt  frem). 

Jeg  er  den,  du  søger. 

Agilmund. 
Landulf,  vor  Herre,  holdes  fangen  her; 
Vi  fordre,  at  han  bringes  flux  herop; 
For  eders  Skjæbne  faaer  nu  han  at  raade. 

Alda 

(efter    en    Pause,    vender    sig    til    Berengar,    der   endnu    staaer  sansesløs,  — 
dæmpet). 

Hvad  kan  vi? 

Berengar 

(uden  at  fatte). 

Kan  — ? 

Alda. 
Man  fordrer  Landulf  hentet. 

Berengar 

(opvaagnende,  seer  sig  om). 

Der  bliver  ikke  Andet  her  at  gjøre. 

(Efterhaanden  samlende  sig.) 

Heller  forhandle  nu  med  Herren  selv 
End  med  hans  Svende  —  muligt  Alberik 
Endnu  — 

Alda. 
Ja,  vidste  man  blot,  hvor  han  er. 

Agilmund. 
Jeg  venter  Svar,  bestem  jer  rask!    Hvis  ikke, 
Faaer  Sværdet  løse  Knuden. 

Alda. 

Han  skal  komme. 

(Seer  sig  om  og  giver  et  Vink  til  Gotfrid,  som  er  traadt  frem.) 

Slotsfogden  der  har  Nøglen  til  hans  Fængsel. 
Gotfrid,  du  hører:  følg  med  disse  Mænd; 
Lad  Fangen  bringes  hid. 

(Gotfrid  bøier  Hovedet  og  gaaer  mod  Baggrunden.) 

Agilmund. 

Og  vogt  dig.  Knægt! 
Prøv  ikke  paa  at  gjøre  Tegn  til  Nogen; 
Gjør  du  det,  er  du  død  i  samme  Nu. 

Gotfrid. 
Vidste  jeg  Raad,  lod  jeg  mig  ikke  skræmme; 
Men  I  er  stærkest  her. 

Agilmund 

(til  de  Nærmeste). 

Pas  vel  paa  ham! 
I  Fire  følger  med;  kom  strax  tilbage. 

(Gotfrid    gaaer    med    fire    af   de    Bevæbnede.     Agilmund   vinker   nogle  Andre 
til  sig.) 

Bær  disse  Døde  udenfor  imens; 
De  høre  sammen  jo  — 

(Mændene  løfte  Ligene  op.) 

Tag  sømmeligt. 

(Peger  mod  høire  i  Baggrunden.) 

Did  ud  paa  Gangen. 

(Befalingen  efterkommes.) 

Alda 

(dæmpet  til  Berengar). 

Stakkels,  stakkels  Hiltrud! 

Hvad  her  er  skeet  og  skeer,  forstaaer  jeg  ikke; 
Men  vist  er  Eet:  hun  søgte  Døden. 

Berengar. 

Ja. 

Tilgive  Gud,  hvad  Uret  jeg  kan  have. 
Hans  var  hun  — ! 

Alda 

(lægger  sin  Haand  paa  hans  Arm,  blidt). 

Først  vel,  da  du  troedes  død! 
Berengar 

(slaaet). 

Ja!  Ja!  Stolt  var  hun;  hun  har  aldrig  hyklet. 

(Pause.     Alle  lytte  i  Spænding.; 

Alda. 
Han  kommer!  Berengar,  min  Ven  og  Støtte, 

Raad,  tal! 

Berengar. 
Mit  Bedste  skal  jeg  see  at  gjøre. 


SYVENDE  SCENE. 

De  Forrige.  Alberik  (ledsaget  af  Gotfrid  og  de  fire  Bevæbnede.  Han  er 
iført  den  Dragt,  hvori  Landulf  saaes  i  fjerde  Akt;  over  den  bærer  han  Kap- 
pen; Hætten  har  han  slaaet  over  Hovedet,  saa  den  næsten  skjuler  Ansigtet; 
han  bærer  et  langt,  graat  Skjæg  af  Form  som  Landulfs.  Agilmunds  Folk 
bøie  sig  for  ham ;  han  ænser  det  ikke,  men  gaaer  frem  mellem  Rækkerne,  et 
Skridt  foran  Agilmund,  slaaer  Hætten  tilbage  og  river  Skjægget  af.  Almin- 
delig Studsen). 

Alda 

(med  et  Skrig). 

Alberik! 

Agilmund 

(griber  ham  i  Armen). 

Hvad  er  det.?    Er  vi  bedragne.? 
Hvem  er  du,  Mand? 

Alberik 

(gjør  sig  fri). 

Hvad  angaaer  det  vel  dig? 
Kun  Hertuginden  staaer  jeg  her  til  Ansvar, 

(Vender  sig  fra  ham.) 

Agilmund. 
Mig  svarer  du!  Kun  Jeg  befaler  her! 

Alberik 

(studser  og  seer  sig  om). 

Du? 

Agilmund. 
Svar  paa  Stand:  du  bær  min  Herres  Klædning 
Og  Maske,  seer  jeg  — 

Alberik 

(endnu  uden  at  fatte). 

Hvad?  Din  Herres  Klædning? 
Hvem  er  du  selv? 

Agilmund 

(utaalmodig). 

Du  hører:  Landulfs  Mand, 
Vel  kjendt  som  Agilmund,  hans  Livvagtshøvding, 
Herre  paa  Slottet  — 

(Med  en  Armbevægelse.) 

det  er  mine  Fanger. 
Hvem  er  saa  du? 

Alberik 

(der  med    høieste    Forbauselse  har   hørt  til,    løfter    Hovedet  og   rerter  sig  op 
med  et  Anstrøg  af  Overmod). 

Se,  se! 
Agilmund 

(opbragt). 

Dit  Navn  nu,  — eller — ! 
Alberik. 
Alberik  er  jeg,  Landulfs  Søn  og  Arving. 

Agilmund 

'et  Skridt  tilbage). 

Du  er  —  ?  Ja  saa!  Jeg  veed  jo  —  men  din  Fader? 
Hvor  er  han  selv? 

Alberik. 

Lad  mig  om  det. 

Agilmund. 

Gudsdød! 
Saa  har  du  hjulpet  ham  til  Flugt? 

Alberik. 

Det  har  jeg. 

(Stor  Bevægelse  hos  Alle.) 

Agilmund 

(indtrængende). 

Hvor  er  han? 

Alberik 

(smaaleer). 

Bild  dig  ind,  jeg  siger  dig  det! 

(Truende  Mumlen  blandt  de  Bevæbnede.) 

Agilmund. 
Du  slipper  ikke  levende  herfra, 
Hvis  ikke  — 

Udbrud 

(fra  de  Bevæbnede,  som  trænge  noget  frem;  Alle  drage  Sværdene). 

Svar  ham!  Eller  du  er  Dødsens! 
Alberik 

(løfter  Armen,  myndigt,  med  hævet  Stemme). 

Ved  Sankt  Savinus'  Skrin  i  Camerino! 
Mig  lyder  I! 

Agilmund 

(kaster  sig  imellem). 

Tilbage! 

(De  Bevæbnede  trække  sig  tilbage,  der  bliver  stille;    Agilmund    vender  sig  til 
Alberik.) 
Ernst  V.  d.   Regke  :    Spoletos  Blomst.  12 

Ordet  veed  du; 
Hvem  gav  dig  det? 

Alberik. 

Min  Fader,  eders  Herre, 
Som  bød  mig  bruge  det,  ham  selv  og  Andre 
Til  Bedste,  —  hvad  jeg  gjør! 

Agilmund. 

Du  kan  befale; 
Men  vi  —    hvad  gjør  vi? 

Alberik. 

Hvordan  kom  I  hid? 

Agilmund. 
Fra  Borgen,  hvor  vi  sad,  —  paa  Grimvalds  Bud. 

Udraab 

(fra  Alda  og  hendes  Gjæster). 

Grimvalds!  Paa  Grimvalds! 
Alberik 

(hurtigt  behersket). 

Grimvald  —  hvor  er  han  da? 
Agilmund 

(peger  ud). 

I  Gangen  der  —  død,  —  for  sin  egen  Haand, 
Alberik 

(som  før,  efter  en  Pause). 

Saa  er  mit  Bud:  begiv  jer  flux  tilbage 

Til  Borgen,  hvor  I  var.     Som  Landulfs  Mænd 

Har  I  tilvisse  handlet  tro  mod  ham 

Og  gjævt  mod  dem,  i  hvem  I  seer  hans  Fjender. 

Jer  Alle  sikkres  — 

(Vender  sig  med  et  Blik  rettet  mod  Alda.) 

Liv  og  Hjemfærd, 

Alda 

(med   Eftertryk). 


Ja! 


Alberik. 
Vidner  er 

(Seer  sig  om.) 

Landets  bedste  Mænd. 

Alle  Gjæsterne. 

Ja!  Ja! 
Agilmund 

(tøvende). 

Men  Landulf? 

Alberik. 
Troer  du,  at  jeg  hjalp  min  Fader 
Herfra  for  nu  at  lade  ham  i  Stikken? 
Ham  sikkres  gode  Vilkaar. 

Alda  og  Berengar. 
Ja! 
Alberik 

(vendt  mod  de  Øvrige). 

I  hører? 


Ja! 


Hvilke.^ 


Alle. 
Agilmund 

(med  en  Smule  Mistro). 


Alberik 

(overlegent). 

Fredsbetingelser  i  Smaatræk 
Er  Statsmænds  Sag.     Lad  det  jer  være  Nok: 
Der  sikkres  ham  en  Fred  med  Ære. 


Alda 

(løfter  Haanden). 


Jal 

12' 

Agilmund. 
Nu,  —  vi  vil  lyde  dig;  vi  fik  dog  Noget, 
Tænker  jeg,  ud  af  denne  Aftengang 
Til  Landulfs  Vel  og  vort. 

Alberik 

(nikker). 

Vist  saa! 

Agilmund. 

Farvel  da! 

(Vender  sig  for  at  gaae.) 

Alda 

(træder  med  Udtn'kket   af  den  stærkeste   Spænding  et   Par  Skridt  frem  imod 
ham). 

Tøv  end  et  Øieblik,  og  siig  mig  Et, 

Som  ingen  Skade  kan  —  og  skal  —  forvolde: 

Grimvald  slap  eder  løs? 

Agilmund. 

Javel.    Jeg  tænker. 
Han  gad  ved  os  nok  blive  Herre  her. 

Alda. 
Kom  I  med  nogen  Agt  —  mod  mig? 

(Pause.) 

Tal  frit! 
Mit  Leide  har  I! 

Agilmund 

(tovende). 

Naar  du  vil  det  —  ja. 

(Bevægelse  rundt  om.) 

Alda 

(gaaer  et  Par  Skridt  mod  ham) 

Skulde  jeg  kjendes  paa  et  Smykke.? 
Agilmund 

(seer  nedj. 

Ja. 

Alda 

(^med  et  Udbrud,  stærkt  bevæget^. 

Aa  —  Hiltrud!  Hun  har  vidst  det! 

(Holder  et  Øieblik  Haanden  for  Øinene.l 

Gaa  med  Gud! 

CAgilmund  bøier  sig  og  giver   sine  Ledsagere  et  Vink;    de  forlade  stilfærdigt 
Scenen.) 


OTTENDE  SCENE. 

De  Forrige  (uden  Agilmund  og  de  Bevæbnede). 

Alberik 

(følger  de  Bortgaaende  med  Øinene,  til  den  Sidste  er  forsvunden,  og  lytter  et 
Øieblik  under  aandeløs  Stilhed  rundtom.     Saa  vender  han  sig). 

Før  Andet  skeer  og  siges:  Vagt  herhid! 
Hvordan  den  Skurk,  som  ligger  paa  sin  Gjerning, 
Har  fjernet  Slottets  Forsvar,  veed  jeg  ikke; 
Men  saml  af  Mænd   i  Hast,   hvad  der  kan  faaes! 
Hvem  vil? 

LlUTBRAND    MED    FlERE. 

Jeg!  Jeg! 

Alberik. 
Gaae  bort  tør  ikke  Alle; 
Hvad  end  uventet  her  kan  skee,  veed  Ingen: 

(Til  Gotfrid  ) 

Rustkamret  op,  og  Sværd  til  os,  som  blive! 

Berengar. 
Ja,  rigtigt! 

Alberik. 
Denne  Flok,  som  har  vort  Ord, 
Maa  kunne  mødes;  fængsles  kan  den  ikke. 

(Liutbrand    med    flere    Adelsmænd    ile    ud  i    Baggrunden  til  venstre;    Gotfrid 

vinker  Tjenere  med  sig  og  gaaer   ud  ad   Døren    til  venstre.     Alberik  staaer  et 

Øieblik  eftertænkende  og  seer  sig  om.) 

Staar  Mer  tilbage?  Ikke  det,  jeg  skjønner. 

(Gaaer  frem  mod  Alda  og  bøier  Knæ.) 

Nu,  Hertuginde,  har  jeg  gjort  min  Pligt; 
Nu  er  jeg  Landulfs  Gissel  —  tag  mit  Liv! 
Jeg  var  dig  troløs  og  fortjener  Døden. 

Alda 

(gaaer  hen  til  ham  og  lægger  sin   Haand  paa  hans  Hoved). 

Min  Ven,  min  kjæreste,  —  hvad  har  du  tænkt? 

Alberik. 
Aa,  spørg  mig  ikke!  Veed  jeg  rigtigt  selv? 
Jeg  kunde  ikke  see  min  Fader  gives 
I  Bødlens  Hænder  som  en  lav  Forbryder, 
Mens  jeg  sad  her  i  Velstand,  Fred  og  Lykke  — 
I  Selvopgivelse  opgav  jeg  Alt; 
Hvad  jeg  har  tænkt?  Jeg  tænkte  kun  at  døe. 

Berengar. 
Ret  var  det  ikke,  men  — 

Alda. 

—  men  ret  naturligt. 

(Til  de  Forsamlede.  I 

I  Herrer!  Finder  I  hans  Liv  forbrudt? 

Alle. 
Nei! 

Sigmund. 

Vi  faaer  takke  ham  for  vort. 

De  Øvrige. 

Ja!  Ja! 

Alda. 
Jeg  takker  dig  som  de  for  Liv  og  Frihed! 
Gud  vilde,  at  du,  selv  for  een  Gang  troløs, 

Skulde  som  altid  her  forblive  tro 

Og  mig  til  Held  som  ingensinde.     Reis  dig! 

(Alberik  reiser  sig.     Gotfrid    kommer  i  dette  Øieblik    tilhage  med  en  Flok  af 
Tjenere,  bærende  Sværd,  Skjolde  og  Hjelme,  som  de  fordele  mellem  de  Til- 
stedeværende.) 

For  Alt  nu  —  Landulf?    Hvor  er  han? 

(Alberik  tøver  et  Øieblik.) 

Gotfrid 

(staaende  tæt  ved,  i   Færd  med  at  give  Berengar  Vaaben). 

Forlad! 

Fjern  kan  han  neppe  være:  det  var  mørkt  alt, 
Byportene  var  lukkede. 

Alda, 

Og  Munken, 
Som  fulgte  med  ham,  —  hvem  var  han? 

Alberik. 

En  Mand, 
Som  ogsaa  du  maa  skaane. 

Alda. 

Ja,  paa  Ære. 
Siig,  hvem  han  var! 

Alberik. 

Armenieren  Elias. 

Alda. 
En  Kjøbmand,  som  har  mange  Ting  tilfals,  — 
Nu,  han  skal  ikke  blive  slet  betalt. 
Han  har  ham  skjult  da? 

Alberik. 

Ja.    Men  tro  mig  ikke 
Helt  falsk:  min  Fader  svor  mig  høit  og  helligt 

At  give  Mandebod  og  fuld  Erstatning 
Og  være  dig  fra  nu  af  huld  og  tro. 

Berengar 

(med  et  svagt  Smil), 

Ja,  —  Landulfs  Eder — !  Digter  var  du,  Kjære, 
Og  bliver  saa! 

Alberik. 
Han  tilsvor  mig  det,  mig 
Ved  Sankt  Savinus'  Haarlok,  som  han  bærer. 
En  Ed  ved  den  blev  aldrig  brudt. 

Berengar 

(som  før). 

Nu  —  godt. 
Alda. 
Men  —  hvor  han  er,  der  tør  han  ikke  blive. 

Alberik. 
Nei  — 

Alda. 
Han  maa  hentes  hid. 

Alberik. 

Tillad,  jeg  gjør  det. 

Alda. 
Ja.   Men  tag  Mandskab  med  til  hans  Bedækning, 
Og  kom  tilbage  med  ham  flux. 

Alberik. 

Skal  skee. 

(Hurtigt  ud  i  Baggrunden  til  venstre.) 

NIENDE  SCENE. 

De  Forrige  (uden  Alberik). 

LlUTBRAND 

(kommer  tilbage  med  de  Bortgaaede). 

Alt  er  i  Orden  nu,  min  Hertuginde: 

Slottet  bevogtet  af  din  egen  Vagt; 

En  talrig  Skare  samles,  og  ved  Daggry 

Kan  atter  trygt  Forhandling  tages  op 

Med  Landulfs  Mænd,  som  holder  sig  i  Ro, 

Naar  Ingen  forulemper  dem,  paa  Borgen. 

Du  selv  kan  roligt  søge  Hvile. 

Alda. 

Nei. 
Tak,  gode  Liutbrand!    Hvile  vil  jeg  ikke; 
Her  bliver  endnu  Mangt  for  mig  at  gjøre. 

(Liutbrand  træder  tilbage.) 

Tag  atter  eders  Pladser,  ædle  Herrer 
Og  gode  Venner!  Det  er  Skik  hos  mig, 
At  Alvor  bryder  mine  Festers  Gammen; 
Til  atter  at  begynde  Drikkelaget 
Er  neppe  Nogen  sindet. 

Udbrud 

(dæmpede,   rundtom). 

Nei! 
Berengar 

(tungsindigt). 

Tilvisse. 

Alda. 
Men  lad  dog  Hvile  falde  paa  jer  nu. 
Og  kvæg  jer  efter  Rystelsen  en  Kjende. 

(Selskabet  sætter  sig,  tildels  i  spredte  Grupper;  Alda  vinker  ad  Gotfrid,  som 
nærmer  sig;  hun  lægger  en   Haand  paa  hans  Skulder.) 

Den  Tak,  som  var  dig  tiltænkt,  lille  Ven, 
Den  fik  du  ikke  lydeligt  for  Alle; 
Og  Andet  har  vi  nu  at  tænke  paa. 
Maaske  fortjente  du  den  ikke  fuldt: 
Du  har  iaften  passet  daarligt  paa; 

(Gotfrid  tier  og  seer  ned  ) 

Du  var  vist  blandt  de  Glade  lidt  for  glad 
Og  saae  i  Kveld  lidt  mindre  grant  end  ellers. 

Gotfrid 

(beklemt.) 

Aa,  Hertuginde!    Paa  Hr.  Alberik 

Har  jeg  jo  troet  saa  fast  som  paa  Vor  Herre! 

Alda 

(klapper  ham  paa  Skulderen). 

Og  det  er  dig  forladt.    Pas  bedre  paa 

En  anden  Gang:  din  Feil  traf  her  det  Rette. 

(Gotfrid  bøier  Knæ  og  kysser  hendes  Haand.) 

Kald  mig  et  Par  af  Tjenerne! 

(Gotfrid  gaaer  tilbage  og  giver  Ordre  til  to  Tjenere,  som  nærme  sig;  derefter 

gaaer  han  selv  ud  i  Baggrunden.    Alda  lægger   Haanden  paa  sin  Pande  med 

et  Udtrvk  af  dyb  Sorg.) 

Fru  Hiltrud-I 

(Vender  sig  til   Berengar  og  strækker  Haanden  ud  imod  ham.) 

Skjænk  mig  den  Viv,  du  engang  kaldte  din: 
Jeg  skylder  hende  vel  den  sidste  Ære! 

Berengar 

(griber  hendes  Haand  og  seer  bevæget  paa  hende). 

Barn,  du  er  voxet  stor,  mens  jeg  var  borte! 

(Kysser  hendes  Haand.) 

Gjør,  som  du  vil,  og  tag  min  Tak  derfor! 
Alda 

(vender  sig  til  Tjenerne). 

Bær  Grimvald  nedenunder,  —  ned  i  Stuen; 
Og  bær  Fru  Hiltrud  —  nei,  lad  mig  gaae  med. 

(Ud  med  Tjenerne  i   Baggrunden  til  høire.     Længere  Pause. I 

TIENDE  SCENE. 

De  Forrige  (uden  Alda  og  Gotfrid).    Alberik  med  Landulf  (klædt  i  den 

Dragt,  hvori  Alberik  saaes    i  fjerde   Akt,    og    med    Skjægget   kortklippet    som 

hans),    og  Elias    (fra    Baggrunden    til    venstre.     Alle    reise    sig;    almindelig 

Studsen  ved  Synet  af  Landulf). 

Alberik 

(lader  et  Øieblik  Øiet  søge   rundt  i  Kredsen;  da    han    ikke   seer   Alda,    giver 

han  et  Vink  til    Landulf,    som    derefter   gaaer   frem  i  Mellemgrunden.     Elias, 

som  er  bagest,  nærmer  sig  Alberik,  som  med  dæmpet  Stemme  siger). 

Jeg  vilde  ikke  nægte  (iig  dit  Ønske 

At  følge  med;  men  hold  dig  lidt  tilbage. 

Elias. 
Mit  Ønske  skyldes  ikke  Frygt,  som  sagt; 
Men  Hertuginden  har  beviist  mig  Naade, 
Stor  Gunst,  da  jeg  som  Fremmed  kom  herhid, 
Og  nødigt  seer  jeg,  hun  skal  troe  mig  falsk. 
Den  Hjælp,  jeg  yded  dig,  den  skyldtes  Noget, 
Min   Kunst  — 

Alberik. 
Din  Kunst  har  ikke  viist  sig  sikker; 
Mig  spaaede  du  —  just  her,  ved  sidste  Fest, 
Halvveis  —  det  tilstaaer  jeg  —  mærkværdig  sandt; 
Men  ganske  falsk  var  Et  — 

Elias 

(afbryder  kort). 

Hvad  jeg  har  sagt  dig. 
Det  veed  jeg  grant;  —  giv  Tid,  vi  faae  at  see. 

(Alberik   studser.      Elias    gaaer  et    Par   Skridt    frem    mod    Landulf.     .Med    en 
ærbødig  Bøining.) 

Herre,  du  lod  mig  for  en  Time  siden 
See  i  din  Haand;  jeg  læste  Noget  der  — 

Landulf. 


I 


Du  læste  feil. 


Elias 

(uden  at  ænse  det). 

Og  hvad  jeg  læste  der, 
Bekræfter,  hvad  jeg  før  har  læst  i  hans. 

(Viser  paa  Alherik.     Landulf  studser.) 

Et  Ord  derom  maa  siges  her;  det  haster. 
Landulf 

(opfarende). 

Du  vover  — ! 

Elias 

(i  samme  Tone). 

Jeg  fandt  her  et  Hjem  og  Venner  — 

(Træder  ham  ind  paa  Livet.) 

Vælg,  gamle  Ræv!  vælg  flux: 

(Retter  sig  op  med  et  truende  Blik.) 

du  —  eller  jeg! 

(Landulf  vakler  baglænds  et  Par  Skridt.  Elias  bøier  sig  med  tilsyneladende 
Ærbødighed  atter  dybt  og  gaaer  uden  at  tale  forbi  Alberik,  der  studsende 
har  betragtet  Optrinet  og  et  Øieblik  været  tilbøielig  til  at  gribe  ind.  Elias 
gaaer  roligt  op  i  Baggrunden,  hvor  han  træder  ind  mellem  Tjenerne,  vender 
sig  og  bliver  staaende.) 


ELLEVTE  SCENE. 

De  Forrige.    Alda. 

Alberik 

(følger  Elias  med  Øinene,  vender  sig  derefter  beroliget). 

Jeg  vented  —  hvor  er  Hertuginden? 
Alda 

(træder  ud  ad   Døren  til  høire). 


Her! 


Alberik 

(visende  paa  Landulf). 

Jeg  bringer  her  —  min  Fader. 

Alda 

(seer  overrasket  paa  ham). 

Ei!    Forandret 
Fra  sidst,  vi  saaes! 

(Fatter  sig  hurtigt). 

Nuvel  da,  Markgrev  Landulf! 
Helt  sære  Ting  er  hændte  her  inat: 
Gud  var  mig  naadig,  og  jeg  skylder  ham 
At  lade  Vrede  fare.     Viid  kun  dette: 
Folk,  som  var  dig  fuldtro,  har  handlet  for  dig. 
Og  jeg  har  givet  dem  mit  Fyrsteord, 
Som  sikrer  dig  en  Fred,  en  Fred  med  Ære, 
Blot  paa  de  Vilkaar,  som  du  alt  har  aftalt 

(Peger  paa  Alberilc.) 

Med  ham.   Tak  fremfor  Nogen  her  den  Søn, 
Du  har,  naar  stadig  mest  min  Hu  stod  til, 
Endog  med  Fare  for  min  Folkegunst, 
—  Trods  Alt  —  at  fare  imod  dig  med  Lempe; 
Du  leved  ellers  ikke  denne  Stund. 

Landulf 

(endnu  uden  at  kunne  samle  sig,  gaaer  frem  mod  hende  og  bøier  Knæ). 

Jeg  takker  dig,  min  Hertuginde. 

Alda. 

Reis  dig! 
Landulf 

(reiser  sig,  seer  sig  usikker  om  og    fæster  Blikket  paa  Elias,    som  upaaagtet 

af  Andre  gjør  et  Skridt  frem    foran    Rækken    og   udfordrende   lægger  Armene 

over  Kors.     Seende  paa  Alberik). 

Lad  mig  bekjende  —  jeg  er  rammet  selv 

Af  Herrens  Haand  og  skaanet  af  hans  Mildhed  — 

Den  Søn,  du  taler  om  — 

Alda 

(spændt). 

Den  Søn  — ?  Hvad  han? 

Landulf. 
Min  er  han  ikke. 

(Stor  Bevægelse  rundt  om.) 

Alda  og  Alberik 

(paa  een  Gang). 

Ikke  din? 
Berengar 

(som  er  stjTtet  frem). 

Hvis  da? 
Landulf 

(vender  sig  langsomt  imod  ham). 

Din  er  han,  —  født  i  Fangenskab  hos  mig. 
Alberik 

(med  et  Skrig,  styrter  hen  og  kaster  sig  i  Berengars  Arme). 

Aa,  Fader!  Fader! 

Berengar. 
Alberik!    Min  egen! 

(Lang  Pause.     Uden  at  slippe  ham.) 

Saa  skjænker  Gud  i  dig  mig,  hvad  jeg  bad  om 
I  alt  mit  Liv  forgjæves,  —  fuld  Erstatning, 
Endnu  i  Nat,  for  den,  jeg  misted  her. 

Alberik 

(seer  paa  ham). 

For  hvad? 

Berengar. 
Min  Hustru. 

Alberik 

(forfærdet,  farer  tilhage). 

Hvad?  Fru  Hillrud  —  ? 

Berengar. 

Død. 

Om  hende  Taushed  nu  —  til  bedre  Stunder. 

Landulf 

(har  hørt  til,  forfærdet). 

Død?  Her?  Inat?  Hans  Hustru? 

(Seer  op  paa  Alda.) 

Alda 

(nikker,  dæmpet). 

Som  du  hører. 
Berengar 

(vender  sig  mod   Landulf). 

Hvad  du  har  gjort  —  min  Lykke  er  for  stor 
Til  bitre  Ord  mod  dig  —  du  har  dog  maget, 
At  al  hans  Sjæl  blev  min  —  far  du  i  Fred ! 

Alberik 

(seer  sig  om.     Med  et  L'draab). 

Elias! 

(Elias  bliver  roligt  staaende  og  nikker  med  et  Smil.) 

Alda 

(seer  ham>. 

Hvad  er  det  nu? 

Alberik. 

Han  har  spaaet  mig, 
Jeg  skulde  svige  den,  jeg 

(Sænkende  Stemmen  ) 

undte  bedst. 
For  En,  som  ikke  kom  mig  ved. 

Elias 

(bliver  staaende). 

Det  har  jeg. 
Ham 

(Viser  paa  Landulf.) 

har  jeg  sagt,  jeg  saae  ham  frelst  ved  Løgn, 
—  Hans  egen,  —  frelst  af  En,  der  var  ham  fremmed. 

(Mumlen  rundt  om  ;  Landulf  seer  sig  urolig  om.) 

Alda 

(til  Landulf,  med  kold  Foragt). 

Vær  tryg:  mit  Ord  til  dig  om  Fred  staaer  Fast; 
Hvad  Æren  angaaer   — 

Landulf 

(knækket). 

Skal  jeg  troes  saa  lav, 
At  ikke  jeg  forstaaer,  hvad  Ondt  jeg  voldte 
Hin  Ungersvend,  og  hvad  han  offred  mig, 
Høisindet,  i  den  Tro,  jeg  var  hans  Fader? 
Und  mig  da  nu  at  bøde  lidt  derpaa. 
Jeg  er  til  Aars  nu;  jeg  er  træt  af  Livet, 
En  slagen  Mand;  den  Søn,  jeg  havde  kjær, 
Min  eneste,  har  Døden  røvet  mig. 
Ham 

(Visende  paa  Alberik  ) 

har  jeg  røvet  Nok;  den  Arvepart, 
Han  troede  sin,  skal  ikke  tages  fra  ham, 

(Til  Alda.) 

Du  gav  mig  Fred;  lad  mig  da  søge  Freden 
I  Klostret,  hvor  min  Søn  har  endt  sit  Liv; 

(Til  Alberik  I 

Vær  du  fra  nu  Mark  Camerinos  Herre! 

Alda. 
Ved  Gud!  Nu  handler  du  for  een  Gang  værdigt 

(Slaaer  op  med  Haanden.) 

Høit  leve  Markgrev  Alberik! 

Alle. 

Han  leve! 

Berengar. 
Til  Lykke,  Søn! 

Alberik 

(til  Landulf). 

Tag  een  Gang  nu  min  Tak! 

Alda 

(gaaer  hen  til  ham). 

Min  Ungdoms  Ven,  min  Ridder,  har  du  Intet 
At  bede  mig  om? 

(Alberik  seer  paa  hende  uden  at  svare.) 

Lad  mig  uden  Bøn  da 
Blot  give  — 

(Lægger  sin  Haand  i  hans.) 

dette  Ene. 

Alberik 

(overvældet  med  et  Glædesraab). 

Hertuginde  — ! 

Alda. 
Siig  „Alda",  som  jeg  hed,  da  vi  var  Børn! 

Alberik 

(i  Hennkkelse  stirrende  paa  hende). 

Alda  — ! 

(Omfavner  hende.) 

Sigmund 

(br>'der  ud). 

For  Alda  og  for  Alberik! 

Alle. 
De  leve!  —  Hil  vort  Fyrstepar!  —  De  leve! 

Teppet  falder. 


Ernst  V.  d.  Recke:  Spoletos  Blomst.  ]3 


EFTERSKRIFT. 


Stykkets  Handling  er  frit  opfunden;  Spoletos  Hi- 
storie frembyder  i  det  Tidsrum,  hvortil  den  er  tænkt 
henlagt,  et  selv  for  Forskningen  saa  lidet  kjendt 
Felt,  at  min  Fiction  neppe  overfor  den  almindelige 
Bevidsthed  indeholder  et  graverende  Anstød  mod 
den  historiske  Sandhed.  Ideen  til  Stykket,  saaledes 
som  den  foreligger  i  Hovedcharakterernes  Gruppe- 
ring og  gjensidige  Stilling,  skyldes  iøvrigt  et  fransk 
Skuespil  „Thomire"  Tragedie,  par  M.  le  Chevalier 
de  Laurés  (Paris  1769),  som  ellers  i  Handlingens 
Udvikling  af  disse  Forudsætninger  Intet  har  tilfælles 
med  mit  Arbeide. 

